(20 ޑިސެންބަރ 2020 އާ ގުޅޭ)\nއެ ދެމަފިރިން އެއްމަސް ވަންދެން ތިބޭނޭކަމާއި އެ ދުވަސްތަކުގައި އެމީހުންނަށް އުނދަގޫވެދާނޭ ފަދަ އެއްވެސް ކަމެއް ނުކުރުމަށް ވެސް އަސަދު އޮތީ ބުނެފައެވެ. ހުރިހާ ގޮތަކުން "ޕްރައިވެސީ" އެ ދެމަފިރިންނަށް އޮތީ އަސަދު ފަހިކޮށްދީފައެވެ. ހަނީމޫނަށްތޯ އެ ރަށަށް އައީ ގަފޫރު އަހާލީ ލާނެތް ގޮތަކަށެވެ. ލުއި ހިނިތުންވުމަކާއެކު ކައިރީގަ ހުރި އަނބިމީހާއަށް ބަލާލަމުން ލައިތު ބޯޖަހާލިއެވެ.\nކެބިން ހުރި ދިމާ އަތިރިއަށް ވާހެން އޮތް މަގަށް ގަފޫރުގެ ޕިކަޕު ހުއްޓިއެވެ. އަންނަން އުޅޭކަން އެނގުމުން، ހެނދުނު ކެބިންގެ ކޮޓަރިތަކުން އެންމެ ބޮޑު ކޮޓަރީގެ ތަންމަތި ބަދަލުކޮށްފައިވާ ވާނޭކަން ގަފޫރު ބުނީ ލައިތުގެ ގާތުގައެވެ. ތަޅުލާފައި ހުރި މައިދޮރު ގަފޫރުގެ ތަޅުދަނޑިފަތިން ހުޅުވައި އެންމެން އެއްކޮށް އެތެރެއަށް ވަނެވެ. އަސަދު ފޮނުވި ލިސްޓުގައި ހުރި ސާމާނު ބަދިގެއަށް ވައްދާފައިވާނޭކަމާއި އިތުރު ކަމެއް ބޭނުންވާނަމަ ގަފޫރަށް ގުޅަން ބުންޏެވެ. ރަށުތެރެއަށް އަރާލަން ބޭނުންވެއްޖެނަމަ ވެހިކަލްއެއް ހަމަޖައްސައިދޭނެކަން ވެސް ގަފޫރު ބުންޏެވެ. އެހިނދު ލައިތު އެދުނީ ބައިސްކަލެއް ހަމަޖައްސައި ދިނުމަށެވެ. އިވުނީ ރަނގަޅަށްކަން ސާފުނުވެފައި ގަފޫރަށް ބަލަން ހުރެވުނެވެ. ލައިތަކީ ކާކުގެ ދަރިއެއްކަން، އެމީހުންނަކީ ކޮންފެންވަރެއްގެ ބައެއްކަން ގަފޫރަށް ރަނގަޅަށް އެނގެއެވެ. އާދައިގެ ބައިސްކަލު ގަނޑެއްގައި އުޅުމީ އެމީހުންނާ ގުޅޭނޭކަމެއްނޫނެވެ. ލައިތު ބުނި އެއްޗެއް ތަކުރާރުކޮށްލުމުން އާގަންނަފަދައިން އެކަން ހަމަޖެހޭތޯ ބަލައިދޭނެކަމަށް ގަފޫރު ބުނެލިއެވެ.\nގަފޫރުގެ ވާހަކަ ތަންކޮޅެއް ދިގުވާން ފެށުމުން ކެންޒާ އެތެރެއަށް ވަދެގެން އައެވެ. ގަފޫރި ބުނި ބޮޑުކޮޓަރިއަކީ ކޮބާކަން އޭނާއަށް އެނގެއެވެ. ލައިތުގެ ޢާއިލާއާއެކު އޭނާ ދަތުރު އައި ފަހަރު ލައިރާއާ ދެމީހުން ތިބީ އެ ކޮޓަރީގައެވެ. ކޮޓަރިއަށް ވަދެ ދޮރުކައިރީ ހުރި ގޮނޑީގެ ތެރެއަށް ކެންޒާ އަޅުވައިގެން އުޅުނު އަތްދަބަސް ދޫކޮށްލިއެވެ. ކޮޓަރީގައި ހުރި ހަމައެކަނި ކުޑަދޮރުގެ ކައިރިއަށް އައިސް ފަރުދާތައް ކަހާލިއެވެ. ބޮތްކެއް ނުދިއްލި ނަމަވެސް ކުޑަދޮރުން އެޅިފައި ހުރި އަލިކަން ފުދެއެވެ. ދިމާ ކުރިމަތިން ފެންނަން އޮތް މޫދާއި ހުދުހުދު ހިމުން ދޮންވެލިގަނޑުގެ ހިތްގައިމުކަމަށް ބަލަން އިރުކޮޅަކު ކެންޒާއަށް ހުރެވުނެވެ. ކުރި ދަތުރުގެ ހަނދާންތައް އާވާންފެށިއެވެ. ފިޒާނާގެ ގަނާކުރުންތަކާއި އެކަމުން ކެންޒާއަށް އައި ބަދަލުތައް ހަނދާންވިއެވެ. ލައިތުގެ ލޯތްބާމެދު އޭނާ ޝައްކު އުފެދި އަމިއްލަ ހަށިގަނޑު ވެދުންކުރަން އުޅުނު ގޮތެވެ. ލައިތު އެކަމުން މަނާވެގަނެ ކެންޒާއަށް ވިސްނައިދިން ގޮތެވެ.\n"އަހަރެން މިހާ އުފާވާނޭ ހިޔެއްނުކުރަން... ރައިޒަންއަށް ވީގޮތެއް ނޭނގިފައި ހުއްޓާ، ލައިތުގެ ސިފައިގަ އަހަރެންގެ ކުރިމައްޗަށް ރައިޒަން އަތުވެދާނެއޭ ވެސް ހިޔެއްނުކުރަން، ނަސީބުދެރަކަމާމެދު މިހާ ދުވަހު އަހަރެން ޝަކުވާކުރީ، ނަސީބުދެރަނަމަ އަހަންނަށް ރައިޒަންއެއް ނުލިބުނީސް، އެހާ ލޯބިވާނެ އިންސާނަކު ނުހުރީސް... އެފަދަ އޯގާތެރި ފިރިއެއް ނުލިބުނީސް، އައި އޭމް ޓްރޫލީ ލަކީ..." ލުއި ހިނިތުންވުމެއް ތުންފަތަށްވެރިވި ހިނދު ކަނާއަތް ގެނެސް މޭގައި ކެންޒާއަށް ޖައްސާލެވުނެވެ. ހަޔާތް ކުރިމަތި ކުރުވި އިމްތިހާނުތަކަށް އޭނާ ވަރަށް ކެތްކޮށްފިއެވެ. ވަރަށް ރޮއިފިއެވެ. އެކަމަކު ހުރިހާކަމަކަށް ނިމުން އަތުވެއްޖެކަން ޔަގީނެވެ. މިހާރު މީ އޭނާ އުފަލުން ހިނިތުންވާންވީ ވަގުތެވެ. އޯގާތެރިކަމާއި ލޯބީގެ ވާރޭގައި ނަފްސު އާރޯވެ ލިބުނު ޒަޚަމްތައް ވަގުތާއެކު ފަސޭހަވާން ދޫކޮށްލަންވީ ވަގުތެވެ. އެ ހުރިހާކަމަށް ކެންޒާ ތައްޔާރެވެ.\n"ކެން..." ލައިތުގެ އަޑު ކަންފަތުގައި ޖެހުމުން ފަސްއެނބުރި ކެންޒާ ބަލާލިއެވެ. އޭރު ކޮޓަރިތެރެއަށް އެމީހުން ގެނައި ދެ ފޮށި ލައިތު ވައްދަނީއެވެ.\n"ގަފޫރުބެ ދިޔައީތަ؟" ކެންޒާ އަހާލިއެވެ.\n"އެބައި ސޯފާގަ، މިރޭ ކާން ކިހިނެއްހޯ ހަދަނީ؟" ލައިތު އެއްސެވެ.\n"ހެވީ މީލްއެއްނޫން، އެހާ ކާހިތެއްނެތް..." ކެއުމާ ކެންޒާ ދުރުވެފައިވާވަރު ލައިތަށް އެނގެއެވެ.\n"އެއްޗެއް ތައްޔާރުކޮށްލާނީތަ؟ އަވަހަށްބުނޭ... ގަފޫރުބެ އޭނީ އަހަރެމެންނަށް މަޑުކޮށްގެން." ލައިތު އައިސް ކެންޒާގެ ގާތުގައި މަޑުކޮށްލަމުން އަތުގައި ހިފާލިއެވެ.\n"ހުރީ ކޯއްޗެއްތޯ ބަލާލަމާ." ކެންޒާ މިހެންބުނެ ކޮޓަރިން ނުކުތެވެ. އަނބިމީހާގެ ފަހަތުން ލައިތުއެވެ.\nދެ ޒުވާނުން ބަދިގެއަށް ވަދެ އައިސްއަލަމާރިއަށް އަޅާފައި ހުރި ބާވަތްތައް ބެލިއެވެ. ގަފޫރު ބުނީ ރަނގަޅަށެވެ. ކައްކާ ކައިހަދަން ބޭނުންވާނޭ ހުރިހާ ވައްތަރެއްހެން ޖަމާކޮށްދީފައި ހުއްޓެވެ. ކެންޒާގެ ލޮލުން ފާޅުވެލި ވިދުން ލައިތު ދެނެގަތެވެ. ލަފުޒުތަކަކާނުލައި ކެންޒާގެ ހިތުގައިވީ ކީކޭކަން ލައިތަށް އެނގިއްޖެއެވެ. ގަފޫރު ފޮނުވާލާފައި އެބަ އަންނަމޭ ބުނެ ލައިތު ހިނގައިގަތީ ބޭރަށެވެ.\nއަނދިރިވަމުން އައިއިރު އުދަރެހުން ފާޅުވާ ކުލަތަކަށް ގެއްލިފައި ކެންޒާ އިނީ ލައިތުގެ އުނގުތެރެއަށް ވަދެއެވެ. ލައިތުގެ މޭގައި ލެނގިލައިގެންނެވެ. ދެފަރާތުން އަނިބިމީހާގެ ގައިގާ ހިފަހައްޓާލައިގެން ލައިތު އިންއިރު ދޭތެރެ ދޭތެރެއިން ކެންޒާގެ ބޮލުގައި ބޮސްދެއެވެ.\n"ކީއްވެ ބައިސްކަލެއް ހޯދަން ބުނީ؟ ބައިސްކަލު ދުއްވަން އެނގޭތަ؟" އަރިއަކަށް ޖެހި ލައިތުގެ މޫނަށް ބަލަން ކެންޒާ މަސައްކަތްކުރިއެވެ.\n"ދަސްކުރިން، މިހާރު ނުފަރިތަވާނެ... މިކޮޅުގައި ތިބޭއިރު ކޮށްލަން ރަނގަޅުކަމެއްނު އެއީ، އެހެންނޫނަސް އަހަރެން ވަރަށް ބޭނުންވި އެއްޗެއް އެއީ، ޚިޔާލުކުރެވުނު ބައިސްކަލު ލިބުނީމަ ކެންއަށް ދައްކާށޭ އެންމެ ފުރަތަމަވެސް ދާނީ، އޭރު އަހަރެން ކިޔާވަރުން މަންމަ ބުނި ފަނަރަ އަހަރު ފުރެންދެން މަޑުކުރާށޭ، އުފަންދުވަހުގެ ހަދިޔާއަކަށް ބައިސްކަލެއް ގަނެދޭނަމޭ، އޭރު އެންމެ ގާތްކޮށް އުޅުނު ހަތަރު މީހުންގެ ތެރެއިން އެންމެ މީހެއް އަތުގަ ބައިސްކަލު އޮންނާނީ، ދެން އެންމެންވެގެން ކުޅެ ނިންމާފަ ދާނީ ބައިސްކަލު ދުއްވަން... އެހެންވެ އެހާ ވަރުބަލިވެ ހޫނުވެފަ ތިބެނީ، ދެން އެ އަންނަ ގޮތަށް ކެންމެން ގޭ ކައިރި ހުންނަ ފިހާރައިން ޖޫސްޕެޓީ ނޫނީ ލޮލީ ގަންނާނީ، މަންމަ ކޮންމެ ހަފްތާއަކު ދޭނެ ފިފްޓީ ރުފިޔާ، އެހެންވެ އަހަރެންގެ ޚަރަދުގަ އެންމެންނަށް ގަނެދިނުން އޮންނަނީ."\n"ބައްޕަގެ ފޯނުން އަހަރެން ދުށީން ލައިތު ގެންގުޅުނު ފޮޓޯ، ރައިޒަންކަން ފުރަތަމަ އެނގުނީ އެހެންވެ." ކެންޒާގެ އަޑުގައިވީ ތަފާތު މަޑުމައިތިރިކަމެކެވެ.\n"ބައްޕަ ހުންނަކަން އަހަރެންނަށް އެނގޭ، މަންމަ ހުރީ ކިޔަވައިގެންކަން ވެސް އެނގޭ، އެކަމަކު އަހަރެން ނުދެކެން މަންމަ މަސައްކަތެއްކުރާތީއެއް، އެހެންވިޔަސް އަހަރެމެންނަށް ދަތިނުވާވަރަށް ފައިސާ މަންމަ އަތުގައި ހުރޭ، ކުރިން ވަރަށް އިންތާރުކުރެވޭ ބައްޕަ ގެއަށް އާދޭތޯ، ކުޑައިރު އަންނަކަން އެނގެނީ މަންމަ އެކަހަލަ ވާހަކަދައްކާތީ، ބައްޕަގެ ނަން ފިޔަވާ އެ ޢާއިލާއާ ބެހޭ އެއްވެސް އެއްޗެއް އޭރު ނޭނގޭ، އަހަރެންގެ ހުރިހާކަމެއްގައި ބައިވެރިވި މީހަކީ މަންމަ، ބައްޕައަށް ބައްދަލުވީ މާފަހުން، ބައްޕައާއި ދަރިއަކާ ދެމެދު އޮންނަންޖެހޭ ގާތްކަމަކީ ކޮބާކަން އަހަރެންނަކަށް ނޭނގޭ... ބައްޕަ ގޯހެއްނޫންކަން އެނގޭ، އެކަމަކު އަހަރެމެން އެހާ ވާހަކައެއް ނުދައްކަން، މަންމައާއި ބައްޕަގެ ދިރިއުޅުމާ ގުޅިގެން ސުވާލެއް ވެސް ނުކުރަން، މަންމަ ނެތުމުން އަހަރެން ވަރަށް އެކަނިވި، އެހެންވެ ކެން އެކަނިވާނޭވަރު އިޙްސާސްކުރެވެނީ، ތަފާތު މިނިވަންކަމެއް ނަފްސަށް ލިބޭ ކެންއާއެކު ހުންނައިރު، އަހަރެން ބުނަން ބޭނުންވާ އެއްޗެއް ފަސޭހަކަމާއެކު ބުނެލެވޭ... ވަރަށް ހިތަށްއަރާ މިއަދު ކެންއާ ބައްދަލުކުރަން މަންމަ ހުރިނަމައޭ."\n"އަހަރެން އުފަލުން ބައްދަލުކުރާނަން." ކެންޒާ ހަށިގަނޑު ސީދާކޮށްލުމާއެކު އެނބުރިލީ ލައިތާ ކުރިމަތިވާނޭ ހެންނެވެ. ދެއަތުން ލައިތުގެ މޫނުގައި ހިފަހައްޓާލުމާއެކު ހިނިތުންވެލިއެވެ. ލައިތުގެ މަންމައާއި ބައްޕަގެ ދިރިއުޅުމުގައި ހިނގި ކަންކަން އެނގެން ކެންޒާ ޝައުގުވެރިވިޔަސް އެކަން ހާމައެއްނުކުރިއެވެ. ލައިތުގެ ވާހަކަތައް ހުރި ގޮތުން ކެންޒާގެ ސުވާލުތަކަށް ޖަވާބުދޭން އޭނާއަށް ނޭނގޭނެކަން އެނގޭތީއެވެ.\nރޭގަނޑުގެ ކެއުން ތައްޔާރުކުރުމުގައި ކެންޒާ ބަދިގޭގައި ހުއްޓެވެ. އޭނާއަށް އަތްގާތްކޮށްދޭން ލައިތު އުޅެއެވެ. ކެންޒާ ކައިރިން ކެއްކުމުގެ ބައެއް ކަންކަން ދަސްކުރުމުގެ ޝައުގުވެރިކަން ލައިތުގެ ހުއްޓެވެ.\n"ދެން ކިޔެވުން ހުއްޓާލީތަ؟" ހިތަށް އައި ސުވާލު ލައިތުކޮށްލިއެވެ. ވިސްނަން ހުރެފައި ކަހަލަ ގޮތަކަށް ކެންޒާ ދެފަރާތަށް ބޯހޫރާލިއެވެ.\n"ފުރަތަމަ އަހަރެން ޕްލޭންކުރީ ކެން ގްރެޖުއޭޓްވީމަ މެރީކުރަން، ކައިފްއާ އަހަރެން އެ ޚިޔާލު ޚިއްޞާކުރިން، ކެންގެ މަންމަ ގާތު ވެސް ބުނިން، އަހަންނަށް އެނގޭ ޝެފަކަށްވުމަކީ ކެން އެޗީވް ކުރަން ބޭނުންވާ ގޯލްތަކުން ވަރަށް މުހިންމުކަމެއްކަން، ޑްރީމްސް ކުރުން ހުއްޓާލަކަށް އަދިނުވޭ." ލައިތު ބުންޏެވެ.\n"ބާކީ އެއްސެމް އޮންނާނެ، ގްރެޖުއޭޓް ވޭވޭނީ އޭގެ ފަހުން، އެކަމަކު ކިޔަވަންފެށީމަ ލައިތުއާއެކު އުޅޭ ވަގުތު މަދުވާނެ." ސެލެޑް ތައްޔާރުކުރަން ހުރެ ކެންޒާ ވާހަކަދެއްކިއެވެ.\n"އަހަރެންވެސް ބިޒީވާނެ، އޮފީހަށް ނުނިކުމެ ނުހުރެވޭނެ، މަސައްކަތްތައް މިހާރު ވެސް އޮތީ ފުނިޖެހިފަ، ޔާދުއާ ހަވާލެއްނުވި، އަހަރެން ނެތީސް ބައެއް ނިންމުންތައް ނުނިންމަން ބައްޕައާއި ޔާދު އެ ތިބީ، އަހަންނަށް ހީވަނީ ކެން ހެން ގޭގަ ފޫހިވާނީ." ކެންޒާގެ ފަހަތުން ކައިރިވެލުމާއެކު އޭނާގެ ކޮނޑުގައި ލައިތު ދަތްދޮޅި އަޅުވާލިއެވެ.\n"އައި ވިލް އަންޑަސްޓޭންޑް، މާމައާއި ލައި ހުރިއްޔާ ގޭގަ ފޫހިވާނެ ވަގުތެއްނުވާނެ." ކެންޒާ ހާމަކުރީ ހަޤީޤަތެއްކަން ލައިތު ވެސް ދެނަހުއްޓެވެ. އެ ޢާއިލާއަށް އަންހެން ދަރިއަކު އިތުރުވެގެން އެންމެން އުޅޭ ކަހަލައެވެ.\nދެ ދުވަހެއް ތެރޭ ލައިތު އެދުނު ފަދައިން ބައިސްކަލު ގަފޫރު ގެނެސްދިނެވެ. ފެންނަ ފެނުމަށް ހީވަނީ އެއީ އާ ބައިސްކަލުތަކެއް ހެންނެވެ. ކެންޒާ ދުވަހަކުވެސް ދުއްވި އެއްޗެއްނޫނެވެ. ދުއްވަން ހިތަށް ވެސް ނާރައެވެ. އެކަމަކު ލައިތު އެދުނީތީ ދުއްވަން ދަސްކުރަން އުޅުނެވެ. މަޖާކަމަށްވިއެވެ. ވަގުތު ކުރުކުރަން ލައިތު ރާވާފައިވާ ކަންކަމުގެ ތެރެއިން ކަމެއްކަން އެއީ ކެންޒާއަށް އެނގެއެވެ. ކަންކަމާ ފިކުރުކޮށް ފޫހިވާނޭ ވަގުތެއް ކެންޒާއަށް ނުލިބެއެވެ.\nމޫސުން ރީތިކޮށް އޮވެފައި ތިންވަނައަށްވީ ދުވަހު ހަފަރާތުން ކަޅުވިލާތައް އައިސް ބައްދާލައި ދުނިޔެމަތި އަނދިރިކޮށްލީ ހެނދުނު ހެނދުނާއެވެ. ދުވަސް ނިމުމަކާ ހަމައަށް އައިއިރު ވެސް ކެބިންއިން ބޭރަށް ނުކުންނާނޭ ފުރުޞަތެއް އަލަތު ދެމަފިރިންނަށް ނުލިބުނެވެ.\n"ހިނގާ މޫދަށް އެރެން..." ސޯފާގައި އިނދެފައި ކުއްލިއަކަށް ލައިތު ބުނެލީ ޖޯޝާއެކުއެވެ.\n"މިގަޑީގަ؟ ވާރޭ އެވެހެނީ." ބޯކޮށް ވާރޭ ވެހޭ އަޑު ބޭރުން އިވިއިވި ހުރުމުން ކެންޒާ ބުނެލިއެވެ. އެހެންނޫނަސް ރޭގަނޑު ނުވައެއް ޖަހާ ހިނގައްޖެއެވެ. އޭނާ ފިނިކަމުން ސޯފަށް އަރާ އިނީ ވެސް ހޫނު ސައިތަށްޓެއް ހިފައިގެންނެވެ.\n"ވާރޭ ވެހޭއިރު މަޖާވާނެ... ކަމޯން ބޭބީ." އެއްބައި ބޮއެފަ ހުރި ކޮފީ ޖޯޑު ކައިރީގަ ހުރި ކުޑަމޭޒުމަތީ ބަހައްޓާލުމާއެކު ދެއަތްދެއަތާ ލައިތު އުނގުޅާލިއެވެ. ދެން ފުންމައިގެން ތެދުވިގޮތަށް ކެންޒާއަށް އަތްދިއްކޮށްލިއެވެ. ލައިތުގެ ތުންފަތުގައިވި މާނަފުން ހިނިތުންވުމާއި އެ ދެ ލޮލުން ފާޅުވާ ކުލަވަރަށް ބަލަން ވަގުތުކޮޅަކަށް ކެންޒާ ހިމޭނުން އިނެވެ. އެއަށްފަހު ސޯފާއިން ދެފައި ތިރިކޮށްލަމުން ލައިތުގެ އަތްތިލައިގެ ތެރެއަށް ކެންޒާގެ އަތްތިލަ ހެޔޮވަރުކޮށްލިއެވެ. ކޮފީޖޯޑު ކައިރީ ކެންޒާގެ ސައިޖޯޑު ބަހައްޓާލިއެވެ. އެއާއެކު އޭނާގެ އަތުގައި ހިފައިގެން ލައިތު ގެއިން ނުކުމެ ދުއްވައިގަތެވެ. ކެބިންއިން ފެށިގެން އަތިރިމައްޗަށް ފޭބޭނެހެން އަޅާފައި އޮތް ހިމަ ލަކުޑި ފާލަމުންގެ މަތިން ދުވަމުން އައިސް މޫދަށް ފޭބިއެވެ.\n"ޓޭކް ދި ޝާޓް އޮފް."\nލޮނުގަނޑު ތެރޭ ތެތެމުންދިޔަ ކެންޒާގެ ކަންފަތް ކައިރީ ލައިތު ބުނެލިއެވެ. އެހިނދު ނިކަން އަވަހަށް ނޫނެކޭ ކެންޒާ ބުނެލިއެވެ. ލައިތު ލާނެތްވެލިއެވެ. ވާރޭގެ އަޑުގެ ތެރެއަށް ދެ ޒުވާނުންގެ ހުނުމުގެ އަޑު ހިނދިގެން ދެއެވެ. ކެންޒާއާ ދުރަށް ޖެހިލުމުގެ ވިސްނުމެއް ލައިތުގެ ނެތެވެ. ކެންޒާގެ ގާތްކަމަށް ބޭނުންވި ހިނދު ފުރުޞަތު ފަހިކުރީ ލައިތު އަމިއްލައަށެވެ. އެއްހިޔަންޏެއް ފަދައިން ކެންޒާ އުރާލައިގެން ލޮނުގަނޑުގެ ތެރޭގައި ލައިތު ހުރީ މޫދުން އަރަން ބޭނުންނުވެފައެވެ. ނަމަވެސް ވިދާލިވިދުވަރުން ދުނިޔެ ހުޅުދާންކޮށްލާފައި، ހަމައެހިނދު ދެ މީހުން ސިއްސުވާލީ ބާރު ގުގުރީގެ އަޑެވެ. ހީވީ ކަންފަތްދޮށުން ޖަހާލި ގުގުރިއެއްހެންނެވެ. ކެންޒާގެ ހަރަކާތްތަކުން އޭނާ ބިރުގަތީކަން ލައިތު ދެނެގަތެވެ. ކެންޒާ ގޮވައިގެން މޫދުން އޭނާ އެރީ އެހެންވެއެވެ. ދެވަނަ ފަހަރަށް ވިދާލި ވިދުވަރު ފެނުމާއެކު ގުގުރާލުމުގެ ކުރިން ލައިތާއެކު ކެންޒާ ވެސް ދުއްވައިގަތީ އެނބުރި ކެބިންއަށް ވަންނާށެވެ. ނަމަވެސް ދޮރާ ހަމައަށް ނުފޯރައިގެން އުޅެނިކޮށް ކަންފަތް ބައްވާހާ ބާރަށް ގުގުރައިގަތެވެ.\nފާޚާނާއަށް ވަންނަން ކެންޒާ އުޅުމުން ފަހަތުން ލައިތު ވަންނަން ގަސްދުކުރިއެވެ. ކެންޒާ އެދުނީ މަޑުކުރުމަށެވެ. ހަށިގަނޑުގެ ގޮވާލުމަށް ބީރު ކަންފަތެއް ދެމުން ލައިތު ބޯޖަހާލީއެވެ. އޭނާ ތެތް އެއްޗެހި ބަލާފައި ތުވާއްޔެއް އުނުގައި އޮޅާލިއެވެ. އަދި ފާޚާނާ ދޮރުގައި ޖަހާލައި ދޮރުހުޅުވުމުން ބޭލީ އެއްޗެހި ކެންޒާއަށް ދިއްކޮށްލިއެވެ. ތެތްކޮށް ހުރި އިސްތަށިގަނޑުގައި އަތްފުނާ އަޅާލަމުން އެނބުރިލި ވަގުތުން ގެއިން ކަރަންޓު ހިނގައްޖެއެވެ. ކެންޒާ ހަޅޭލަވައިގަތް އަޑު އިވުނެވެ. ދޮރު ކައިރިއަށް ޖެހިލި ލައިތުގެ ގައިގާ ފާޚާނައިން ނުކުތް ކެންޒާ ޖެހުނެވެ.\n"ކަރަންޓު ދިޔައީ..." ލައިތު ނިކަން އަވަހަށް ބުނެލިއެވެ. ފޯނު ހޯދުމަށްފަހު އަލިކޮށްލިއެވެ. ކެންޒާ ފެނި އޭނާ ގަނޑުވީއެވެ. އެހިނދު ހަރަކާތްކުރީ ކެންޒާއެވެ. ލައިތުގެ އަތުގައި ހިފައި އެއްފަރާތްކޮށްލީ ފޯނުން އެޅިފައި ހުރި އަލިން ފެންނަން ހުރި ހާމަކަން ފޮރުވާށެވެ. ފާޚާނާއަށް ވެއްދި ތުވާލި ނަގައި ހަށިގަނޑުގައި އޮޅާލަން ކެންޒާ އަވަސްވެލިއެވެ.\n"ގަފޫރުބެއަށް ގުޅާލަންވީނު." ކެންޒާ ވާހަކަދެއްކިއެވެ. ލައިތު ހޫން ލައްވާލުމާއެކު ގަފޫރަށް ގުޅިއެވެ. ރަށުގެ ބޮޑުބަޔަކުން ކަރަންޓު ގޮސްގެން އުޅޭކަން އެނގުނީ ދެނެވެ. ކިހިނެއް ހިނގައިގެން އުޅޭކަމެއް ގަފޫރަށް ވެސް އަދި ސާފުނުވާކަން ބުންޏެވެ. އަދި ކެބިންގައި އުއްބަތި ހުންނާނޭކަމާއި އެ ހުރި ތަން ގަފޫރު ބުންޏެވެ. ފޯނުކޯލު ނިންމާފައި އުއްބަތި ހޯދަން ލައިތު އައީ ބަދިގެއަށެވެ. އޭނާގެ ފަސްފަހަތުން ކެންޒާ އުޅުނެވެ. ކެބިންގެ އެކިދިމާގައި އުއްބަތިތައް ރޯކޮށް ހަރުކުރުމަށްފަހު ކޮޓަރީގައި ބަހައްޓަންވީ އުއްބަތި ހިފައިގެން ލައިތު އައެވެ. ރީތިވާ މޭޒު މަތީއާއި ދޮރުކައިރީ ހުރި ކުޑަކުޑަ ކޮފީ މޭޒުމަތީ އުއްބައްތިއެއް ލައިތު ބެހެއްޓިއެވެ.\n"ނޭނގެއޯ ކަރަންޓު އަންނާނެ އިރެއް." ފާޚާނާއަށް ވަންނަމުން ލައިތު ބުންޏެވެ. ފާޚާނާތެރެ އަލިވިއެއްކަމަކު ކެންޒާއަށް ދޮރު ލައްޕާކަށް ނުކެރުނެވެ. ލައިތުގެ އަތަށް ދަމާލަމުން ދޮރުކައިރީ މަޑުކުރަން އެދުނެވެ. ފެންވަރާ ބައިގެ ބިއްލޫރިގަނޑު ދަމާލަމުން އެބަޔަށް ވަދެ ކެންޒާ ފެންވަރަށް ފެށީ ދެނެވެ.\nލައިތު ފާޚާނާއިން ނުކުތްއިރު ވެސް ތުވާލިކޮޅާއެކު ކެންޒާ އެނދުގައި އިންތަން ފެނުމުން ހައިރާންވިއެވެ. މިފަހަރު ކެންޒާގެ ހިތުގައިވާ އެއްޗެއް ދެނެގަތުން ލައިތަށް ފަސޭހައެއްނުވިއެވެ. ލައިތު އަންނަން ފެށުމުން ކެންޒާ ތެދުވިއެވެ. ގާތަށް ޖެހިލިއެވެ. ކެންޒާގެ ދެ ލޯ ބުނަން އުޅޭ އެއްޗެއް ތަޖުރަމާ ނުކުރެވުނަސް ލައިތުގެ ހަށިގަނޑު ހަރަކާތްކުރީ އޭގެ އަމިއްލަ ޒާތުގައި ކަހަލައެވެ. ކެންޒާގެ މޫނުގެ ދެފަރާތުން ހިފަހައްޓާލުމާއެކު ލައިތުގެ ދެއަތްތިލައިގެ ފިނިކަން އިޙްސާސްވެ ދެ ލޯ މަރާލިއެވެ. ދަޢުވަތު ދެމުން ހާ އަޅާލި ދެތުންފަތަށް ލައިތުގެ ނަޒަރު ހުއްޓުނެވެ. ނޭވާގެ ހޫނުކަން އެކުވެ ދިގުދެމިގެންދިޔަ މީރުކަމެއް ދެ ނަފްސަށް ލިބިގެންދިޔައެވެ. އިސްވެ ދުރަށް ޖެހިލީ ލައިތެވެ.\n"ވެއިޓް." ތުވާލި އެއްކޮށް ވެއްޓުމުގެ ކުރިން ކެންޒާއަށް ލައިތުގެ އަތުގައި ހިފަހައްޓާލެވުނެވެ. (ނުނިމޭ)


Thun'du kunathah gellen gina dhuvaheh neh!\nތުނޑުކުނާތައް ގެއްލެން ގިނަ ދުވަހެއް ނެތް!\nގައްދޫ ފާއިޒާ ވިޔެފައިވާ ތުނޑުކުނާތަކެއް: މި މަސައްކަތަށް މިހާރު ޑިމާންޑެއް ނެތް\nދިވެހިންގެ ސަގާފީ އަތްތެރި އުފެއްދުންތަކަކީ މުއްސަނދި އުފެއްދުންތަކެކެވެ. ގިނަ މަސައްކަތްތަކަކީ ކަވި އަދި އެކަމަށް ވަގުތު ހޭދަވާ މަސައްކަތްތަކެކެވެ. ދިވެހި ތުނޑުކުނާ ވިޔުމަކީވެސް އެކަމަށް އެތައް ވަގުތެއް ހޭދަވާ އަދި މަސައްކަތަށް ބޭނުންވާ ސާމާނު ހޯދައި އުފެއްދަން ވެސް އުނދަގޫ މަސައްކަތެކެވެ. "މޭޑް އިން މޯލްޑިވްސް" ގެ ޓެގް އަޅުވައިގެން ރާއްޖޭގައި އުފައްދައި އަދި ވިއްކާ ތުނޑުކުނަލަކީ ރާއްޖެ އަންނަ ޓޫރިސްޓުންނަށް ވެސް ވަރަށް ކަމުދާ އުފެއްދުމެކެވެ. ކުރިއަށް ދާއިރު އެ ތަކެތި އެންމެ ގިނައިން ގަންނަނީ ރިސޯޓުތަކުންނެވެ. ނަމަވެސް ތުނޑުކުނާ ވިޔުމަށް އެންމެ މަޝްހޫރު ގދ. ގައްދޫ އަންހެންވެރިން ބުނާ ގޮތުގައި މިހާރު އެ ޑިމާންޑެއް ނެތެވެ.\nއެރަށުގައި ކުނާ ވިޔުމުގެ މަސައްކަތް ކުރަނީ ވެސް ދުވަސްވީ އިހުގެ ޖީލެވެ. އެ މަސައްކަތުގައި އުޅޭތާ 40 އަހަރުވެފައިވާ ގައްދޫ މަރިޔަމް ފާއިޒާ ބުނި ގޮތުގައި ކުނަލަށް އޮންނަ ޑިމާންޑް މިހާރު ސުމެކޭ ބުންޏަކަސް ދޮގަކަށް ނުވާނެ އެވެ. އެހާވެސް ވިޔަފާރިއެއް ނެތެވެ. އަޅައިލުމެއް ނެތެވެ.\nއޭނާ ބުނާގޮތުގައި ދެމެހެއްޓެނިވި ގޮތެއްގައި ފަހުރުވެރި އެ މަސައްކަތް ކުރާނެ އެއްވެސް ގޮތެއް ވެސް މިހާރު ނެތެވެ. އަދި ކަންކަން މިވަގުތަށް އޮތް ގޮތުން މަސައްކަތުގައި މުސްތަގުބަލެއް ވެސް ފެންނާކަށް ނެތެވެ.\n"އަޅުގަނޑުމެން ގައްދޫ މީހުން ވަރަށް ފަހުރުވެރިވާ މަސައްކަތެއް މީ. އެކަމަކު މިކަން މިދަނީ އުވިގެން. މިހާރު އެއްވެސް ވަރަކަށް ޑިމާންޑެއް ނެތް މި ކަމަކަށް. އަދި ހާއްސަކޮށް ކޮވިޑް އައި ފަހުން ހާލަތު މާ ދެރަ. މަސައްކަތް އޮތީ ހުއްޓިފައި. ގަންނާނެ މީހުންނެއް ނުވޭ،" ފާއިޒާ ބުންޏެވެ.\nގައްދޫ ފާއިޒާ: ތުނޑުކުނާ ވިޔުމުގެ މަސައްކަތުގައި އުޅޭތާ 40 އަށްވުރެ ގިނަ އަހަރު ވެދާނެ\nފާއިޒާ ފާހަގަކުރި ގޮތުގައި ޒުވާނުން އެކަމުގެ ތެރެއަށް ވަންނާކަށް އެހައި ބޭނުމެއް ނުވެ އެވެ. ވިޔަފާރިއެއް ނެތް އަދި ޑިމާންޑެއް ވެސް ނެތް ކަމެއް ދަސްކުރަން އެ ކުދިން ބޭނުން ވެސް ނުވަނީ އެވެ. ޑިމާންޑް ނެތް ކަމެއް ކޮށްގެން ލިބޭނެ ފައިދާއެއް ވެސް ނެތެވެ. ކާބަފައިންގެ ޒަމާނުއްސުރެ އެކި ޑިޒައިންތަކަށް ވިޔަމުން އަންނަ ދިވެހި އުފެއްދުން އުވިގެންދާ މަންޒަރު ވަރަށް ކައިރިން ފެންނަމުންދާ ކަމަށް ހިތާމައާއި އެކު އޭނާ ވަނީ ފާހަގަ ކޮށްފަ އެވެ.\nގައްދޫ އަންހެނުން ވަނީ މި މަސައްކަތް ރާއްޖޭގެ އިތުރުން ދުނިޔޭގެ އެހެން ގައުމުތަކުގައި ވެސް ދައްކާލާފަ އެވެ. އެގޮތުން ރާއްޖެއިން ބޭރުގެ ފެއާ ތަކުގައި ވެސް އެމީހުން ހުނަރު ވަނީ ދައްކާލައިފަ އެވެ. ތުނޑުކުނަލަކީ އެމީހުން ފަހުރެވެ. އެމީހުން އެ މަސައްކަތް ކުރަނީ ވަރަށް ކުރާހިތުންނެވެ. އަދި ކުރެވޭ މަސައްކަތާ މެދު ވަރަށް ބޮޑަށް ފަހުރުވެރިވެ އެވެ.\nއެރަށުން ކުނާ ވިޔުމުގައި 30 އަހަރަށްވުރެ ގިނަ ދުވަހުގެ ތަޖުރިބާ ހުރި ޒައީމާ ހުސެން މަނިކު ބުނިގޮތުގައި މިހާރު އެ މަސައްކަތް ކުރާ މީހުން ވެސް މަސައްކަތާ ދުރައް ޖެހެން ފަށައިފި އެވެ. ގައްދޫއަށް ނިސްބަތްވާ މީހުންގެ ތެރެއިން އެ މަސައްކަތް މިހާރު ކުރަނީ ހައެއްކަ މީހުނެވެ.\nގައްދޫ ޒައީމާ: ސަގާފީ އަތްތެރި މަސައްކަތްތައް އުވިގެން ދާތީ ވަނީ ކަންބޮޑުވުން ފާޅުކޮށްފައި\n"ނުވިކޭތީ މީހުން ބޭނުން ނުވަނީ މަސައްކަތުގެ ތެރޭގައި އުޅެން. ކުރިން ވަރަށް ޑިމާންޑް އޮންނަ މަސައްކަތެއް މީ. އެކަމަކު މިހާރު މި މަސައްކަތުން އެއްވެސް މަންފާއެއް ނުލިބޭ،" ޒައީމާ ބުންޏެވެ.\nދިވެހިންގެ މުއްސަނދި ސަގާފީ މަސައްކަތްތަކުގެ ތެރެއިން ތުނޑުކުނަލުގެ ތަފާތު ޑިޒައިންތައް ހުރެ އެވެ. ކުނާ ވިޔަން ހާއްސަ ހަރެއް ބޭނުން ކޮށްގެން މި މަސައްކަތް ކުރަނީ އަތުންނެވެ. އެކި ޑިޒައިންތަކަށް ކުނާ ގަތާލުމަކީ ގައްދޫގައި މި މަސައްކަތްކުރާ މީހުނަށް މާ ބޮޑު ކަމެއް ނޫނެވެ. އެރަށުގައި މިހާރު މި މަސައްކަތް ކުރަމުން އަންނަނީ އެންމެ ކުރިން ވެސް މަސައްކަތުގައި އުޅުނު މީހުންނެވެ. ޒުވާން ޖީލުތަކަށް މަސައްކަތް ފޯރުކޮށްދެވޭނެ ގޮތެއް ނެތެވެ. ސަބަބަކީ މިއީ މިހާރު އެއްވެސް ފައިދާއެއް އޮތް މަސައްކަތަކަށް ނުވީމަ އެވެ.\nސަގާފީ މިފަދަ ކަންކަން ކުރިއަރުވަން ސަރުކާރުން އެއްވެސް އެހީތެރިކަމެއް ނުލިބުމަކީ ވެސް މަސައްކަތް ކުރާ މީހުންގެ ވަރަށް ބޮޑު ކަންބޮޑުވުމެކެވެ. އެކި ޖަމިއްޔާތަކުން އެމީހުންނާ އެކިގޮތްތަަށް ވާހަކަ ދައްކަ އެވެ. ފާއިޒާ ފާހަގަކުރި ގޮތުގައި އެގޮތަށް ވާހަކަ ދެއްކި ނަމަވެސް މަސައްކަތާއި އެ ހުނަރު ކުރިއަރުވަން އެހީތެރިކަމެއް ނުލިބެ އެވެ. މާކެޓްކޮށް މިކަން ދިރުވާ އާލާ ކުރުމަށް އެފަރާތްތަކުގެ، އަދި ވަކިން ހާއްސަކޮށް ސަރުކާރުގެ އެހީ ވަރަށް ބޮޑަށް ބޭނުންވެ އެވެ.\n"މިކަން އާލާ ކުރަން އަޅުގަނޑުމެންނަށް ކަމާ ގުޅުންހުރި ފަރާތްތަކުން އެހީތެރިކަން ފޯރު ކޮށްދޭނަމަ މިއަދު މި ހާލަތަކަށް ނާންނާނެ. މިއީ އަޅުގަނޑުމެންގެ ސަގާފަތް. އަޅުގަނޑުމެންގެ ކާބަފައިންގެ ފަރާތުން ވާރުތަވެގެން އައި ކަމެއް. އަޅުގަނޑުމެން ބޭނުން މި މަސައްކަތް ކުރިއަށް ހުރި ޖީލުތަކަށް ވެސް ފޯރު ކޮށްދޭން. އެކަމަކު މުސްތަގުބަލެއް ނެތް ކަމެއްގަ އާ ކުދިންވެސް ޝާމިލްވާކަށް ބޭނުމެއް ނުވާނެ ނޫންތޯ؟" ފާއިޒާ ބުންޏެވެ.\nކުނަލުގެ މަސައްކަތް ދަސްކުރަން ބޭނުންވާ ޒުވާނުންނަށް ދަސްކޮށްދޭން އެމީހުން ތިބީ ތައްޔާރަށެވެ. އެއްގޮތަކަށް ވެސް މި މަސައްކަތް އުވިގެން ދާކަށް ބޭނުމެއް ނޫނެވެ. ބޭނުންވަނީ ކުރިއަށް ހުރި ޖީލުތަކަށް ވެސް އަތްތެރި މި މަސައްކަތް ފޯރުކޮށްދިނުމެވެ.\nދިވެހިން ގިނަ އާދަކާދައެއް އުވިގެންދާ މަންޒަރު މި ނޫނަސް ފެނެ އެވެ. ލިޔެލާ ޖެހުމާއި، ފަންގި ވިއުމާއި ރޯނު ވެށުން ފަދަ ކަންކަމަކީ ދިވެހިންގެ ސަގާފަތާއި ގުޅިފައިވާ އަތްތެރި މަސައްކަތްތަކެވެ. ނަމަވެސް އާ ބަދަލާއެކީ ގިނަ ކަންކަން ނެތޭން ފަށަ އެވެ. އެކަންކަން އާ ޖީލުތަކަށް ފޯރުކޮށްދޭން ބޮޑެތި ގޮންޖެހުންތަކާ ކުރިމަތި ވެއެވެ. ސަރުކާރުތަކުގެ އެހީ ކުޑަވެ އަޅައި ނުލެވިގެނެވެ.\nދަނގެތީ ގޮނޑުދޮށުން ފެންނަ ސަގާފީ މަސައްކަތުގެ ދިރުން


Barcelona ge inthihaabee candidate aku Mbappe aa vaahakadhakkanee | Mihaaru\nބާސެލޯނާގެ އިންތިހާބީ ކެންޑިޑޭޓަކު އެމްބާޕޭއާ ވާހަކަދައްކަނީ\n17 އޮކްޓޯބަރ 2020 - 07:49\nޕެރިސް (އޮކްޓޫބަރު 17) - ބާސެލޯނާގެ އެޓޭކް ވަރުގަދަކުރަން ޕީއެސްޖީގެ ތަރި ކީލިއަން އެމްބާޕޭ ގެންނަން ވާހަކަތަކެއް ދެކެވެމުން އަންނަ ކަމަށް، އަންނަ އަހަރު ބާއްވާ ބާސެލޯނާގެ އިންތިހާބުގައި ވާދަކުރައްވާ ވިކްޓަ ފޮންޓްގެ ގާތް ފަރާތްތަކާ ހަވާލާދީ ސްޕެއިނުގެ ނޫސްތަކުން ރިޕޯޓްކޮށްފި އެވެ.\nއުމުރުން 21 އަހަރުގެ އެމްބާޕޭ އަކީ އަންނަ ސީޒަނަށް ޓީމު ވަރުގަދަ ކުރުމުގެ ގޮތުން ރެއާލްގެ ރައީސް ފްލޮރެންޓީނޯ ޕެރޭޒް ވެސް ގެންނަން ބޭނުންވާ ކުޅުންތެރިއެކެވެ. އެމްބާޕޭ ގެންނަން އެ ރޭހުގައި އިންގްލެންޑްގެ ޗެމްޕިއަން ލިވަޕޫލުން ވެސް މަސައްކަތްކުރަމުން އަންނަ ކަމަށް އިނގިރޭސި މީޑިއާ ރިޕޯޓްތައް ބުނެ އެވެ. މީގެ ކުރިން ބާސެލޯނާ އާއި އެމްބާޕޭއާ ގުޅުވައިގެން މާ ބޮޑު ވާހަކަތަކެއް ނުދެކެވުނު ނަމަވެސް ފޮންޓް ވަނީ އެމްބާޕޭ އަށް ތައުރީފުކޮށް ތަކުރާރުކޮށް ވާހަކަ ދައްކައިފަ އެވެ.\nބާސެލޯނާގެ ރައީސްކަމަށް ވާދަކުރާ ފޮންޓް.-- ފޮޓޯ: ބާސެލޯނާ\nއެމްބާޕޭ ޕީއެސްޖީގެ ކޮންޓްރެކްޓްގައި ހުރީ 2022 ގެ ނިޔަލަށެވެ. މޮނާކޯ ދޫކޮށް ޕީއެސްޖީން 2017 ވަނަ އަހަރު އެމްބާޕޭގެ ސޮއި ހޯދީ 208 މިލިއަން ޑޮލަރަށެވެ. އެއީ ދުނިޔޭގެ ދެ ވަނަ އަށް އެންމެ އަގުބޮޑު ޓްރާންސްފާ އެވެ. ރިޕޯޓްތައް ބުނާގޮތުން 100 މިލިއަން ޑޮލަރުގެ އަގަކަށް އަންނަ އަހަރު ޕީއެސްޖީން އެމްބާޕޭ ދޫކޮށްލުމުގެ ފުރުސަތު ބޮޑެވެ. ރިޕޯޓްތައް ބުނާގޮތުން ފޮންޓްގެ ވިސްނުން ހުރީ އެންޓޮއިން ގްރީޒްމަން ޕީއެސްޖީ އަށް ދީފައި އަގުހެޔޮ ޑީލެއްގެ ތެރެއިން އެމްބާޕޭ ހޯދަން މަސައްކަތްކުރުމަށެވެ.\nބާސެލޯނާގެ މިހާރުގެ ރައީސް ޖޯސެފް ބާޓޮމެއުގެ ބޯޑުގެ އިތުބާރު ނެތްކަމުގެ ވޯޓެއް ނެގުމުގެ މަސައްކަތްތައް ކްލަބްގެ މެމްބަރުން އިސްވެ ކުރަމުންދާއިރު، އެ ކަންތައްތައް ކުރިއަށްދާ ގޮތަކުން ބާޓޮމެއު މަގާމުން އިސްތިއުފާ ދީފާނެ ކަމަށް ވެސް ރިޕޯޓްތައް ބުނެ އެވެ. މިހާރު އޮތްގޮތުން ބާސެލޯނާގެ އާ ރައީސަކު ހޮވާ އިންތިހާބު އޮންނާނީ އަންނަ އަހަރު މާޗް މަހު އެވެ.\nފޮންޓް އިންތިހާބުގައި ވާދަކުރަނީ ކުރީގެ ކުޅުންތެރިން ކަމަށްވާ ޒަވީ ހެނާންޑޭޒާއި ކާލޮސް ޕުޔޯލްގެ ސަޕޯޓާ އެކުގަ އެވެ. ފޮންޓް އަށް ބާސެލޯނާގެ ރައީސްކަން ލިބިއްޖެނަމަ ޒަވީ އެ ޓީމުގެ ކޯޗަކަށް ގެންނާނެ ކަމަށް ބުނެފައިވީ ނަމަވެސް ފަހުން އޭނާ ވަނީ އެ ވާހަކަތައް ބަދަލުކޮށްފަ އެވެ. ފޮންޓް ބުނީ މިހާރުގެ ކޯޗު ރޮނާލްޑް ކޫމަންގެ މަސައްކަތް ރަނގަޅުނަމަ އޭނާ މަގާމުގައި ބަހައްޓާނެ ކަމަށާއި ޒަވީ އާއި ޕުޔޯލް ގެންނާނީ ޓީމުގެ އެހެން އިސް މަގާމުތަކަކަށް ކަމަށެވެ.


Budget bahusah Majileehuge jalsaa thah dhigudhanmaalaifi | Mihaaru\nބަޖެޓް ބަހުސަށް މަޖިލީހުގެ ޖަލްސާތައް ދިގުދަންމާލައިފި\nރައީަސް މުހައްމަދު ނަޝީދު ރައްޔިތުންގެ މަޖިލީހުގެ ޖަލްސާއެއްގެ ރިޔާސަތު ބަލަހައްޓަވަނީ. ބަޖެޓްގެ ބަހުސް ވަރަށް ދިގުކޮށް ގެންދަން އެމަނިކުފާނު މިއަދު ނިންމެވި. ފޮޓޯ: މަޖިލިސް\nއަންނަ އަހަރަށް ލަފާކުރާ ދައުލަތުގެ ބަޖެޓަށް ބަހުސްކުރުމަށް ޓަކައި ރައްޔިތުންގެ މަޖިލީހުގެ ޖަލްސާތައް ވަރަށްް ދިގުކޮށް ކުރިއަށް ގެންދަން މަޖިލީހުގެ ރައީސް މުހައްމަދު ނަޝީދު މިއަދު ނިންމަވައިފި އެވެ.\nމިއަދުގެ ޖަލްސާގައި ބަޖެޓް ބަހުސް ފެއްޓެވުމަށް ފަހު މަރަދޫ ދާއިރާގެ މެމްބަރު އިބްރާހީމް ޝަރީފް ވާހަކަ ދައްކަވައި ނިންމަވައިލެއްވުމުން އެހެން މެމްބަރަކަށް ފުރުސަތު ދެއްވުމުގެ ކުރިން ނަޝީދު ވިދާޅުވީ މިއަދުގެ ޖަލްސާ ހަވީރު 5:00 އާ ހަމައަށް ކުރިއަށް ގެންދަވާނެ ކަމަށެވެ. މާދަމާއަކީ ބަންދު ދުވަހަކަށް ވިޔަސް މާދަމާ ވެސް ޖަލްސާއެއް ބާއްވާނެ ކަމަށް އެމަނިކުފާނު އިއުލާނު ކުރެއްވި އެވެ. މާދަމާގެ ޖަލްސާ ފަށާނީ އެކަމަކު އާއްމުކޮށް ޖަލްސާތައް ފަށާ ގަޑިއަށް ވުރެ ލަހުން، 11:00 ގަ އެވެ. އެ ޖަލްސާގައި ކުރިއަށް ގެންދާނީ ނަޝީދު ވިދާޅުވިގޮތުގައި އެއް ގަޑިއިރުގެ ބަހުސެކެވެ.\nމާދަމާ ބަންދު ދުވަހަކަށްވީ އެއީ ރާއްޖެ އިސްލާމްވީ ދުވަސް ކަމަށްވާތީ އެވެ.\n"ދެން ވިދިގެން އަންނަ ދުވަހު އަޅުގަނޑުމެންނަށް [ބަހުސް] ނުނިއްމިއްޖެއްޔާ މެންދަމާ އަހަމަަަައަށް ގެންދިއުމަށް،" ނަޝީދު ވިދާޅުވި އެވެ.\nބަޖެޓް ބަހުސްގައި ކޮންމެ މެމްބަރަކަށް ވެސް 15 މިނެޓްގެ ފުރުސަތެއް ދެއްވާނެ ކަމަށް އެމަނިކުފާނު ވިދާޅުވި އެވެ.\nބަޖެޓްގެ ބަހުސްގައި މެމްބަރުންނަށް ފުރުސަތު ދެއްވުމުގެ ކުރިން މެމްބަރުންގެ ކިބައިން އެމަނިކުފާނު އެދިވަޑައިގެންނެވީ މަރުކަޒީ ބޭންކް އެމްއެމްއޭގެ ގަވަރުނަރު އަލީ ހާޝިމާއި އޮޑިޓާ ޖެނެރަލް ހަސަން ޒިޔަތު ބަޖެޓާ ބެހޭ ގޮތުން ދެއްވާފައިވާ ލަފާ ރަނގަޅަށް މުރާޖައާ ކުރެއްވުމަށެވެ.\n"ބަޖެޓާ ގުޅޭ ގޮތުން މޯލްޑިވްސް މަނިޓަރީ އޮތޯރިޓީގެ ލަފާ ބަޖެޓް ކޮމިޓީ އަށް މިހާރު ވަނީ ފޮނުއްވާފައި އަޅުގަނޑަށް ޔަގީން ކަށަވަރު. ބަޖެޓް ކޮމިޓީގެ ހުރިހާ އިއްޒަތްތެރި މެމްބަރުން މި ލަފާ ހަގީގަތުގައި ކިއުއްވާނެކަމަށް. އަޅުގަނޑު ވަރަށް ބޮޑަށް އެދެން އިއްޒަތްތެރި މެމްބަރުން ވަގުތު ހޯއްދަައިގެން ފަންސޫރެއް އަތަށް ނަންގަވައިގެން މި [ލަފާ ކިއުއްވަން]،" ނަޝީދު ވިދާޅުވި އެވެ.\nބަޖެޓާ ބެހޭ ގޮތުން ގަވަރުނަރު އަލީ ހާޝިމް ދެއްވި ލަފާގައި މަޖިލީހަށް މަޖިލީހުގެ މެމްބަރުންގެ ކިބައިން އެންމެ ބޮޑަށް އެދިވަޑައިގެންނެވީ ދައުލަތުގެ ހަރަދުކުޑަކުރުމަށް ސަރުކާރަށް ބާރު އެޅުއްވުމަށެވެ. ދައުލަތަށް އަންނަ އަހަރު ލިބޭނެ ކަމަށް ލަފާކުރާ އާމްދަނީއާ ނުބައްދަލު ބޮޑެތި މަޝްރޫއުތައް ބަޖެޓްގައި ހިމަނާފައިވާތީ ގަވަރުނަރު ކަންބޮޑުވުން ފާޅުކުރެއްވި އެވެ. އޭނާ އެދިވަޑައިގެންނެވީ ބަޖެޓްގައި ޖަހާފައިވާ މަޝްރޫއުތަކަށް ބޭނުންވާ ބޭރު ފައިސާ ލިބޭނެކަން ކަށަވަރު ނުކޮށް މަޝްރޫއުތައް ނުފަށަށް ސަރުކާރަށް ބާރު އެޅުމަށް ވެސް ގަވަރުނަރު އެދިވަޑައިގެންނެވި އެވެ.\nރައީސް މުހައްމަދު ނަޝީދު އެމްޑީޕީ ދިވެހި ސަރުކާރު ރައްޔިތުންގެ މަޖިލިސް ދައުލަތުގެ ބަޖެޓް ދައުލަތުގެ ބަޖެޓު 2021\nއިއްޒަތްތެރި ރައީސް.! ދެހާސް 23 ގައި ރާއްޖެ ބަރުލަމާނީނިޒާމަކަށް ބަދަލުކުރުމަށްޓަކާ "ޕާލަމެންޓަރީ ނިޒާމްގެ ގުނަވަންތަކުގެ ސިފަ އަށަގެންނެވުމުގެމަސައްކަތް ފައްޓާންޖެހޭ" މިގޮތުން މިހާރުއޮތް ކައުންސިލްތަކުގެބަދަލުގައި ރާއްޖެ އިދާރީ ޤާނޫނީ3ޕްރޮވިންސަށް ބަހާލާ ކޮންމެ ޕްެރިވިންސަކަށް ޤަވަރުނަރ އަދި ނައިބް އިންތިޙާބުކުރުމަށް ތިލަދުންމަތިން ފާދިއްޕޮޅަށް ނޯތު، ކ.އަތޮޅުން(މާލެހިމެނޭގޮތަށް)ދާލަށް ސެންޓްރަލް އަދި ކޮޅުމަޑުލުން އައްޑުއަށް ސަދަރން ކަމުގައި ކަޑައަޅާންޖެހޭ.\nމާދަމާ އެންމެ ގަޑިއިރަކަށް ޖަލްސާ ބާއްވަނީ ކީއްކުރަންތޯ. ހަތަރުވަރަކަށް މެމްބަރުން ވާހަކަދައްކަން މާލަމްގެ އޭސީތަކާއެއްހި ޖައްސާ ކަރަންޓްބިލާ އެޑްމިން ޚަރަދުތައް ބޮޑުކުރަން.\nތާހިރު އެއްޗެކޭ ކިޔާތައެބަ ޖަލްސާ ދިގުކޮށްގެން, ދައްކާވާހަކަޔާ ދިމާ އިދިކޮޅަށް ގާނޫނު ފާސްވެ ނިމިފަ އޮންނައިރު އޮންނަނީ,, އިރު ފަތިހައްވެ ފަތިސް އިރަށްވެފަ އޮންނަނީ..\nފައިސާ ލިބެންނެތިވެސް މި ސަރުކާރުން ރައްޔިތުންނަށް އޮޅުވާލާ ނަފްސު ޕްރޮމޯޓުކުރުމަށާއި ބޭނުންގޮތަކަށް ހަރަދުކުރުމަށްޓަކައި ދަނީ ޕްރޮޖެކްޓްތައް ހިންގަމުންނެވެ. މިއީ ގައުމަށް އެންމެ ރަނގަޅުގޮތެއްނޫނެވެ. ނެތް އެއްޗަކުން ހަރަދުކުރާނެގޮތެއް ހަމަ އެއްގޮތަކަށްވެސް ނޭންގެއެވެ.\nބަޖެޓް ބޮޑުވީމަކީ ޕީޕީ ކުދިން ވަރަށް ކަންބޮޑުވާ ކަމެކެވެ. ވިލިމާލޭ/މާލެ ބުރިޖް އަޅާފާނެ ތީ އެވެ. ކޮވިޑް 19 ކަންޓްރޯލް ވެދާނެތީ ވެސް ޕީޕީއެމް ސޮރުން ވަރަށް ޖޭ ވާނެއެވެ. އެ ސޮރުން ހީވަނީ ކޮވިޑް19 ޗާޖް ވުމަކީ ވެރިކަން ވެއްޓިދާނެ ކަމެއް ކަމަށެވެ.\nބަޖެޓް އަނބުރާ ގެންދާށޭ ރައްޔިތުންގެ ކެއިން ބުއިމަށް އިސްކަންދޭށޭ ބޮޑެތި ޕްރޮޖެކްޓް ތަށް ނުފަށާށޭ ޕީޕީއެމްގެ މެންބަރުން ގޮވާ ހަޅޭލާ ސަބަބަކީ މާލޭ ވިލިމާލެ ގުޅިފަޅު ތިލަފުށި ބްރިޖް މިސަރުކާރުން އަޅާނެ ކަން ޔަޤީންވާތީ ޖޭ ވެގެން ނެވެ. ވަރަށް ބޮޑަށް މައާފު ކުރާ ށެވެ. މިސަރުކާރުން ބްރީޖް އަޅާނެ އެވެ. ބޮޑު ބަނދަރު ވެސް ހަދާނެ އެވެ. އެކަމަކު ހުޅުމާލެ ބްރިޖް ފަދަ އެއްފަޅި( އެެއް ލޭޔަރު) ދިރުވާލާފައި އަމިއްލަ ގެ އަށް ޚަރަދެއް ނުކުރާނެއެވެ.


SunOnline: El Salvador gai Bitcoin rasmeekoh beynun kuran faaskoffi\nއެލް ސަލްވަޑޯގައި ބިޓްކޮއިން ރަސްމީކޮށް ބޭނުން ކުރަން ފާސްކޮށްފި\nރުގިއްޔާ މުހައްމަދު މޫސާ 09 Jun 2021, 18:18\nކުރިއަށް އޮތް 90 ދުވަސް ތެރޭގައި ބިޓްކޮއިން އަކީ އެލް ސަލްވަޑޯގައި ލީގަލް ޓެންޑާއަކަށް ވެގެން ދާނެ -- ފޮޓޯ: ރޮއިޓާސް\nސެން ސަލްވަޑޯ (ޖޫން 9): އެލް ސަލްވަޑޯގައި ބިޓްކޮއިންއަކީ ގާނޫނީ ގޮތުން ބަލައިގަންނަ ފައިސާއެއްގެ ގޮތުގައި ކަނޑައަޅަން އެގައުމުގެ ކޮންގްރެސްއިން ފާސްކޮށްފި އެވެ.\nއެލް ސަލްވަޑޯގެ ރަސްމީ ފައިސާ ކަމަށްވާ ޔޫއެސް ޑޮލަރާ އެއްގޮތަށް ބިޓްކޮއިން ބޭނުން ކުރަން ހުއްދަ ދޭނެ ބިލެއް އެގައުމުގެ ކޮންގްރެސްއަށް ހުށަހެޅުއްވީ ރައީސް ނަޔީބު ބުކެލޭ އެވެ. އަދި އެ ބިލު ފާސްކޮށްފައި ވަނީ 84 މެމްބަރުންގެ ތެރެއިން 62 މެމްބަރުންގެ ވޯޓުންނެވެ.\nއެހެންކަމުން ކުރިއަށް އޮތް 90 ދުވަސް ތެރޭގައި ބިޓްކޮއިން އަކީ އެލް ސަލްވަޑޯގައި ލީގަލް ޓެންޑާއަކަށް ވެގެން ދާނެ އެވެ. އަދި އެއީ އެގޮތަށް ކްރިޕްޓޯކަރެންސީއެއް ބަލައިގަންނަ ފުރަތަމަ ގައުމަށް ވެގެން ދާނެ އެވެ.\n"އެ [ބަދަލާ އެކު] މާލީ ހިދުމަތްތަކުގައި މީހުން ބައިވެރިވާ މިންވަރު އިތުރުވެ، އިންވެސްޓްމެންޓާއި ފަތުރުވެރިކަމާއި އުފެއްދުންތެރިކަމާއި އިގުތިސާދީ ކުރިއެރުން ގައުމަށް ލިބޭނެ،" ބުކެލޭ ވިދާޅުވި އެވެ.\nއެލް ސަލްވަޑޯގެ އާބާދީގެ ގާތްގަނޑަކަށް 70 ޕަސެންޓު މީހުން ބޭންކް އެކައުންޓާއި ކްރެޑިޓް ކާޑު ބޭނުން ނުކުރެ އެވެ. އަދި އެގައުމުގެ ޖީޑީޕީގެ 20 ޕަސެންޓަށް ވުރެ ބޮޑު ބައެއް ބަރޯސާ ވެފައި ވަނީ ރެމިޓެންސް ފައިސާ ނުވަތަ ބޭރުގައި ދިރިއުޅޭ އެގައުމުގެ ރައްޔިތުން ފޮނުވާ ފައިސާއަށެވެ. އެ ފައިސާ ޓްރާންސްފާ ކުރާ ހިދުމަތްތަކުން އެކަމަށް ފީއެއް ނެގުމާއި ޓްރާންސްފާއަށް ދުވަސްތަކެއް ނެގުން ފަދަ މައްސަލަތައް މިހާރު ދިމާވާ ކަމަށް ބުކެލޭ ވިދާޅުވި އެވެ.\nއެލް ސަލްވަޑޯގެ ދެ މިލިއަނަށް ވުރެ ގިނަ މީހުން ގައުމުން ބޭރުގައި ދިރިއުޅެ އެވެ. އަދި ކޮންމެ އަހަރަކު އެމީހުން ގައުމަށް ފޮނުވާ ފައިސާގެ އަދަދު ހަތަރު ބިލިއަން ޑޮލަރަށް އަރަ އެވެ.\nދުނިޔޭގެ ފުރަތަމަ ޑިޖިޓަލް ކަރަންސީ ކަމަށްވާ ބިޓްކޮއިން ބޭނުން ކުރަން ފެށީ 2009 ވަނަ އަހަރެވެ. ބިޓްކޮއިންގެ އަގު މިވަގުތު 35,181 އެމެރިކާ ޑޮލަރަށް އަރަ އެވެ.\nއެލް ސަލްވަޑޯގައި ބިޓްކޮއިން ރަސްމީކޮށް ބޭނުން ކުރަނީ\nއެލް ސަލްވަޑޯއިން ރަސްމީކޮށް ބިޓްކޮއިން ބޭނުން ކުރަނީ


ފަޔަރ ފައިޓިންގ ސިސްޓަމް ސަޕްލައިކޮށް އަދި އިންސްޓޯލް ކުރުމުގެ މަސައްކަތް\nޕްރޮޖެކްޓް ނަންބަރު: TES/2015/G-13\nރ.ވަންދޫގައި ޤާއިމުކުރާ ސަރަހައްދީ ކުނި މެނޭޖްކުރާ މަރުކަޒަށް ބޭނުންވާ ފަޔަރ ފައިޓިންގ ސިސްޓަމް ސަޕްލައިކޮށް އަދި އިންސްޓޯލް ކުރުމުގެ މަސައްކަތް (IFB No.: 033/4427-MAL):\n1- ދިވެހިސަރުކާރުގެ ފަރާތުން މިނިސްޓްރީ އޮފް އެންވަޔަރަންމަންޓް އެންޑް އެނަރޖީން ވާރލްޑްބޭންކުގެ ހިލޭ އެހީގައި ހިންގަމުންދާ މޯލްޑިވްސް އެންވަޔަރަންމަންޓަލް މެނޭޖްމަންޓް ޕްރޮޖެކްޓްގެ (އެމް.އީ.އެމް.ޕީ) – އެޑިޝަނަލް ފައިނޭންސިންގގެ ދަށުން ރ.ވަންދޫގައި ޤާއިމުކުރާ ސަރަހައްދީ ކުނި މެނޭޖްކުރާ މަރުކަޒަށް ބޭނުންވާ ފަޔަރ ފައިޓިންގ ސިސްޓަމް ސަޕްލައިކޮށް އަދި އިންސްޓޯލްކޮށްދޭނެ ފަރާތެއް ހޯދުމަށް ވަނީ ބޭނުންވެފައެވެ.\n2- މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ ބޭނުމަށް މިމިނިސްޓްރީން ކުރި ނަންބަރު IUL)13-K1/13/2015/222) އިޢުލާނުގައިވާ ބީލަމުގައި ބައިވެރިވުމަށް ރަޖިސްޓަރީވުމުގެ މުއްދަތު 2015 އޮގަސްޓު 19ވަނަ ދުވަހުގެ 14:30 ގެ ނިޔަލަށް އިތުރުކުރުމަށް ވަނީ ނިންމަވައިފައެވެ.\n3- މި މަސައްކަތް ކުރާނެ ފަރާތެއް ހޮވާނީ ނޭޝަނަލް ކޮމްޕެޓިޓިވް ބިޑިންގގައި، ވާރލްޑްބޭންކު ގައިޑްލައިންސް: IBRD ލޯނު، IDA ކްރެޑިޓް އަދި ހިލޭ އެހީގެ ދަށުން ޤައުމުތަކުން ތަކެތި ހޯދުމާއި މަސައްކަތް ކުރާނެ ފަރާތްތައް ހޯދުން- ޖަނަވަރީ 2011 ގައިވާ އުސޫލުތަކާ އެއްގޮތްވާ ގޮތުގެ މަތިން، ޝަރުޠު ހަމަވާ ހުރިހާ ފަރާތްތަކަށް ހުޅުވާލެވިގެންނެވެ.\n4- މިކަމަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠުތައް ބީލަންފޮތުގައި ބަޔާންކުރެވިފައިވާނެއެވެ.\n5- ބީލަމުގައި ބައިވެރިވުމަށް -/500 (ފަސްސަތޭކަ) ރުފިޔާގެ ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 16 ޖުލައި 2015 އިން 19 އޮގަސްޓު 2015 އަށް، ބަންދުނޫން ކޮންމެ ދުވަހަކު 08:30 އިން 14:30 އަށް މި މިނިސްޓްރީންނެވެ. ބީލަންފޮތް ސޮފްޓްކޮޕީ ފޯމެޓްގައި މިމިނސްޓްރީގެ ވެބްސައިޓް www.finance.gov.mv އިން ޑައުންލޯޑް ކުރެވެން ހުންނާނެއެވެ.\n6- ދައުލަތަށް ދައްކަންޖެހޭ އެއްވެސް ފައިސާއެއްވާނަމަ އެ ފައިސާ ދައްކައި ޚަލާޞް ކޮށްފައިވާ ކަމަށް މޯލްޑިވްސް އިންލަންޑް ރެވެނިއު އޮތޯރިޓީން ދޫކޮށްފައިވާ ލިޔުން (ނޯ-ޑިޔު ރިޕޯޓް) ބީލަމާއެކު ހުށަހަޅަންޖެހޭނެއެވެ. އަދި މި ލިޔުން ވާންވާނީ ބީލަން ހުޅުވާ ތާރީޚުގެ ކުރިޔަށް5(ފަހެއް) ދުވަހަށްވުރެ އިތުރުނޫން ތާރީޚެއްގެ ލިޔުމަކަށެވެ.\n7- އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\nޓެންޑަރ އިވެލުއޭޝަން ސެކްޝަން،\nޕަބްލިކް ޕްރޮކިއުމަންޓް ޑިވިޝަން،\nމިނިސްޓްރީ އޮފް ފިނޭންސް އެންޑް ޓްރެޜަރީ،\nފޯން: 3349125 3349106\nފެކްސް: 3320706 3324432\n8- ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 16 އޮގަސްޓު 2015ވާ އަންގާރަ ދުވަހުގެ 14:00ގެ ކުރިން މިމިނިސްޓްރީގެ އީމެއިލް އެޑްރެސް [email protected] އަށް ހުށަހެޅުއްވުން އެދެމެވެ.\n9- މިޕްރޮޖެކްޓުގެ ބިޑް ސެކިޔުރިޓީގެ ގޮތުގައި -/15,000ރ (ފަނަރަހާސް ރުފިޔާ) ހުށަހަޅުއްވަންވާނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުށަހަޅާ ތާރީޚުން ފެށިގެން 119 ދުވަހެވެ. ޕާރފޯމަންސް ސެކިޔުރިޓީގެ ގޮތުގައި ހުށަހަޅަންޖެހޭނީ ކޮންޓްރެކްޓް އަގުގެ %5 އެވެ. އެޑްވާންސް ޕޭމަންޓްގެ ގޮތުގައި ކޮންޓްރެކްޓް އަގުގެ % 15 އެޑްވާންސް ޕޭމަންޓް ގެރެންޓީއެއް ހުށަހެޅުމުން ލިބޭނެއެވެ.\n10- ބީލަން ހުޅުވުން އޮންނާނީ 20 އޮގަސްޓު 2015ވާ ބުރާސްފަތި ދުވަހުގެ 11:00ގައި މިނިސްޓްރީ އޮފް ފިނޭންސް އެންޑް ޓްރެޜަރީގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\n11 އޮގަސްޓް 2015\nޕަބްލިޝްކުރި ތާރީޚު: 13 އޮގަސްޓް 2015\nސުންގަޑި: 16 އޮގަސްޓް 2015 1400


އާރޓިކަލްކިޔުމަށް ހޭދަވާނެކަމަށް ބެލެވެނީ :5މިނެޓް, 15 ސިކުންތު\nއުމުރުން އެންމެ ދެއަހަރާއި3މަހުގެ އިންޝާ ބިންތު އިޝާމް އަކީ އުފަންވީ ދުވަހުން ފެށިގެން ވެސް ހިތުގެ މައްސަލަތަކެއް ހުރި ކުއްޖެކެވެ.\nއެގޮތުން ހިތުގެ ދެބައި ކުޅަ އެއްބައިގައި ލޯވަޅެއް އުފެދިފައިވުމުގެ އިތުރުން، އިންޝާގެ ހިތާއި ގުޅިފައިވާ ނާރުތައް ހުންނަނީ ވަރަށް ހިމަކޮށެވެ. އެހެންކަމުން ހަށިގަނޑަށް ބޭނުންވާވަރަށް އޮކްސިޖެން ނުލިބެއެވެ.\nއިންޝާ ގެ ހާލަތު "މިއަދުނޫހާއި" ހިއްސާ ކުރަމުން އޭނާގެ މަންމަ އައިމިނަތު ޝީޒާ ބުނީ، އިންޝާގެ ހިތުގައި ލޯވަޅެއް އުފެދިފައި ހުރުމުންނާއި، ނާރުތައް ހިމަވުމުގެ ސަބަބުން ބޭނުންވާވަރަށް އޮކްސިޖެން ނުލިބޭ ކަމަށެވެ. އެހެންކަމުން ކުއްޖާގެ އުމުރުން އެންމެ ތިން ދުވަސް ފުރުނު ދުވަހު އެމަޖެންސީގައި އިންޑިއާގެ އަމްރިތާ ހޮސްޕިޓަލަށް ދިޔަ ކަމަށް ވެސް ޝީޒާ ބުންޏެވެ.\n"ދަރިފުޅު އުމުރުން ތިން ދުވަސް ފުރުނު ދުވަހު އެމަޖެންސީގަ އަމްރިތާ ހޮސްޕިޓަލަށް ދިޔައިން. އެއީ ނާރުތައް ވަރަށް ހިމަކޮށް ހުރީމަ، ބޭނުންވާވަރަށް އޮކްސިޖަން ނުލިބިގެން. އެހެންވެ ނާރުތައް ބޮޑު ކުރަން ވެގެން ބެލޫނެއް ލެއްވީ. އެކަމަކު ދަރިފުޅު މިހާރު ބޮޑުވަމުން އަންނާތީ، ބެލޫން ވެސް އަންނަނީ ފިތެމުން. ޑޮކްޓަރުން ބުނަނީ ހޮޅި ކޮންމެ ވަގުތަކު ވެސް ބެދިދާނެ ކަމަށް. އެހެންވެ ވީ އެންމެ އަވަހަކަށް އޮޕަރޭޝަނަށް ފުރަން އެބަޖެހޭ" ޝީޒާ ކިޔައިދިނެވެ.\nޝީޒާ ބުނިގޮތުގައި، އިންޝާގެ ހިތުގެ އޮޕަރޭޝަން ކުރުމަށް މިމަހުގެ 11 ވަނަ ދުވަހު ފުރުމަށް އެމީހުން އަންނަނީ ތައްޔާރު ވަމުންނެވެ. މިދަތުރުގައި އިންޝާގެ ހިތާއި ގުޅިފައިވާ ހޮޅިތަކުގެ އޮޕަރޭޝަންގެ އިތުރުން، ހިތުގައި އުފެދިފައިވާ ލޯވަޅުގެ އޮޕަރޭޝަން ވެސް ކުރެވޭތޯ އެމީހުން މަސައްކަތް ކުރަން ބޭނުންވެއެވެ.\nއިންޝާ އަކީ ޝީޒާގެ ހުރި ހަމައެކަނި ދަރިފުޅު ކަމަށާއި، އެދަރިފުޅު ލިބުނީ ދަރިއަކު ހޯދުމަށް ތިން އަހަރު ދުވަހު ބޭސްފަރުވާކޮށް، ހަތަރު ވަނަ އަހަރުގައި ކަމަށް ވެސް ޝީޒާ ބުންޏެވެ.\n"ދަރިއަކު ބޭނުންވެގެން ވަރަށް ބޮޑަށް ބޭސްކުރަމުން އަންނަނިކޮށް އިންޝާ ލިބުނީ. ތިން އަހަރު ދުވަސް ވަންދެން ބޭސްކުރިން. ހަތަރުވަނަ އަހަރު ދަރިފުޅު ލިބުނީ." ޝީޒާ ބުންޏެވެ.\nއިންޝާގެ ހިތުގެ މައްސަލައިގެ އިތުރުން، ވާހަކަ ދެއްކުމުގައި ވެސް މައްސަލަ ހުރި ކަމަށް ޝީޒާ ބުންޏެވެ. އެގޮތުން ބައެއް ބަސްތައް އަދިވެސް ރަނގަޅަށް ނުކިޔުމުގެ އިތުރުން، އިންޝާ އަކީ އޯޓިޒަމް ހުރި ކުއްޖެއްކަމަށް ޝައްކު ކުރެވޭ ކަމަށް ޑޮކްޓަރުން ވިދާޅުވި ކަމަށް ވެސް ޝީޒާ ބުންޏެވެ. މީގެއިތުރުން އިންޝާ އަށް ރަނގަޅަށް ނުހިނގޭ ކަމަށާއި، ހިނގަން ފަށާއިރަށް ވަރަށް އަވަހަށް ވަރުބަލިވާ ކަމަށް ވެސް ޝީޒާ ބުންޏެވެ.\n"އަޅުގަނޑުމެން މިމަސައްކަތް ކުރަނީ މިފަހަރު ގޮސް ދަރިފުޅުގެ ހުރި މިހުރިހާ ކަމަކަށް ވެސް ބޭސް ކުރެވޭތޯ. އެކަމަކު، އަތްމަތި އެހާ ތަނަވަހެއް ވެސް ނޫން. މިފަދަ ގިނަ ބޭސްފަރުވާތަކެއް ކުރުމަށް ވަރަށް ގިނަ ފައިސާ އާއި ދުވަސްވެސް ނަގާނެ ދެއްތޯ" ޝީޒާ ބުންޏެވެ.\nއިންޝާ އަށް ބޭސްފަރުވާ ކުރުމަށް އާސަންދަ ހަމަޖެހިފައިވީ ނަމަވެސް އެކޮޅުގައި ހުރުމާއި ކެއުމުގެ އިންތިޒާމް ހަމަޖައްސަން ޖެހެނީ އެމީހުން އަމިއްލައަކަށެވެ. ޝީޒާ ބުނިގޮތުގައި އާމްދަނީ ހޯދަން މަސައްކަތް ކުރަނީ އިންޝާގެ ބައްޕަ އެކަންޏެވެ. ރިސޯޓް ދާއިރާގައި އޭނާގެ ބައްޕަ މަސައްކަތް ކުރާއިރު، އޭގެން އެވަރުގެ ދިގު ބޭސްފަރުވާއެއް ކުރެވޭވަރެއް ނުވެއެވެ.\nއިންޝާއަށް ބޭސްފަރުވާ ކުރުމަށް އެހީތެރިވެދެއްވުމަށް ފައިސާ ޖަމާ ކުރާނީ:\nބީއެމްއެލް ޑޮލަރ އެކަންޓް ނަންބަރ: 7722491782002 (ޤާސިމް އިޝާމް)\nބީއެމްއެލް ރުފިޔާ އެކަންޓް ނަންބަރ: 7722491782001 (ޤާސިމް އިޝާމް)\nއިތުރު މައުލޫމާތު 9738282 ނަންބަރު ފޯނާއި ގުޅުއްވާ ހިއްސާ ކުރެއްވުން އެދެމެވެ.\n4 އޮގަސްޓް 2019


އަވަހަށް ފިލާވަޅު ދަސްވާނީ ކިހިނެއް؟ – Ilm\nއަވަހަށް ފިލާވަޅު ދަސްވާނީ ކިހިނެއް؟\nފިލާވަޅު ދަސްކުރަން އެންމެ ރަނގަޅީ ކޮން ގަޑިއެއް ހެއްޔެވެ؟ ޓީޗަރު ފިލާވަޅު ކިޔައިދޭ ގަޑީގައި އެކިޔައިދޭ ފިލާވަޅު ތަކެއްގެ ބޭނުން އެންމެ ރަނގަޅަށް ހިފާނީ ކިހިނެއް ހެއްޔެވެ؟ ނޯޓުތައް ކިޔަން އެންމެ ރަނގަޅު ގޮތަކީ ކޮބައި ހެއްޔެވެ؟ މި ސުވާލުތަކަކީ ކިޔަވާ ކުއްޖެއްގެ ހިތުގައި އާންމު ކޮށް އުފެދޭނެ ސުވާލުތަކެކެވެ. ތިރީގައި އަޅުގަނޑު މި ހުށަހަޅާލަނީ މިފަދަ ސުވާލުތަކަށް ޖަވާބު ނުލިބި ތިބި ކިޔަވާ ކުދިންނަށް ބޭނުން ހިފިދާނެ މަޢުލޫމާތު ކޮޅެކެވެ.\nކިޔަވާ ކުއްޖަކު ކާމިޔާބު ކަމާއެކު ކިޔެވުމަށްޓަކައި ކިޔަވާ ހިތްވުމަކީ ވަރަށް މުހިއްމު ކަމެކެވެ. ކިޔެވުމަކީ ތިމާއަށް މުހިންމު ކަމެއްކަން އަމިއްލައަށް ދެނެގަންނަން ޖެހެއެވެ. ކިޔެވުމުން ހުރިހާ ވެސް މޮޅެއް އޮތީ ތިމާއަށް ކަން އަމިއްލައަށް ޤަބޫލު ކުރެވެން ޖެހެއެވެ. އަދި އެ ޓާރގެޓާއި ހަމައަށް ވާސިލުވުމަށް މަސައްކަތް ކުރާށެވެ. ހަނދާން ކުރާށެވެ. ކާމިޔާބަކީ އަބަދުމެ ލިބޭނެ އެއްޗެއް ނޫނެވެ. ނާކާމިޔާބީ ތަކާއި ދިމާވާ ކޮންމެ ފަހަރަކު މާޔޫސްވުމުގެ ބަދަލުގައި ލިބިފައިވާ ކާމިޔާބީގެ މަތިން ހަނދުމަ ކުރާށެވެ. އަދި އަޒުމްތައް އާކުރާށޭވެ. ނާކާމިޔާބީ އަކީ ކާމިޔާބީ އާ ހަމައަށް ވާސިލުވުމަށްޓަކައި އަރާ ހަރުފަތްތަކަކަށް ހަދާށެވެ. މި ކަންތައް ވިސްނައި ނުގަނެވޭ ވަގުތު ކުޑަކުދިންގެ މައިންބަފައިންނަށް އެކުދިން ކިޔެވުމަށް ހިތް ޖެއްސުމުގެ ގޮތުން ކުދިން މޮޅަށް ކިޔަވާނަމަ އެކުދިންނަށް އިނާމެއް ކަނޑައަޅާ އިނާމެއް ދެވިދާނެއެވެ. އަބަދުވެސް ޓާރގެޓެއް ކަނޑައަޅާށެވެ.\nގޭތެރޭގައި ހަމަނުޖެހުމެއް ހިގާނަމަ ގިނަކުދިންގެ ކިޔެވުމަށް އެކަމުގެ އަސަރު ކުރެއެވެ. އެއީ ޓީޗަރު ފިލާވަޅު ނަގައިދޭ ގަޑިއެއްގައާއި ކިޔަވާ ގަޑީގައި ކިޔެވުމަށް ސަމާލުކަން ނުދެވޭތީއެވެ. މިނޫނަސް ހިތްހަމަ ނުޖެހޭ ދެރަވާ ފަދަ ކަމެއް ދިމާވާ ހިނދު ލަސްނުކޮށް މައިންބަފައިންގެ ނުވަތަ އިތުބާރު ކުރެވޭ ރައްޓެއްސެއްގެ އެހީ ހޯދާށެވެ. އޭނާއަށް ހުރިހާ ވާހަކައެއް ކިޔައިދޭށެވެ. މިގޮތަށް ކިޔާ ދިނުމުން ހިތަށް ހަމަޖެހުމެއް ލިބޭނެއެވެ. އަދި ދީނީ ވާޖިބުތަކަށް ފަރުވާތެރިވެ ތަޤްވާގެމަގު ޚިޔާރުކުރަން ވާނެއެވެ.\nއެއްވެސް ކަމެއް ވެސް މާދަމާއަށް ލަސްނުކޮށް އަވަހަށް ފައްޓައިގަންނާށެވެ. ކަމެއް އަވަހަށް ފައްޓައިފިނަމަ އަވަހަކަށް އެކަމެއް ނިމޭނެކަން ހަނދާން ކުރާށެވެ. އަދި އެކަމެއް ނިމުނުހާ އަވަހަކަށް އަނެއް ކަންތައް ކުރުމަށް ތިމާގެ ވަގުތު ހުސްވާނެކަން ހަނދާން ކުރާށެވެ.\nކުލާހުގައި ފިލާވަޅު އަޑުއެހުމާއި ނޯޓު ނެގުމުގައި ޢަމަލު ކުރެވިދާނެ ބައެއް ގޮތްތައް:\nކަނުލާ އަޑުއެހުމަށްޓަކައި އަދި އެ އަޑުއަހާ އެއްޗެއް ސިކުނޑިއަށް ނަގައި ގަތުމަށްޓަކައި ހަކަތަ ބޭނުން ވެއެވެ. ބަނޑުހައިވެފައި ހުރިނަމަ ސިކުނޑި ވެސް ހުސްވާނޭ ބުނެއުޅޭ ފަދައިންނެވެ.\nކުލާހަށް ދިއުމުގެ ކުރިން:\n✥ އަޑުއެހުމަށް ތައްޔާރުވުމުގެ ގޮތުން ސިކުނޑިއަށް ލުޔެއް ދޭށެވެ. ކަންކަމާއި މާބޮޑަށް ނުވިސްނާށެވެ.\n✥ ކުރީގައި މުދައްރިސް ދެއްވާފައި ހުރި ފިލާވަޅުތަކާމެދު ކުޑަކޮށް ވިސްނާލާށެވެ.\n✥ ޓީޗަރު ނަގާ ދެއްވާނެ ފިލާވަޅުތަކާމެދު ކުޑަކޮށް ވިސްނާލާށެވެ. ނެޓުން ނޫނީ އެހެން ފޮތްތަކަކުން މުތާލިއާ ކޮށްލައިގެން ފިލާވަޅުގެ މައިގަނޑު ޚިޔާލެއް ހޯދާލުމަކީ ފިލާވަޅު ދޭހަވުމަށް ވަރަށް ފަސޭހަވާނެ ކަމެކެވެ.\n✥ ހުސްބަނޑާ ހުރެ ކުލާހަށް ނުދާށެވެ. ކުލާހަށް ދިއުމުގެ ކުރީގައި ކޮންމެވެސް ލުއި އެއްޗެއް ކާލާށެވެ.\n✥ ކުލާހުގެ ކުރީ ބަރީގައި ނޫނީ މެދުގައި އިށީންނާށެވެ.\nހ. ކްލާސް ތެރޭގައި:\n✥ ފިލާވަޅު ނަގައިދޭ ގަޑީގައި ފިލާވަޅުގެ މައިގަނޑާމެދު ވިސްނާށެވެ.\n✥ ފިލާވަޅު ނަގައިދޭ ގަޑީގައި އެހެނިހެން ކަންތަކާމެދު ނުވިސްނާވޭތޯ ބަލާށެވެ.\n✥ ޓީޗަރު ކިޔައިދޭ ކޮންމެ އެއްޗަކާމެދު ވެސް ސަމާލުކަން ދޭށެވެ.\n✥ ފިލާވަޅު ކިޔައިދޭ ގަޑީގައި މުހިންމު ކަމަށް ފެންނަ ބައިތައް ވަރަށް ކުރު ގޮތަކަށް ނޯޓު ކުރަމުން ގެންދާށެވެ.\n✥ ޓީޗަރުގެ ޕްރޮނަންސިއޭޝަން ހުންނަ ގޮތުން ކިޔައިދޭ އެއްޗެހި ނަގައިގަންނަން އުނދަގޫނަމަ، ހަމަޖެހިލައިގެން އިތުރަށް ފަރުވާތެރިވެ އަޑުއަހަމުން ގެންދާށެވެ.\n✥ ކުލާހުގައި ލިޔާ ނޯޓުތައް އެހެން ބަހަކުން ހުންނަނަމަ މުހިއްމު ތަންތަން ކޮޅު އަމިއްލަ ބަހަށް ތަރުޖަމާ ކޮށްލާށެވެ. ކުލާހުގައި މިކަން ކުރާނޭ ވަގުތު ނުލިބޭނަމަ އިންޓަވަލް ބްރޭކެއްގައި، ނޫނީ ކުލާސް ނިމިގެން ވެސް މިކަން ކުރެވިދާނެއެވެ.\n✥ ޓީޗަރު ފިލާވަޅު ކިޔަވައި ދެމުންދާ ގަޑީގައި ނޯޓު ނެގޭލެއް މަދުހެން ހީވާނަމަ ނޯޓު ފޮތުގެ ޞަފުހާ ފަސް ބަޔަކަށް ބަހާލާށެވެ. އަދި ކޮންމެ 10 މިނެޓަކުން އެއިގެ ބައެއް ފުރާލެވޭތޯ ބަލަމުން ގެންދާށެވެ.\n✥ އެއްޗެއް ނޭނގޭނަމަ ވަގުތުން އަތްމައްޗަށް ނަގާ ސުވާލެއް އެބަ އޮތް ކަން ޓީޗަރަށް އިޝާރާތްކުރާށެވެ. ޓީޗަރު ފުރުޞަތު ދެއްވުމުން ސުވާލު ކުރާށެވެ.\n✥ ގަޑި ނިމެން ކައިރިވާހެން ނޯޓު ފޮތް ލައްޕާލުމަށްޓަކައި ހިތް އަވަސްވުމުގެ ބަދަލުގައި ހަމަޖެހިލައިގެން ޓީޗަރުގެ ފިލާވަޅު ނިމެންދެން ކަނުލާ އަޑުއަހަން އިންނާށެވެ. ޓީޗަރު އެންމެ ފަހުން ދައްކާ ވާހަކަކޮޅަކީ ގިނަ ފަހަރަށް ވަރަށް މުހިންމު އެއްޗެކެވެ.\nށ. ކްލާސް ނިންމާލުމަށްފަހު:\n✥ ނަގައިދިން ފިލާވަޅުން އެއްޗެއް ނޭގިވާނަމަ ޓީޗަރު ކައިރިން، ނުވަތަ ކުލާސް ކުއްޖެއް ކައިރިން އަހާ އޮޅުން ފިލުވާށެވެ.\n✥ ކުލާހުގައި ނަގާފައިވާ ނޯޓު ތަކުގައިވާ މުހިއްމު ތަންތަން ފާހަގަ ކޮށްލާށެވެ. އަދި ބައެއް ތަންތަން ފަހުން ބަލާލީމާ ވެސް ފަސޭހައިން ދޭހަވާ ފަދަ ގޮތަކަށް ކުރު ލިޔުންކޮޅަކުން ލިޔެފައި ބަހައްޓާށެވެ.\n✥ ޓީޗަރުގެ ނޯޓާއި ވަކިން އަމިއްލަ އިބާރާތުން ކުޑަކޮށް މުހިންމު ތަންތަން ކޮޅުގެ އިތުރު ތަފްސީލު އަރިމަތީގައި ލިޔެލާށެވެ.\nނ. އެކި ދުވަސްމަތިން:\n✥ ނޯޓުތައް ދުވަސް ދުވަސް މަތިން މުޠާލަޢާ ކުރުމަކީ ވަރަށް މުހިންމު ކަމެކެވެ.\n✥ ނޯޓު ތަކުގައި އަމިއްލައަށް ލިޔެފައިވާ ކުރު ޚުލާޞާތައް ކިޔުމަށް ފަހު އެއީ ކޯޗެއްކަން ވިސްނައިގަނެވޭތޯ ފުރަތަމަ މަސައްކަތް ކުރާށެވެ. އަދި އެއަށް ފަހު ޓީޗަރުގެ ފިލާވަޅު އަޑުއަހަމުން ނެގި ނޯޓުތައް ކިޔާލާށެވެ.\n✥ ޓެކްސްޓް ފޮތުން ނުނީ ކޮންމެވެސް އެހެން ގޮތަކުން ސުވާލުތަކެއް ހޯދާލާށެވެ. އަދި އެ ސުވާލުތަކަށް ފޮތުގައިވާ ނޯޓު ނުބަލާ ޖަވާބު ދެވޭތޯ ބަލާށެވެ. ޖަވާބު ދޭން ނޭނގުނު ސުވާލުތައް ފާހަގަކޮށްލުމަށް ފަހު ފޮތް ބަލައިގެން އެއަށް ޖަވާބު ދޭށެވެ.\nމަތީގައި މި ގެނެސްދެވުނު މަޢުލޫމާތު ކޮޅަކީ ކިޔަވާ ކުދިންނަށް ފައިދާ ހުރި މަޢުލޫމާތު ކޮޅަކަށް ވާނެކަމަށް އުންމީދު ކުރަމެވެ.\nމިއީ ދަރުމަ މަޖައްލާއަށް ޝާފިއު ޙުސައިން ލިޔުއްވާފައިވާ ލިޔުމެކެވެ.


Inguraidhooge zuvaan team in rayyithun hevvaalaifi\nއިނގުރައިދޫގެ ޒުވާން ޓީމުން ރައްޔިތުން ހެއްވާލައިފި\nމިހާރު ކުރިއަށްދާ ގޯލްޑަން ފުޓްސަލް ޗެލެންޖްގައި ވާދަކުރާ އެންމެ ހުނަރުވެރި ޓީމްގެ ގޮތުގައި ގިނަބަޔަކު ފާހަގަކުރާ އެއްް ޓީމަކީ ރ.އިނގުރައިދޫގެ ޓީމެވެ. ޒުވާން ޓީމަކުން ނުކުމެ ވަނީ މޮޅު ކުޅުމަކާއި އެކު، އެތަކެއް ބަޔެއްގެ ހިތްތައް ފަތަަހަކޮށްފައެވެ.\nމިރޭގެ މެޗުގައި އެޓީމް ވަނީ އޭދަފުށީގެ އަތުން ޕެނަލްޓީ ޖަހައިގެން ބަލިވެފައެވެ. 5-4ގެ ނަތީޖާއަކުން އެ ޓީމް ބަލިވިއިރު، ފާހަގަކޮށްލެވޭ ގޮތުގައި މުބާރާތުގެ މިހާ ހިސާބަށް އިނގުރައިދޫގެ ޓީމް ދަތުރުކޮށްފައިވަނީ އެއްވެސް މެޗަކުން ބަލިވުމެއް ނެތިއެވެ. އެގޮތުން މިރޭ އެޓީމުން ވާދަކުރި އޭދަފުށީ ޓީމާއިވެސް ގްރޫޕް ސްޓޭޖްގައި ވަނީ އެއްވަރުވެފައެވެ.\nފުޓްސަލްގެ މައިދާނުގައި މީގެ ކުރިންވެސް ރަން ވަަނަތަކެއް ހާސިލްކޮށްފައިވާ އިނގުރައިދޫގެ ޓީމުން ބުނާގޮތުގައި އެ ޓީމް މިހާ ހިސާބަށް އާދެވިފައިވަނީ ކުޅުންތެރިންގެ އިތުރުން ސަޕޯޓަރުންވެސް ދެއްކި ހިތްވަރުންނެވެ. އެގޮތުން އިނގުރައިދޫން ކުޅުނު ކޮންމެ މެޗެއްގައިވެސް އެ ޓީމުގެ ސަޕޯޓަރުން ވަނީ މުޅި ދަނޑު ގުގުމާލާފަދަ ފޯރީގައި ތަރުހީބު ދީފައެވެ.\nމިފަހަރުގެ އިނގުރައިދޫ ޓީމުން އެންމެ ފާހަގަކޮށްލެވުނު ކުޅުންތެރިޔާކަމަށް ގިނަބަޔަކު ސިފަކުރަމުންދަނީ އަލީ ހާފިޒް (ހާއްޕެ) އެވެ. ހާއްޕެ ވަނީ މެޗުތަކުގައި މޮޅު ކުޅުމެއް ދައްކައި، މޭން އޮފް ދަ މެޗްކަންވެސް ހާޞިލްކޮށްފައެވެ.\nމިއަަހަރުގެ މުބާރާތުގެ ކުއާޓާރ ފައިނަލުން ވަކިވާން ޖެހުނަސް، ދެން އަންނަ މުބާރާތެއްގައި އެ ޓީމުގެ ފޯރިއާއި ކުޅުން އިތުރަށް ވަރުގަދަވާނެކަމަށް ކުޅުންތެރިން ބުނެއެވެ. މި ޒުވާން ޓީމުން ހަމަގައިމުވެސް ވަނީ އެތައް ބަޔަކު އުފަލުން ހެއްވާލާފައެވެ.\nވޮއިސް އޮފް ރ ގޯލްޑަން ފުޓްސަލް ޗެލެންޖް 2019\nދުވާފަރުން ބުރުމާ ވަގަށްނަގަމުން ދިޔަ މީހަކު ހައްޔަރުކޮށްފި222 hours ago\nރަށެއްގެ މަލަމަތީގެ ދުވަސްވީ ގަސް ކަނޑާލައިފި01 day ago\nރ.ވަންދޫގައި ވެމްކޯއިން ދެމުންގެންދާ ހުރިހާ ހިދުމަތެއް މެދުކަޑާލައިފި01 month ago\nދަނޑުވެރިކަން ކުރުމަށް ރ.އިނގުރައިދޫއިން ބިން ދޫކުރަނީ01 month ago\nރޯދަމަހާއި ދިމާކޮށް ރ.ކިނޮޅަހު ކައުންސިލުން ކޮންމެ ގޭބީސީއަކަށް ހަދިޔާ ދެނީ01 month ago\nފައިނު ގިރާ ސަަރަހައްދު ހިމާޔަތްކުރުމުގެ މަސައްކަތް ފަށަނީ03 months ago\nއިނގުރައިދޫ ސްކޫލްގެ މުވައްޒަފުން އެރަށު ރައްޔިތުންނަށްޓަކައި ފޮތި މާސްކް ތައްޔާރުކޮށްފި04 days ago\nއިންނަމާދޫ ސިއްހީ މަރުކަޒުގައި ލެބޯޓްރީގެ ހިދުމަތް ފަށައިފި04 months ago\nރ.އަތޮޅުގެ ބައެއް ރަށްރަށަށް އުދައަރަނީ04 months ago


ކޯވިޑް-19 ޕެންޑެމިކްއާއި ގުޅިގެން ތަޙައްމުލުކުރަން ޖެހޭ އިހުސާސްތައް ނުވަތަ ނަފްސާނީ އުނދަގޫތަކުން އަރައިގަތުމަށް ކުރެވިދާނެ ބައެއް ކަންތައްތައް! - GOV.MV\nޚަބަރު ކޯވިޑް-19 ޕެންޑެމިކްއާއި ގުޅިގެން ތަޙައްމުލުކުރަން ޖެހޭ އިހުސާސްތައް ނުވަތަ ނަފްސާނީ އުނދަގޫތަކުން އަރައިގަތުމަށް ކުރެވިދާނެ ބައެއް ކަންތައްތައް!\nކޯވިޑް-19 ޕެންޑެމިކްއާއި ގުޅިގެން ތަޙައްމުލުކުރަން ޖެހޭ އިހުސާސްތައް ނުވަތަ ނަފްސާނީ އުނދަގޫތަކުން އަރައިގަތުމަށް ކުރެވިދާނެ ބައެއް ކަންތައްތައް!\nގިނަ ވަގުތު ފިކުރުބޮޑުވުމާއި ހާސްކަން ތަޙައްމުލުކުރުން\nކޯވިޑް-19ބަލި ފެތުރެން ފެށުމަކީ ކުދި ބޮޑު އެންމެންނަށްވެސް ހާސްކަމާއި ނުތަނަވަސްކަން ގެނުވާނެ ކަމެކެވެ. އެހެންނަމަވެސް މިފަދަ ހާލަތްތަކުގައި ކުރިމަތިވާ ހާސްކަމާއި ނުތަނަވަސްކަން ތަޙައްމަލުކޮށް އެކަންކަމުން އަރައިގަތުމަށް މަސައްކަތްކުރުމަކީ ތިމާ އާއި އެކު ދިރިއުޅޭ އެހެން މީހުންނާއި މުޅި މުޖުތަމަޢު މިކަމުން އަރައިގަތުމަށް މުހިންމު ބާރަކަށް ވާނެއެވެ.\nހާސްކަމާ ކަންބޮޑުވުމާ އެކިމީހުން ކުރިމަތިލާ ގޮތް ތަފާތެވެ. ކޯވިޑް-19 ފަދަ ބަލިމަޑުކަމެއް ފެތުރެން ފަށާ ހާލަތުގައި މިކަންކަމާ އެކިމީހުން ކުރިމަތިލާގޮތް ތަފާތުވާން މެދުވެރިވަނީ އެމީހަކު ކުރިން ތަޖްރިބާކޮށްފައިވާ ކަންކަމާއި، މިޒާޖާއި އަދި އެމީހަކު ދިރިއުޅޭ މާހައުލުން މިފަދަ ކަންކަމަށް ކުރިމަތިލާ ގޮތްތައް ތަފާތުވުމުންނެވެ.\nހާސްކަމާއި ކަންބޮޑުވުމުގެ މިފަދަ ދަނޑިވަޅުތަކުގައި މިކަމާ އެންމެ ބޮޑަށް ކުރިމަތިލާން ޖެހޭނެކަމަށް ބެލެވޭ ފަރާތްތަކުގެ ތެރޭގައި:\nއުމުރުން ދުވަސްވީ މީހުން،\nދިގުމުއްދަތަކަށް ބަލިތަކަށް ފަރުވާކުރާ މީހުން\nފުރާވަރު ކުދިންނާއި ކުޑަކުދިން\nމި ހާލަތްތަކުގައި އެންމެ ކުރީސަފުގައި މަސައްކަތް ކުރާމީހުން މިސާލަކަށް ޑޮކްޓަރުން، އަދި އެހެނިހެން ޞިއްޚީ ހިދުމަތްތެރިންނާއި ފުރަތަމަ ޚިދުމަތްދޭ ފަރާތްތައް\nނަފްސާނީ މައްސަލަތަކުގައި ފަރުވާ ކުރާ މީހުން އަދި\nގައިންގަޔަށްއަރާ ބައްޔެއް ފެތުރޭ ހާލަތްތަކުގައި ފިކުރުބޮޑުވެދާނެ ކަންތައްތަކުގެ ތެރޭގައި:\nތިމާއާއި އަދި ތިމާ އެންމެލޯބިވާ ފަރާތްތަކުގެ (ޢާއިލާގެ) ޞިއްޚަތަށް ކުރިމަތިވެދާނެ ހާލަތަކާއިމެދު ބިރުގަނެ ފިކުރުބޮޑުވުން.\nނިދުމަށާއި ކެއިންބުއިމަށް ބަދަލު އައުން.\nސަމާލުކަން ދިނުން އުނދަގޫވުމާއި ނިދަން އުނދަގޫވުން.\nދާއިމީކޮށް ބޭސްކުރަމުންދާ ބަލިބަލީގެ ހާލަތު އިތުރަށް ގޯސްވާގޮތްވުން.\nދުންފަތުގެ އިސްތިއުމާލުކުރުން އިތުރުވުން ނުވަތަ މަސްތުވާތަކެތި ބޭނުން ކުރުން.\nކޯވިޑް-19 ފަދަ ނުރައްކާތެރި ބައްޔެއް ފެތުރޭ މި ދަނޑިވަޅުގައި ތިމާގެ އަމިއްލަ ނަފްސަށާއި، ޢާއިލާ އަދި ރަހުމަތްތެރިންނަށް މި ހާސްކަމާއި ކަންބޮޑުވުމާއި ކުރިމަތިލުމަށް އެހީތެރިވުމާއި އެހީތެރިކަމަށް ބޭނުންވާ ފަރާތްތަކަށް އަޅާލާ އެހީތެރިވުމަކީ މުޅި މުޖުތަމަޢު މި ކަމުން އަރައިގަތުމުގައި އެހީތެރިވެދޭނެ ކަމެކެވެ.\nހާސްކަމާއި ފިކުރު ބޮޑުވުން ކުޑަކުރުމަށް ތިމާ އަމިއްލައަށް ކުރެވިދާނެ ބައެއް ކަންތައްތައް؛\nކޯވިޑް-19 ޕެންޑަމިކް އާއި ގުޅޭ މަޢުލޫމާތު ކިޔުމާއި ޓީވީން އެ މަޢުލޫމާތުތައް ބެލުން މަދުކުރުން. ސޯޝަލް މީޑިއާގައި ވެސް މިކަމާބެހޭ ގޮތުން ދެކެވޭ އެކިއެކި ވާހަކަތަކާއި ޚާއްޞަކޮށް ޞައްޙަ ނޫން ވާހަކަ ތަކާއި ދުރުވުން މުހިންމެވެ. ތަކުރާރުކޮށް މިފަދަ ވާހަކަތައް އަޑު އަހާ އަދި އަޑު އިވުމަކީ ހާސްކަމާއި ކަންބޮޑުވުން އިތުރުކުރުވާ ކަންކަމެވެ. ވީމާ، ކޮންމެ ދުވަހަކު ވެސް ވަކި ވަގުތު ތަކެއް ކޯވިޑް-19 އާއިބެހޭ ޚަބަރު އަޑުއެހުމަށް ނުވަތަ ބެލުމަށް ޚާއްޞަކުރުން މުހިންމުއެވެ. އަދި އެނޫން ވަގުތުތަކުގައި ގޭގައި ކުރެވޭ އެހެނިހެން ކަންކަމުގައި މަސްއޫލުވެ އުޅުން މުހިންމުއެވެ.\nތިމާ އަމިއްލަ ހަށިގަނޑާއިމެދު އަޅާލާ ވިސްނުން: ފުން ނޭވާއެއް ލުން، ސްޓްރެޗްކޮށްލުން، ނަމާދުކުރުން، ކަސްރަތުކުރުން އަދި ޞިއްޚަތައް ފައިދާހުރި މިންހަމަކޮށް ކާނާ ބޭނުންކުރުމާއި، ޤަވާއިދުން ކަސްރަތުކުރުމާއި ރަނގަޅަށް ނިދުމާއި މަސްތުވާ ފަދަ އެއްވެސް އެއްޗެއް ބޭނުން ނުކުރުން.\nހިތްހަމަޖެހޭ ކަންކަމަށް ވަގުތުކޮޅެއް ހުސްކޮށްލުން: ތިމާ ކުރާހިތްވާ ކަހަލަ ކޮންމެވެސް ކަމެއް ކުރުމަށް ވަގުތު ހުސްކުރުން މިސާލަކަށް، ކުރެހުން، ފޮތް ކިޔުން، ކިޔެވުން، ލަވަ ނުވަތަ މަދަހަ އަޑު އެހުން، ގޭގައި ކުޅެވޭ ފަދަ ކުޅިވަރު ކުޅުން، އާ ހުނަރެއް ނުވަތަ ބަހެއް ދަސްކުރުން ފަދަ ކަންކަން.\nއެހެންމީހުންނާ ގުޅުންބަދަހިކުރުން: ތިމާއަށް އިތުބާރު ކުރެވޭ މީހުންނާ ތިމާގެ ހުރި ކަންބޮޑުވުންތަކާއި ކުރެވޭ އިހުސާސްތައް ޙިއްޞާކުރުން.\nތިމާއާ އެހެންމީހުންގެ ހުރި ކަންބޮޑުވުންތަކާ ފިކުރުތައް މަދުކުރުމަށް މަސައްކަތްކުރުން\nކޯވިޑް-19 އާއި ގުޅޭ ޞައްޙަ މަޢުލޫމާތު ހޯދައި މިކަމުގައި ހުރި ހިރާސްތަށް ފަހުމްވެހުރެ، ތިމާއާ ތިމާ އެންމެ ލޯބިވާ ފަރާތްތަކަށް އެ މަޢުލޫމާތުތައް ޙިއްޞާކުރުމަކީ މިފަދަ ހާލަތްތަކުގައި އުފެދޭ ހާސްކަމާއި ކަންބޮޑުވުން ކުޑަކުރެވޭނެ ކަމެކެވެ. ކޮވިޑް-19 އާ ގުޅޭ ޞައްޙަ މަޢުލޫމާތު ޙިއްޞާކުރުމަކީ އަނެކުންގެ ހާސްކަމާއި ކަންބޮޑުވުން ކުޑަކޮށް އެކަކު އަނެކަކާ ގުޅުންބަދަހިވުމަށް އެޅޭ ބާރަކަށްވެސް ވާނެއެވެ.\nކުޑަކުދިން އަދި ފުރާވަރު އުމުރުގެ ކުދިން މިފަދަ ހާލަތްތަކުގައި ގިނަފަހަރު ޢަމަލު ކުރަނީ ބޮޑެތި މީހުން އެލާހަތެއްގައި އަމަލުކުރަނީ ކިހިނެތްތޯ ބަލައިގެން އެގޮތަކަށެވެ. އެގޮތުން ބެލެނިވެރިން އަދި އެހެން އެހީތެރިން ކޯވިޑް-19 އާ މަޑުމައިތިރިކަމާއި ސާބިތުކަމާއި އެކު ކުރިމަތި ލާނަމަ އެއީ ކުޑަކުދިންނަށް އެކަންކަމާ ކުރިމަތިލުމަށް ލިބޭނެ އެންމެބޮޑު ހިއްވަރަކާ އެހީތެރިކަމަށް ވެގެންދާނެއެވެ. އަދި ބެލެނިވެރިންގެ އެހިއްވަރަކީ އެމީހުންނާ ގާތްކޮށް އުޅޭ އެހެންމީހުންނަށް ވެސް ލިބިގެންދާނެ ހިއްވަރަކަށް ވާނެއެވެ.\nމިފަދަ ހާލަތްތަކާ ކުރިމަތިލުމުގައި ހުރިހާ ކުދިން އެއްގޮތަކަށް ޢަމަލެއް ނުކުރާނެއެވެ. ކުޑަކުދިންނަށް މިފަދަ ހާލަތްތަކުގައި އާންމުކޮށް އަންނަށް ބަދަލުތަކުގެ ތެރޭގައި:\nމާގިނައިން ރުއިން ނުވަތަ ކަމަކާ އުނދަގޫވެފައި ހުރުން.\nކުރިން ކުރަމުން އައި ކަމެއް އަލުން އިއާދަވުން މިސާލަކަށް ގަޔަށް ހީސްލެވުން، ތަންމައްޗަށް ހީސްލެވުން، އިނގިލި ބުއިން، ނިޔަފަތި ކެއުން.\nމާބޮޑަށް ކަންބޮޑުވުން ނުވަތަ ދެރަވުން.\nރަނގަޅު ނޫން ގޮތްގޮތަށް ކެއުމާއި ނިދުމުގެ އާދަތައް ހުރުން.\nރުޅިގަދަވުމާއި ރުންކުރުވެފައި ހުރުން ފަދަ ގޮތަކަށް ފުރާވަރު އުމުރުގެ ކުދިންގެ އަމަލުތައް ހުރުން.\nކިޔެވުމުގެ ކަންކަމަށް ދޭ ސަމާލުކަން ކުޑަވުން ނުވަތަ ނުކިޔެވުން.\nކަންކަމަށް ފަރުވާތެރިވުމަށް އަދި ސަމާލުކަން ދިނުމަށް އުނދަގޫވުން.\nކުރީގައި ޝައުގުވެރިކަމާއެކު ކުރި ކަންތައްތަކާއި ދުރުހެލިވުން.\nކަމަކާނުލާ ބޮލުގައި ރިއްސުން ނުވަތަ ގައިގައި ރިއްސުން. (ބުނަން ނޭގޭ)\nމަސްތުވާތަކެތި ބޭނުން ކުރުން ނުވަތަ ދުންފަތުގެ އިސްތިޢުމާލު ކުރުން.\nމިފަދަ ހާލަތްތަކުގައި ކުދިންނަށް އެހީތެރިވުމަށް ކުރެވިދާނެ ބައެއް ކަންތައްތައް:\nކުދިންނަށް ކޯވިޑް-19 އާ ގުޅޭ މަޢުލޫމާތު ޙިއްޞާކުރުމަށް ވަގުތުކޮޅެއް ހުސްކުރާށެވެ. ކުޑަކުދިންގެ އުމުރާ ގުޅޭގޮތަށް މަޢުލޫމާތު ޙިއްޞާކޮށް ކުރާ ސުވާލުތަކަށް އުމުރާ ގުޅޭނޭހެން ޖަވާބު ދޭށެވެ.\nބަލި ފެތުރެމުން ދިޔަ ނަމަވެސް ރައްކާތެރިކަން އޮތްކަން ކުދިންނަށް ކަށަވަރު ކޮށްދޭށެވެ. އަދި މިފަދަ ދަނޑިވަޅުތަކުގައި ކުޑަކޮށް ކަންބޮޑުވުން އެއީ މައްސަލައެއް ނޫންކަން ބުނެދީ ތިމާ އެފަދަ ކަންކަމާ ކުރިމަތިލާ ގޮތް ކުދިންނަށް ބުނެދީ ކުދިންނަށް އެކަންކަން ތަޙައްމުލުކުރުމުގެ ހިތްވަރާއެކު މަގު ދައްކައިދޭށެވެ.\nމިފަދަ އައުޓްބްރޭކް ތަކުގައި ސޯޝަލް މީޑިއާ އަދި މީސްމީޑިއާ މެދުވެރިކޮށް އަންނަ ޚަބަރުތައް ދެއްކުން މަދުކުރާށެވެ. ކުޑަކުދިން މިކަހަލަ ދަނޑިވަޅުތަކުގައި ދައްކާ ވާހަކަތައް ނަގައިގަންނަގޮތް ތަފާތުވެދާނެއެވެ. އެގޮތުން އެކުދިންނަށް ފަހުމުނުވާ ކަންތައްތަކާމެދު ބިރުގަތުން ފަދަ ގޮތެއް ދިމާވުމަކީވެސް އެކަށީގެންވާކަމެކެވެ.\nޢާންމުކޮށް ކުރާކަންކަން އެގޮތުގައި ކުރިޔަށްގެންދިއުމަށް ބާރު އެޅުން: ސްކޫލްތައް ބަންދު ކުރެވިފައިވާނަމަ ކިޔެވުމަށް ވަކި ޚާއްޞަގަޑިތަކެއް ތާވަލު ކޮށްލާށެވެ. ހިތްހަމަޖައްސާލުމަށް ގޭގައި ކުޅެވޭނެ މަޖާ ކުޅިވަރު ރާވާ ކުދިންނާއި ބައިވެރިވެ ކުޅޭވިދާނެއެވެ.\nތިމާގެ ދަރިފުޅުގެ ރޯލް މޮޑެލްއަކަށް ތިމާ ވުން: ހުސްވަގުތުކޮޅުތައް ނެގުމާއި ޤަވާއިދުން ކަސްރަތުކުރުމާއި އަދި ރަނގަޅަށް ނިދި ހަމަކުރާށެވެ. ހަމަ އެހެންމެ ޢާއިލާއާއި ރައްޓެހިންގެ ހާލު ފޯނުގެ ޒަރީޔާއިން ބެލުން.\nކޯވިޑް-19 އަށް ރެސްޕޮންޑް ކުރުމުގައި ނަފްސާނީ އުނދަގޫތަކެއް ދިމާވެދާނެއެވެ. ނަމަވެސް މިކަންކަމުން ދުރުވުމަށް އަދި 'ސެކަންޑަރީ ޓްރޯމެޓިކް ސްޓްރެސް' ކުޑަކުރުމަށް ބައެއް ކަންކަން ކުރެވިދާނެއެވެ.\nމިފަދަ ހާލަތްތަކުގައި ފުރަތަމަ ސަފުގައި މަސައްކަތް ކުރާ މީހުންގެ ނަފްސާނީ ދުޅަހެޔޮކަމަށް އަސަރުކޮށްފާނެ ކަމެއްކަން ޤަބޫލުކުރުން.\nމިގޮތުން ފެންނަން ހުންނާނެ އަލާމާތްތައް ދެނެގަތުން (ވަރުބަލިވުން) އަދި ނަފްސާނީ އަލާމާތްތައް ދެނެގަތުން (ބިރުގަތުން، އަމިއްލަ ނަފްސު ކުއްވެރިކުން، އެހެން މީހުންނާއި އެކަހެރިވުން)\nކޯވިޑް-19 ޕެންޑަމިކް އާއި ގުޅޭ މަޢުލޫމާތު ކިޔުމާއި ޓީވީ އިން އެމަޢުލޫމާތުތައް ބެލުން މަދުކުރުން. ސޯޝަލް މީޑިއާގައި ވެސް މިކަމާބެހޭ ގޮތުން ދެކެވޭ އެކިއެކި ވާހަކަތަކާއި ޚާއްޞަކޮށް ޞައްޙަ ނޫން ވާހަކަ ތަކާއި ދުރުވުން މުހިންމެވެ. ތަކުރާރުކޮށް މިފަދަ ވާހަކަތައް އަޑު އަހާ އަދި އަޑު އިވުމަކީ ހާސްކަމާއި ކަންބޮޑުވުން އިތުރުކުރުވާ ކަންކަމެވެ. ވީމާ، ކޮންމެ ދުވަހަކު ވެސް ވަކި ވަގުތު ތަކެއް ކޯވިޑް-19 އާއި ބެހޭ ޚަބަރު އަޑުއެހުމަށް ނުވަތަ ބެލުމަށް ޚާއްޞަކުރުން މުހިންމުއެވެ.\nތިމާ އަމިއްލަ ހަށިގަނޑާއިމެދު އަޅާލާ ވިސްނުން: ފުން ނޭވާއެއް ލާ، ސްޓްރެޗްކޮށްލުން، ނަމާދުކުރުން، ކަސްރަތުކުރުން އަދި ޞިއްޙަތަށް ފައިދާހުރި މިންހަމަކޮށް ކާނާ ބޭނުންކުރުމާއި، ޤަވާއިދުން ކަސްރަތުކުރުމާއި ރަނގަޅަށް ނިދުމާއި މަސްތުވާ ފަދަ އެއްވެސް އެއްޗެއް ބޭނުން ނުކުރުން.\nހިތްހަމަޖެހޭ ކަންކަމަށް ވަގުތުކޮޅެއް ހުސްކޮށްލުން: ތިމާ ކުރާހިތްވާ ކަހަލަ ކޮންމެވެސް ކަމެއް ކުރުމަށް ވަގުތު ހުސްކުރުން.\nކަރަންޓީން އިން ދޫކޮށްލެވޭ މީހުންނަށް\nޞިއްޚީ މާހިރެއްގެ ލަފަޔާއި އެކު ކޯވިޑް-19 ހުރިކަމަށް ޝައްކު ކުރެވުމުން އެހެންމީހުންނާ ދުރުގައި ހުންނަން ޖެހުމަކީ ބަލި ނުޖެހުނު ކަމުގައި ވިޔަސް ފިކުރުބޮޑުވުން އިތުރު ވާކަމެކެވެ. އަދި ކަރަންޓީނުން ވީއްލުމާއެކު އެނބުރި ޢާންމުންގެ ތެރެއަށް އަންނައިރު އެހެންމީހުން ތިމާ އާއި ދޭތެރޭ ދެކޭގޮތް ތަފާތުވެފައި ހުރުމަކީ ކުރިމަތުވެދާނެ ކަމެކެވެ. މިފަދަ ދަނޑިވަޅެއްގައި ޢާންމުގޮތެއްގައި ޚިޔާލާ ފިކުރު ހުރެދާނެ ގޮތްތަކަށް ބަލާއިރު:\nކުރެވޭ އިހުސާސެއް ޔަގީންނުވުން ނުވަތަ އުނދަގޫ، ގޮތް ނޭގޭ އިހުސާސްތަކެއް ކުރެވުން، އޭގެ ތެރޭގައި ކަރަންޓީން ވީއްލުމުގެ ހިތްހަމަޖެހުންވެސް ހިމެނޭ\nތިމާގެ ޞިއްޚަތާއި އަދި ލޯބިވާ ފަރާތްތައް ނުވަތަ ޢާއިލާގެ އެހެންމީހުންގެ ޞިއްޚަތާމެދު ވިސްނައި ހިތްނުތަނަވަސްވުން އަދި ބިރުގަތުން.\nކޯވިޑް-19ގެ އަލާމާތެއް ފެނޭތޯ އަމިއްލައަށް ނަފްސަށް ފާރަވެރިވެވުން ނުވަތަ އެހެންމީހުން އެގޮތަށް ތިމާއަށް ޝައްކުކުރެވި އެކަމާ ފިކުރުކުރެވުން.\nތިމާގެ ގައިގައި ބަލީގެ އެއްވެސް އަލާމާތެއް ނެތްކަން ޔަޤީންކުރެވިފައި ވީނަމަވެސް ރަޙުމަތްތެރިންނާއި، ޢާއިލާގެ މީހުންނަށް މިބަލި ތިމާގެ ފަރާތުން ޖެހިދާނެކަމަށް ވިސްނި މީހުންނާއި ދުރުހެލިވާންޖެހުމުން ދެރަވުމާއި ރުޅިއައުން ނުވަތަ ފިކުރުބޮޑުވުން.\nކަރަންޓީން ކުރެވިފައިވާ ވަގުތުގައި ޤަވައިދުން ކުރާ މަސައްކަތްތައް ނުވަތަ ދަރިންނަށް ވަގުތު ނުދެވުނީތީ އެކަމުގެ ހިތްބުރަކަން އޮތުން.\nއެހެން ފިކުރުތަކާއި އަދި ނަފްސާނީގޮތުން އަންނަ ބަދަލުތަށް.


Meehaku raheenu kuri mahsala gai Fazeel ah dhauvaa kuran fonuvaifi\nމީހަކު ރަހީނުކުރި މައްސަލާގައި ފަޒީލަށް ދައުވާ ކުރަން ފޮނުވައިފި\nއިބްރާޙިމް ފަޒީލް. އޭނާގެ މައްޗަށް ދައުވާ ކުރުމަށް ޕީޖީއަށް ވަނީ ފޮނުވާފަ.\nލ. ގަމުގައި މީހަކު ރަހީނުކޮށްގެން ފޭރެން އުޅުނު މައްސަލައިގައި ހައްޔަރު ކުރި އިބްރާހިމް ފަޒީލްގެ މައްޗަށް ދައުވާ ކުރުމަށް ޕްރޮސެކިއުޓާ ޖެނެރަލް (ޕީޖީ)ގެ އޮފީހަށް ފޮނުވައިފި އެވެ.\nފަޒީލްގެ މައްޗަށް ތުހުމަތު ކުރަނީ ލ. ގަމުގައި 44 އަހަރުގެ ފިރިހެނަކު ރަހީނުކޮށް ތޫނު ހަތިޔާރު ބޭނުން ކޮށްގެން ބިރު ދައްކައި ގިނަ އަދަދެއްގެ ފައިސާ ފޭރިގަތް ތުހުމަތެވެ. ފަޒީލްގެ މައްޗަށް ތުހުމަތު ކުރެވޭ އެ މައްސަލައިގައި އޭނާއަށް ދައުވާ ކުރުމަށް މިއަދު ފޮނުވާފައިވާ ކަމަށް ފުލުހުން ބުންޏެވެ.\nފަޒީލު ހައްޔަރުކުރީ ލ. ގަމުގައި އެ މީހާ ރަހީނުކޮށް އޭނާގެ އަތުން 8،900 ރުފިޔަ ފޭރިގަނެ ދޫކޮށްލުމަށްފަހު އަނެއްކާވެސް ކުރިން ރަހީނު ކުރި މީހާއަށް ބިރު ދައްކައިގެން ފައިސާ ފޭރުމަށްފަހު ފިލައިގެން އުޅެނިކޮށް ހުޅުމާލެއިންނެވެ.\nއެ މީހާ ރަހީނު ކުރި މައްސަލައިގައި ފަޒީލްއާއެކު އިތުރު ދެ މީހަކު ވެސް ހައްޔަރުކުރި އެވެ. އެ މީހުންގެ މައްޗަށް ދައުވާ ކުރުމަށް އަދި ނުފޮނުވަ އެވެ.\nފަޒީލް އަކީ މާރާމާރީ ހިންގުމާއި ވައްކަން ކުރުމުގެ ކުށުގެ ރިކޯޑް އޮންނަށް ޒުވާނެކެވެ. ފަޒީލް ވަނީ މީގެ ކުރިންވެސް މީހަކު ރަހީނު ކުރި މައްސަލައެއްގައި ހައްޔަރުކޮށްފަ އެވެ. އެ ފަހަރު އޭނާ ރަހީނު ކޮށްފައިވަނީ، ލ. ފޮނަދޫން ޑިންގީއެއްގައި އޭނާއާއެކު ދަތުރުކުރަނިކޮށް ގެއްލުނު އައިމިނަތު ޝިމާގެ އަންހެން ކޮއްކޮ ރަހީނު ކޮށްގެން ޑިންގީއެއްގައި ދަނިކޮށް ކަނޑުމަތިން ފުލުހުންނެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ވައްކަން + ކުށްކުރުން\nވަގަށް ނަގާފައިވާ ހަ ފޯނާއެކު ދިވެއްސަކު ހައްޔަރު ކޮށްފި\nބިދޭސީއެއްގެ ފޯނު ފޭރިގަނެ ހަމަލާ ދީފި\nގުދަނަކުން ކޮސްމެޓިކްސް ވަގަށް ނެގި މީހަކު ހައްޔަރުކޮށްފި\nމަނީ އެކްޗޭންޖް ފިހާރައެއްގެ ބިއްލޫރިގަނޑު ތަޅާލައިފި


ކުރީގެ ރައީސުލްޖުމްހޫރިއްޔާ އަދި ރައްޔިތުންގެ މަޖިލީހުގެ ރައީސްގެ ހަށިކޮޅަށް އަމާޒުކޮށް މިރޭ ދެވުނު ޙަމަލާއާއި ގުޅިގެން ރައީސުލްޖުމްހޫރިއްޔާ ޤައުމާ މުޚާޠަބު ކުރައްވައިފި - The President's Office\n7 މޭ 2021، ރިފަރެންސް: 2021-134\nކުރީގެ ރައީސުލްޖުމްހޫރިއްޔާ އަދި ރައްޔިތުންގެ މަޖިލީހުގެ ރައީސް މުޙައްމަދު ނަޝީދުގެ ހަށިކޮޅަށް އަމާޒުކޮށް މިރޭ ދެވުނު ޙަމަލާއާއި ގުޅިގެން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ޤައުމާ މުޚާޠަބު ކުރައްވައިފިއެވެ. ރައީސުލްޖުމްހޫރިއްޔާ ޤައުމާ މުޚާޠަބު ކުރައްވާފައިވަނީ ރައީސުލްޖުމްހޫރިއްޔާގެ ރަސްމީ ގެކޮޅު މުލީއާގޭގައި ހުންނަވައިގެންނެވެ.\nރައީސުލްޖުމްހޫރިއްޔާގެ ވާހަކަފުޅުގައި، ރައީސް ނަޝީދަށް އަމާޒުކޮށް ދީފައިވާ ޙަމަލާގައި އެ މަނިކުފާނުގެ ހަށިކޮޅަށް އެކިވަރުގެ ޒަޚަމްތައް ލިބިވަޑައިގެންފައިވާ ކަމުގައި ވިދާޅުވިއެވެ. އަދި މި ޙަމަލާ ދިންތާ ކުޑަ ވަގުތުކޮޅެއްގެ ތެރޭގައި، އެ މަނިކުފާނު އޭ.ޑީ.ކޭ ހޮސްޕިޓަލަށް ގެންދެވިފައިވާ ކަމަށާއި، ޑޮކްޓަރުން އެންމެފަހުން ދެއްވި މަޢުލޫމާތުން، އިތުރު އޮޕަރޭޝަނެއް ކުރެއްވުމަށް ހަމަޖެހިފައިވާ ކަމުގައި ވިދާޅުވިއެވެ. ރައީސުލްޖުމްހޫރިއްޔާ ވަނީ މި ޙަމަލާގައި ރައީސް ނަޝީދަށް ލިބިވަޑައިގެންފައިވާ ޒަޚަމްތަކަށް އަވަސް ޝިފާއަކަށް އެދިވަޑައިގެން މާތް ﷲ ގެ ޙަޟްރަތުގައި ދުޢާ ދަންނަވާކަމުގައި ވިދާޅުވެފައެވެ.\nރައީސުލްޖުމްހޫރިއްޔާގެ ވާހަކަފުޅުގައި، މި ޙަމަލާ ދިވެހި ފުލުހުންގެ ޚިދުމަތާއި، ޤައުމީ ދިފާޢީ ބާރުން ތަޙުޤީޤު ކުރަމުންދާ ކަމަށާއި މި ޙަމަލާގެ ފުރިހަމަ ތަޙުޤީޤެއް ހިންގުމަށްޓަކައި ބައިނަލްއަޤްވާމީ ތަޖުރިބާކާރުންގެ އެހީތެރިކަން ހޯއްދަވަމުން ގެންދަވާކަމުގައި ވިދާޅުވިއެވެ. އެގޮތުން އޮސްޓްރޭލިއަން ފެޑެރަލް ޕޮލިސްގެ ތަޙުޤީޤު ޓީމެއް އަންނަ ހޮނިހިރު ދުވަހު ރާއްޖެ އައުމަށް ހަމަޖެހިފައިވާ ކަމުގައި ވިދާޅުވިއެވެ. އަދި މިއީ ދިވެހިރާއްޖޭގެ ޑިމޮކްރަސީއަށާއި، އިޤްތިޞާދަށް ދިން ޙަމަލާއެއްގެ ގޮތުގައި އެ މަނިކުފާނު ވަނީ ސިފަކުރައްވާފައެވެ. މީގެ އިތުރުން، މިފަދަ ޢަމަލުތަކަށް ދިވެހި ބިމުގައި އެއްވެސް ޖާގައެއް ނޯންނާނެ ކަމުގައި އެ މަނިކުފާނު ވިދާޅުވިއެވެ. އަދި މިކަން ކަށަވަރުކުރުމަށްޓަކައި އަޅަންޖެހޭ ކޮންމެ ފިޔަވަޅެއް މާތް ﷲ ގެ ވާގިފުޅާއެކު، ފަސްޖެހުމެއް ނެތި އަޅުއްވަމުން ގެންދަވާނެ ކަމުގެ ފުރިހަމަ ޔަޤީންކަން ދިވެހި ރައްޔިތުންނަށް އެ މަނިކުފާނު އަރުއްވާފައިވެއެވެ.


Pakistan Ga Dhin Hamalaaga China Ge Bayaku Maru Vejje - Vaguthu\nޕާކިސްތާނުގައި ދިން ހަމަލާގައި ޗައިނާގެ ބަޔަކު މަރުވެއްޖެ\nޕާކިސްތާނުގެ ދެކުނުގެ ސަރަހައްދެއްގައި ބަހަކަށް އަމާޒުކޮށް ދިން ހަމަލާގައި 13 މީހަކު މަރުވެއްޖެ ކަމަށް ރިޕޯޓުތައް ބުނެފިއެވެ. އޭގެ ތެރޭގައި ޗައިނާގެ ހަތް މީހުންނާއި ޕާކިސްތާނުގެ ސިފައިންގެ ދެ މީހެއް ހިމެނެއެވެ.\nމިހާތަނަށް އަހިއްސާކޮށްފައިވާ މައުލޫމާތަށް ބަލާއިރު ހަމަލާއަކީ މަގުމަތީގައި ޑިވައިސްއަކުން ދިން ހަމަލާއެއް ކަމެއް ނުވަތަ ބަހުގައި ޑިވައިސްއެއް ހަރުކޮށްގެން ގޮއްވާލީ ކަމެއް ސާފެއް ނުވެއެވެ.\nމި ގޮވުމުގެ ސަބަބުން ޗައިނާގެ އިންޖިނިއަރަކާއި ސިފައިންގެ މީހަކު ގެއްލިގެން ހޯދަމުންދާކަމަށް މައުލޫމާތު ލިބެއެވެ. މި ހާދިސާގައި އެތައް ބަޔަކަށް އަނިޔާވެފައިވާ ކަމަށް ރިޕޯޓުތައް ބުނެއެވެ.\nހަޒާރާ ރީޖަންގެ ސީނިއާ އެޑްމިނިސްޓްރޭޓިވް އޮފިސަރު މައުލޫމާތު ދީފައިވާ ގޮތުން ބަހުގައި ޗައިނާގެ 30 އިންޖިނިއަރަކު ދަތުރުކުރަމުން ދިޔަ ކަމަށް ބުނެެއެވެ. ޗައިނާގެ އިންޖިނިއަރުން ދަތުރުކުރަމުންދިޔައީ އަޕާ ކޮހިސްތާންގެ ޑަސޫ ޑާމް ސައިޓަށް ދިއުމަށެވެ. ޑަސޫ ޑާމް ސައިޓަަކީ ހައިޑްރޯއިލެކްޓްރިކް ޕްރޮޖެކްޓް ޗައިނާ އާއި ޕާކިސްތާން އިކޮނޮމިކް ކޮރިިޑޯ (ސީޕީއީސީ) ގެ ދަށުން ކުރިޔަށްގެންދާ ޕްރޮޖެކްޓެކެވެ.\nޗައިނާގެ ބެލްޓް އެންޑް ރޯޑް އިނީޝިއޭޓިވް ޕްރޮޖެކްޓުގެ ދަށުން 65 ބިލިއަން ޑޮލަރު ހަރަދުކޮށް ޗައިނާ އާއި ޕާކިސްތާނުގެ ޖެޓީއެއް ގުޅުވާލުމުގެ މަސައްކަތް އަންނަނީ ކުރަމުންނެވެ.\nޗައިނާއިން ވަނީ ޕާކިސްތާނުގެ ބަސް ގޮއްވާލި ހާދިސާ ވަރަށް ބޮޑަށް ކުށްވެރި ކޮށްފައެވެ. ޗައިނާއިން އެދިފައިވަނީ ޕާކިސްތާނުގައި ތިބި ޗައިނާގެ މީހުންގެ ރައްކާތެރިކަން ކަށަވަރުކޮށްދިނުމަށް ފޮރިން މިނިސްޓްރީއިން މަސައްކަތް ކުރުމަށެވެ.\nރެސްކިއު އޮޕަރޭޝަން މިހާރު ކުރިޔަށް ގެންދާއިރު، ހާދިސާގައި މަރުވި މީހުންގެ އަދަދު މިހާރަށް ވުރެ އިތުރުވެދާނެ ކަމަށް ލަފާކޮށްފައިވެއެވެ.\nއިންތިހާބުގައި އިމްރާންގެ ޕާޓީއަށް ތާއީދު ނުކުރުމަށް ނަވާޒް ޝަރީފް ގޮވާލައްވައިފި\nޕާކިސްތާންގެ އަމާޒަކީ އަފްޣާންގެ ސަރުކާރުގައި ތާލިބާނުން ހިމެނުން!\nޕާކިސްތާނުގައި ކޮވިޑް ޖެހުނު މީހުންގެ އަދަދު މިލިއަނަކަށް އަރައިފި


އިމްތިހާނަށް ތައްޔާރުވުން — Ihavandhoo.com\n21 މެއި 20160މުޙައްމަދު ފިރާޟް\nމި ދުވަސްވަރަކީ 2016 ވަނަ އަހަރުގެ ފުރަތަމަ ޓާމް އިމްތިހާނަށް ދަރިވަރުން ފަރިތަކޮށް ތައްޔާރުވާން މަސައްކަތްކުރާ ދުވަސްވަރަށް ވުމުން، މި ލިޔުމުގައި ބަލާލާނީ އިމްތިހާނަށް ތައްޔާރުވުމާއި ބެހޭގޮތުން ނެވެ. ބައެއް ދަރިވަރުންނަށް އިމްތިޙާނުގައި އެދެވޭ ނަތީޖާ ހޯދުމަށް، އިމްތިހާނަށް ތައްޔާރުވާން ގެންގުޅެވޭ އުކުޅުތައް އެއީ ހުރަހަށް ވެދާނެއެވެ.\nއިމްތިހާނުގެ ކުރީންކުރަންވީ ބައެއްކަންތައް:\nހެއްދެވިފަރާތަށް ދެއްވި ޢިލްމަށް ޝުކުރުވެރިވާ ހާލު ޢިލްމު އިތުރުކޮށްދެއްވުމަށް އެދި ދުޢާކުރާށެވެ.\nދުވާލަކު ނިދަންޖެހޭ ނިދި، 8 ގަޑި އިރު ކޮންމެ ދުވަހަކުވެސް ނިދާށެވެ. ރޭނގަޑު ދަންވަންދެން ފޮތް ކިޔުމަށް ހޭލާހުންނަ ނަމަ، ދުވާލުގެ ވަގުތުގައި ރޭގަނޑުގެ ނިދިން ގެއްލޭބައި ހޯދާށެވެ. ނުނިދާ ގިނަ ވަގުތު ހުރުމުން އިންސާނާގެ ސިކުނޑީގައި "ކެމިކަލް އިމްބެލެންސް އުފުދެއެވެ".\nރޭވުންތެރިކަމާއެކު، ފިޅާވަޅުތައް މުތާލިއާ ކުރުމަށްޓައި، ތާވަލް އެއް އެކުލަވާލާށެވެ. މިގޮތަށް ތާވަލް އެކުލަވާލާއިރު، ދެ އިމްތިހާނު ދޭތެރޭގައި ލިބޭ ވަގުތާއި އެކުއްޖަކަށް ފަސޭހަ އަދި އުދަނގޫ މާއްދާތަކަށް ހާއްޞަ ސަމާލުކަމެއް ދޭށެވެ. މިގޮތުން އުދަނގޫ މާއްދާތަކަށް ދޭ ވަގުތު އިތުރު ކުރާށެވެ.\nދުވާލުގެ ވަގުތުގައި ކޮންމެވެސް ކަޞްރަތެއް ކުރުމަށް އާދަ ކުރާށެވެ. 30 މިނިޓުގެ ކަސްރަތެއް ކޮށްލުމުން ފުދޭނެއެވެ. މިގޮތުން، ފެތުން، ދުވުން، ހިނގުން، ކުޅުން އަދި އެހެނިހެން ފަސޭހައިން ކޮށްލެވޭ ކަޞްރަތު އިހުތިޔާރު ކުރާށެވެ. ކަޞްރަތު ކުރުމަކީ އިންސާނާގެ ސިކުނޑީގެ ސެލް ތައް މަސައްކަތް ކުރާ މިންވަރު އިތުރުކޮށް އިންސާނާ ރަނގަޅު މޫޑުއެއްގައި ބަހައްޓައު ދިނުމަށް މަސައްކަތްކުރާ ހަރަކާތެކެވެ.\nމާއްދާއެއް ކިޔަވާއިދު، މުޤައްރަރަށް ބަލައި، ކިޔެވުމަށްބޭނުންކުރާ ދަރިވަރުންގެ ފޮތުގެ ބައިތައް މުޤައްރަރު ގައިވާ މިންވަރަށް ފަހުމު ވި ތޯ މުދައްރިސުލައްވައި ނޫނީ ރަހުމަތްތެރިޔަކު ލައްވައި ބެލުވިދާނެއެވެ.\nވަކި ހާއްޞަ މާއްދާއެއް ތިމާއަށް އުދަނގޫ ނަމަ، އެ މާއްދާއަކުން، އިތުރު އެހީ އެހެން ފަރާތްތަކުން ހޯދާށެވެ. (ޓިއުޝަން)\nއިމްތިހާނުގެ ކުރިން ދުޅަހެޔޮ ޞިއްހަތެއްގައި ހުރުމަށް މަސައްކަތްކުރާށެވެ. މިގޮތުން، ބޭރުން ނުކެއުމާއި، މޫސުމީ ރޯގާތަކުން ތިމާގެ ސިއްޙަތު ސަލާމަތުން ބެހެއްޓުމަށް މަސައްކަތްކުރާށެވެ.\nފިޅާވަޅުތައް މުތާލިއާ ކުރާ އިރު، ކޮންމެ އެއްގަޑި އިރަކުން 30 މިނިޓުގެ ހުސްވަގުތުކޮޅެއް ނަގާށެވެ. ގިނަ ވަގުތު އެއްކަމަކަށް ސަމާލުކަންހުއްޓުމުން، އެކަމަށް ސަމާލުކަންދެވޭ މިންވަރު ވަގުތު ގިނަވި ވަރަކަށް ދަށްވެއެވެ. އެންމެ ރަނގަޅީ ސާފު ވައި އަދި އިރުގެ ތާޒާ އަވި ލިބޭ މާހައުލަކަށް ނިކުމެލައި، 30 މިނިޓުގެ ބްރޭކެއް ނެގުމެވެ.\nއަބަދުވެސް ކިޔެވުމަށް ތިމާއަށް އެންމެ ފަސޭހަގޮތް ބޭނުން ކުރާށެވެ. ބައެއް ދަރިވަރުންނަށް އަޑު ގަދަ މާހައުލު ކިޔެވުމަށް ފަސޭހަވާއިރު، ބައެއް ދަރިވަރުންނަށް ފަސޭހައީ ހަމަހިމޭން މާހައުލެކެވެ. ރަހުމަތްތެރިޔާ ކިޔެވުމަށް ބޭނުންކުރާގޮތް ހޯދައި ބަލައި ކޮޕީ ނުކުރާށެވެ.\n10. ނޯޓު ނެގުމާއި، ޗާޓުތައް ހެދުމާއި، ފިޅާވަލުގެ އަރިމަތި ޞުރުހީތައް ހިތުން ދަސްކުރުމުން، އިމްތިހާނުހަދަން، ބައެއް ދަރިވަރުންނަށް ފަސޭހަވާކަމަށް ބުނެވެއެވެ. ކިޔަވާ ވަގުތު، ގިނަ ގިނައިން ފެން ބުއިމާއި ދިޔާ އެއްޗެތި ބުއިމަށް ސަމާލުކަން ދޭށެވެ.\nއިމްތިހާނު އޮންނަ ދުވަސް އަދި އިމްތިހާނުގެ ތެރޭގައި:\nއިމްތިހާނު އޮންނަ ދުވަހު އެންމެ ރަނގަޅީ ފިލާވަޅު ދަސްކުރުމާއި ދުރަށް ޖެހިލުމެވެ. އިމްތިހާނު ވަގުތު ކައިރިވާ ވަރަކަށް ފިޅާވަލުތައް ބަލައި ނަހަދާށެވެ.\nއިމްތިހާނަށް ދާންޖެހޭ ތަނާއި ވަގުތު ޔަޤީންކޮށްލުން ބުއްދިވެރިއެވެ. އިމްތިހާނަށް ވަނުމަށްޓަކައި ބޭނުންކުރާ ކަރުދާސް އަދި ދަރިވަރުގެ ވަނަވަރު އަންގައިދޭ ލިޔުން ބަލާށެވެ.\nއިމްތިހާނަށް ގެންދަންޖެހޭ ސާމާނު ހަމަކޮށް ޗެކު ކޮށްލާށެވެ. ގަލަމުން ލިޔެވޭތޯއާއި، ކަލްކިޔުލޭޓަރު ބެޓެރީ ރަނގަޅުތޯ ބަލާލުން ބުއްދިވެރިއެވެ. އަދި ކަލްކިއުލޭޓަރު "އޯލް ރިސެޓު" ކޮށްލައި "މެމޮރީ" ގައި އެއްޗެއްވާނަމަ ފޮހެލާށެވެ. ސާނަވީ އަދި މަތީސާނަވީ ދަރިވަރުން ކަލްކިޔުލޭޓަރު "ޑެގު" މޯޑުގައި ބަހަށްޓާށެވެ.\nއިމްތިހާނު ފެށެން 1 ގަޑިއިރުގެ ކުރީން، ކާރބޯ ހައިޑްރޭޓް އެކުލެވިގެންވާ ކާނާ ކާށެވެ. އިމްތިހާނުގެ ހެދުމަށް ސިކުޑީގެ ހަތަކަ އިންތިހާއަށް ބޭނުންވާނެއެވެ.\nއަތް އުދާސްވެ ދާހިއްލާނަމަ، ކުޑަ ރުމާލެއް، ނުވަތަ ޓިޝޫއެއް އިމްތިހާނު ހޯލަށް ވެއްދުމަށް ހަނދާން ބަހައްޓާށެވެ.\nއިމްތިހާނު ހަދައި ހޯލަށް ވަދެ، އިށީނުމަށް ތައްޔާރުކުރެވިފައިވާ ގޮޑި އަދި މޭޒު ތިމާއަށް ހެލުން ފަދަ ގޮތެއް މެދުވެރިވާނަމަ، އިންވިޖިލޭޓަރުންގެ ސަމާލުކަމަށް ގެންނާށެވެ.\nސުވާލު ކަރުދާސް ލިބުބުން، ލިބުނީ ރަނގަޅު ކަރުދާސްތޯ ޗެކުކޮށްލައި، އިމްތިހާނަށް ކަނޑައެޅިފައިވާ ވަގުތުގެ ދިގުމިން ޔަޤީން ކޮށްލާށެވެ.\nބޭރު ގަޑުގައިވާ އިރުޝާދުތައް ރަނގަޅަށް ކިޔުމަށް ހަނދާން ބަހައްޓާށެވެ. އަދި ސަޕުހާގެ ޢަދަދު ހަމަތޯބަލައި، ކަރުދާސް ޗާޕުކުރުމުގައި މައްސަލައެއްވާނަމަ، އެކަން އިންވިޖިލޭޓަރުންގެ ސަމާލުކަމަށް ގެންނާށެވެ.\nކަރުދާހުގެ އެކި ބައިތަކަށް ކަނޑައެޅިފައިވާ މާކްސްއަށް ބަލައި ވަގުތު ބަހާލައި ބިސްމިނުގެ ބަރަކާތުން ޖަވާބު ދޭން ފަށާށެވެ.\n10. ބޭރުގެ މާހައުލުން،އަދި އެތެރޭގެ މާހައުލުން އެއްވެސް ދަތި އުދަނގުލެއް ކުރިމަތި ވާނަމަ، އެކަމެއް އިންވިޖިލޭޓަރުގެ ސަމާލުކަމަށް ގެންނާށެވެ. ކަރުދާހަށް ކަނޑައެޅިފައިވާ ފުރިހަމަ ވަގުތު ހަމަވަންދެން އިމްތިހާނު ހެދުމާއި ޗެކުކުރުގެ މަސައްކަތް ކުރިއަށް ގެންދާށެވެ. ތިމާގެ ސަމާލުކަން ސުވާލުކަރުދާހަށް ދޭށެވެ. ގިނައިން ލިޔަންޖެހޭ ކަރުދާހެއް ނަމަ،5މިނިޓުގެ ބްރޭކެއް ނެގުން ބުއްދިވެރިއެވެ.\nގެއަށް އައިސް ފޮތް ބަލައި ލިޔުނު ޖަވާބު ރަނގަޅުތޯ ބެލުމަކީ ބޭކާރު ކަމެކެވެ.\nއެހެން ދަރިވަރުންގެ ޖަވާބުތައް ހޯދައި ތިމާގެ ޖަވާބައި އަޅައި ކިޔައި ނަހަދާށެވެ.\nއިމްތިހާނުގެ ސުވާލެއް ނޫނީ ސުވާލެއްގެ ބައެއް ނޭގުނު ނަމަވެސް، ނުވަތަ ޖަވާބުލިޔެވުނީ ގޯސްކޮށް ކަމަށް ތިމާއަށް ޔަޤީންވިޔަސް އެކަމާ މާޔޫސް ނުވާށެވެ. އެހެނީ 100 މާކްސް އިމްތިހާނަކުން ހޯދުމަކީ ނާދިރު ކަމެކެވެ. އަހަރެމެން އިންސާނުންނަކީ އުނި ބަޔެކެވެ.\nތިމާގެ ޖަވާބުތައް ރަހުމަތްތެރިން އެހިނަމަވެސް، ބުނެދީ ނަހަދާށެވެ. އެހެނީ ، ތިމާގެ ޖަވާބުތައް ރަހުމަތްތެރިންގެ ޖަވާބުތަކާއި ދިމާނުވެއްޖެ ނަމަ ތިމާ މާޔޫސް ކުރުވަފާނެއެވެ.\nސުވާލެއްގެ ޖަވާބު ނުލިޔެ ދޫކޮށްލެވުނީތޯ ޝައްކު ނުކުރާށެވެ. އެއީ އެކަން ބޮޑު ބައްޔަކަށް ވެދާނެތީއެވެ.\nއިމްތިހާނަށް ވަނުމަށް ބޭނުންކުރާ ކަރުދާސް އަދި އިމްތިހާނަށް ގެންނާ ސާމާނު ފަސޭހައިން ހަނދާން ހުންނަ ތާކު ރައްކާ ކުރާށެވެ.\nއިމްތިހާނު ނިމިގެން އާއިލާއެކު 30 މިނިޓު ހޭދަކޮށްލުން މުހިއްމެވެ. އެއީ އެހެން ކަމެއް ކުރުމުގެ ކުރީންނެވެ.\nކުރިއަށް އޮތް އިމްތިހާނަށް ދަސްކުރަން ފެށުމުގެ ކުރީން އެންމެ މަދުވެގެން3ގަޑި އިރުގެ ބްރޭކެއް ނަގާށެވެ.\nކުރިއަށް އޮތް އިމްތިހާނު ބަލައި، ކިޔެވުގެ ތާވަލްއަށް ބަދަލުގެންނަށް ބޭނުން ނަމަ އެ ބަދަލެއް އަވަހަށް ގެންނާށެވެ.\n10. ކުރިއަށް އޮތް އިމްތިހާނުގެ ފާސްވެ ރަނގަޅު ނަތީޖާ ހޯދުމުގެ ނިޔަތާއި އަޒުމުގައި ފިޅާވަޅުތައް ދަސްކުރަން ފަށާށެވެ.\nހުރިހާ ދަރިވަރުންންވެސް އިމްތިހާނުގައި ކާމިޔާބަށް އެދެމެވެ. ޢިލްގު އުނގެނުމާއި ފެތުރުމުގެ މަތިވެރިކަމާއި ދަރަޖަ ތިބާއަށް އެނގޭ ނަމަ، އިލްމު އުނގެނުމަށް ގަދަ އަޅައި މަސައްކަތް ކުރާނެކަން ޔަޤީނެވެ. އަބަދުވެސް، ސަވާބު މާތް ﷲ ދެއްވާ އެއް އެއްޗަކީ، ތިމާ ދުނިޔެމައްޗަށް ދޫކޮށްފައިދާ ހެޔޮ ޢިލްމެވެ. ޢިލްމުވެރި ކުރެއްވުމަށް ދުޢާ ކުރައްވާށެވެ.\n"އޭ ﷲ ! މިއަޅާގެ ޢިލްމު އިތުރު ކޮށްދެއްވާފާދޭވެ!" އާމީން!


Ethah baehge haazirugai Alan ge hashigandu valhulaifi\nއެތައް ބަޔެއްއްގެ ހާޒިރުގައި އަލާންގެ ހަށިގަނޑު ވަޅުލައިފި\nތުރުކީ ބޯޑަރު ހުރަސްކޮށް އަލާން ގެ އާއިލާގެ އަވަށް ކޮބޭން އަށް ސަންދޯއްތައް ގެނައީ އޭނާގެ ބައްޕަގެ ހާޒިރުގައެވެ. ސަންދޯއްތައް ވަޅުލުމަށް ގެންދިޔައިރު ހެޔޮއެދޭ އެތައް ބަޔަކާއި ނޫސްވެރިން އެއްވެފައި ތިއްބެވެ. ކޮބޭން އަކީ އައިއެސްގެ ހަމަލާތައް އެތައް ފަހަރަކު އަމާޒުވެފައިވާ ކުރުދީންގެ އަވަށެކެވެ.\nތިން އަހަރުގެ އަލާން އާއި އޭނާގެ ބޭބެއާއި މަންމަ ގެނބިގެން މަރުވީ ތުރުކީން ފުރައިގެން ގްރީކްގެ ރަށަކަށް ދަތުރު ކުރަނިކޮށެވެ. އަލާންގެ ހަށިގަނޑު ތުރުކީގެ ގޮނޑުދޮށަކަށް ލައްގާފައި ވަނިކޮށް ނަގާފައިވާ ފޮޓޯތައް ވަނީ އިންޓަނެޓުގައި ފެތުރި މުޅި ދުނިޔޭގެ ސަމާލުކަން ސީރިޔާގެ ރެފިއުޖީންގެ މައްސަލައަށް ލިބިފައެވެ. އަދި މި މައްސަލަ ހައްލުކުރުމަށް ޔޫރަޕްގެ ގައުމުތަކުން އެކަށީގެންވާ މަސައްކަތެއް ނުކުރާކަމަށް ބުނެ އެ ގައުމުތަކަށް ފާޑުކިޔުން އަމާޒު ވެފައެވެ.\nހަނގުރާމައިގާ ސުންނާފަތިވަމުންދާ ސީރިޔާގެ އެތައް ބަޔަކު ދަނީ އަމާން ދިރިއުޅުމެއްގެ އުންމީދުގައި ޔޫރަޕަށް އެތެރެ ވަމުންނެވެ. އަދި ޔޫރަޕަށް ދަތުރުކުރަނިކޮށް އެތައް ހާސް ބަޔަކު މިއަހަރު ވަނީ ކަނޑުވެ މަރުވެފައެވެ.\nޑަބްލިޔުއެޗްއޯއަށް އެމެރިކާގެ އެހީ ކަނޑާލާނެކަމުގެ އިންޒާރު\nވޫހާން ސިޓީގެ ލޮކްޑައުން އުވާލައިފި


Covid jehi dhe mas dhuvahu Coma gai oiy sihhathu rangalhu meeheh\nކޮވިޑް ޖެހި ދެ މަސް ދުވަހު ކޯމާގައި\nވިނީ ސިލްވާ ހޮސްޕިޓަލުގައި އެޑްމިޓްކޮށްފައި\nވިނީ ސިލްވާއަށް ކޮވިޑް-19 ޖެހި ހޮސްޕިޓަލުގައި 110 ދުވަސް ހޭދަ ކުރުމަށް ފަހު ގެއަށް އާދެވުމުން ކުރެވުނީ ވަރަށް ތަފާތު އިހްސާސެކެވެ. ވަރަށް އުނދަގޫ ދިގު ދަތުރެއްގައި އުޅެފައި އެނބުރި ގެއަށް އާދެވުމުން އެ ކުރެވޭ ކަހަލަ އިހްސާސެކެވެ.\n"މިހާ އުނދަގޫ ދަތުރެއް ނިންމާލެވުނީތީ އެކަމަށް ޝުކުރުވެރިވާން ޖެހޭ. މި ދަތުރުގައި ހޭދަކުރި ކޮންމެ ދުވަހަކީ ވެސް "މުއުޖިޒާތެއް" ފަދަ ދުވަހެއް. ކޮންމެ ދުވަހަކީ ވެސް ކާމިޔާބީއެއް،" ގްލޯބަލް ނިއުސްއަށް ދިން އިންޓަވިއު އެއްގައި ޕޯޗުގީޒުގެ ރައްޔިތެއް ކަމަށްވާ ސިލްވާ ބުންޏެވެ.\nސިލްވާ، 48، އަކީ މާވަޑިއެކެވެ. އޭނާއަށް ނޭވާ ލާން ފަސޭހަ ކޮށްދިނުމަށްޓަކައި އަނގައިގެ ތެރެއިން އެތައް ބައިވަރު ހޮޅިތަކެއް ގުޅާފައި އެތައް މަހެއް އޮތުމުގެ ސަބަބުން އޭނާގެ އަޑު ވަނީ ކުރަކިވެފަ އެވެ.\nސިލްވާ ބުނި ގޮތުގައި ކޮވިޑް ޖެހިގެން އޭނާ މިހާ ބޮޑަށް ބަލިވެދާނެ ކަމަށް ހިޔާލަށް ވެސް ނާދެ އެވެ.\nއެއީ މިދިޔަ އަހަރުގެ ނޮވެމްބަރު މަހުގެ 22 ވަނަ ދުވަހެވެ. ކެނެޑާގެ އޮންޓާރިއޯގައި ނިއުމާކެޓުގައި ގެއެއްގެ ވަޑާމުގެ މަސައްކަތުގައި ސިލްވާ އުޅުނީ ސަބްކޮންޓްރެކްޓަރެއްގެ ގޮތުގައި އެ މަސައްކަތް ނަގައިގެންނެވެ. ކުއްލިއަކަށް އޭނާއަށް ނޭވާލާން އުނދަގޫވާން ފެށި އެވެ. އެހެންވެ އަވަހަށް ހޮސްޕިޓަލަށް ދިޔައީ އެވެ. ޓެސްޓުކުރިއިރު އޭނާ ކޮރޯނާވައިރަޖަށް ޕޮޒިޓިވް އެވެ.\nހޮސްޕިޓަލުގައި އެޑްމިޓް ކުރިތާ ދެ ދުވަސް ތެރޭ އައިސީޔޫއަށް ބަދަލުކުރި އެވެ. އެތަނުގައި ހޭދަކުރި 60 ދުވަހުގެ މާ ބޮޑު ހަނދާނެއް ސިލްވާގެ ނެތެވެ. އެ ދުވަސްތަކުގެ ތެރޭގައި އޭނާގެ ހިތް ހުއްޓުނެވެ. ސްޓްރޯކެއް ވެސް ޖެހުނެވެ. އަދި ދެ މަސް ދުވަހު ކޯމާގައި ވެސް އޮތެވެ.\nއޭނާގެ އަންހެނުން ޑެނީލީ ފެނާންޑެސް ވެސް ޕޮޒިޓިވް ވިއެވެ. ނަމަވެސް ވަސް ނުދުވުން ކަހަލަ އާދައިގެ އަލާމާތްތަކެއް ފެނިފައި ރަނގަޅުވީ އެވެ.\nޑެނީލީ ބުނީ ފިރިމީހާއަށް އެހާ ބޮޑުވަރުވުމުން ވަރަށް ބޮޑު ޝޮކެއް ލިބުނު ކަމަށެވެ. ސަބަބަކީ ސިލްވާއަކީ ވަރަށް ރަނގަޅު ސިއްހަތެއްގައި ހުރި ވަރަށް ބުރަ މަސައްކަތްތަކެއް ކުރާ ދުޅަހެޔޮ މީހަކަށް ވާތީ އެވެ.\n"ވިއްސަކަށް ދުވަހު އަހަރެންނަށް އޭނާ ފެނުނީ ހަމައެކަނި ބިއްލޫރި ކުޑަދޮރެއްގެ އަނެއް ފަރާތުން. އަހަރެން އެ ކޮޓަރިއަށް ނުވެސް ވެއްދި. އޭނާގެ މުޅި ހަށިގަނޑުގައި އޮތީ ހޮޅިތައް ގުޅާފަ،" ޑެނީލީ ބުންޏެވެ.\nސިލްވާގެ ފުއްޕާމެޔަށް ވައިރަސް ވަދެ ހަމަލާ ދެމުން ދާތީ އޭނާގެ ފުރާނަ ސަލާމަތް ވުމުގެ އޮތީ 50 ޕަސެންޓް ޗާންސް ކަމަށް ޑޮކްޓަރުން ޑެނީލީ ކައިރީ ބުންޏެވެ.\nސިލްވާގެ ދެމަފިރިންގެ ގަޔަށް ވައިރަސް އެރިގޮތެއް ބުނާކަށް އެމީހުންނަކަށް ނޭނގެ އެވެ. ބޭރަށް ނުކުންނަމަ އެމީހުން ތިބެނީ އަބަދުވެސް މާސްކް އަޅައިގެންނެވެ. އެމީހުންނާއެކު މަސައްކަތްކުރާ އެކަކުވެސް ބައްޔެއް ނުވެ އެވެ. އެމީހުން ދެން އާންމުކޮށް ގޮސް އުޅެނީ ގްރޯސަރީ ފިހާރަތަކަށާއި ގޭސް ގަންނާށެވެ.\nއޮންޓާރިއޯއަށް ކޯވިޑްގެ ތިން ވަނަ ރާޅެއް ބިންދާލާފައިވާއިރު ސިލްވާ އާއި އޭނާގެ އަންހެނުންގެ ވެސް އިލްތިމާސް އަކީ މިއީ އާދައިގެ ބައްޔެއް ކަމަށް ނުދެކި ފަރުވާތެރި ވުމަށެވެ.\n"ގިނަ މީހުންނަށް ހީވެދާނެ މީ ޖޯކެކޭ. އަހަރެން ބުނާނީ އެހެން ހީނުކުރާށޭ. މިއީ ސީރިއަސް މައްސަލައެކޭ. އަހަރެން ހިތަށް އަރާ ސިލްވާ އުޅުނު ހާލު އެހެން މީހުންނަށް ފެނުނު ނަމައޭ،" ޑެނީލީ ބުންޏެވެ.


Balailan rangalhu adhadhuthakeh:5hafthaa vee iru emme heydha bodee Education\nފަސް ހަފުތާވީއިރު އެންމެ ހޭދަ ބޮޑީ އެޑިއުކޭޝަން\nއެޑިއުކޭޝަން މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި އެޑިއުކޭޝަން މިނިސްޓަރު ވާހަކަފުޅު ދައްކަވަނީ: ހޭދަތައް ބޮޑުވެފައި ވޭ -- އަވަސް ފޮޓޯ\nމި އަހަރަށް ކަނޑަޅާފައިވާ ބަޖެޓުން މިހާތަނަށް އެންމެ ބޮޑު ހޭދައެއް ކޮށްފައި ވަނީ އެޑިއުކޭޝަން މިނިސްޓްރީން ކަމަށް ފިނޭންސް މިނިސްޓްރީގެ ހިސާބު ތަކުން ދައްކައިފި އެވެ.\nފިނޭންސް މިނިސްޓްރީން އާއްމު ކުރި މި އަހަރުގެ ފަސް ހަފުތާގެ މާލީ ހިސާބުތައް ދައްކާ ގޮތުގައި މިނިސްޓްރީ ތަކާއި މިނިވަން މުވައްސަސާތައް ހިމެނޭ ގޮތަށް ބަޖެޓުން ހުރި ހޭދަ އުޅެނީ 1.7 ބިލިއަން ރުފިޔާގަ އެވެ. ނަމަވެސް މިދިޔަ އަހަރު ބަޖެޓުން އެ މުއްދަތުގައި 2.2 ބިލިއަން ރުފިޔާ ހޭދަ ކޮށްފައިވެ އެވެ.\nމި އަހަރު މިހާތަނަށް އެންމެ ބޮޑު ހޭދައެއް ކޮށްފައިވަނީ އެޑިއުކޭޝަން މިނިސްޓްރީން ނެވެ. އެ މިނިސްޓްރީންއަށް މި އަހަރު 3.3 ބިލިއަން ރުފިޔާގެ ބަޖެޓެއް ދީފައިވެ އެވެ. އެ މިނިސްޓްރީން ފަސް ހަފުތާތެރޭ 232.5 މިލިއަން ރުފިޔާ ހޭދަ ކޮށްފައިވެ އެވެ. ނަމަވެސް މިދިޔަ އަހަރުގެ އެ މުއްދަތުގައި ހޭދަ ކުރީ 297 މިލިއަން ރުފިޔާ އެވެ.\nފިނޭންސުގެ ހިސާބުތައް ދައުލަތުގެ ވުޒާރާތަކުގެ ތެރެއިން ދެވަނަ އަށް ބަޖެޓުން އެންމެ ބޮޑަށް ހޭދަކޮށްފައި ވަނީ ހެލްތް މިނިސްޓްރީންނެވެ. ހެލްތުގެ މި އަހަރުގެ ބަޖެޓަށް 2.9 ބިލިއަން ރުފިޔާ ކަނޑައަޅާފައިވެ އެވެ. އެ މިނިސްޓްރީން މިހާތަނަށް 172.4 މިލިއަން ރުފިޔާ ހޭދަކޮށްފައިވެ އެވެ. މިދިޔަ އަހަރު އެ މިނިސްޓްރީގެ ހޭދަ މި މުއްދަތުގައި އުޅެނީ 126 މިލިއަން ރުފިޔާގަ އެވެ.\nދެން އެންމެ ބޮޑު ހޭދައެއް ބަޖެޓުން ކުރީ ފުލުހުންނެވެ. ފުލުހުންގެ ހިދުމަތަށް މި އަހަރު 1.6 ބިލިއަން ރުފިޔާ ބަޖެޓު ކޮށްފައިވެ އެވެ. މި އަހަރުގެ މި ހާތަނަށް ހޭދަ ކޮށްފައި ވަނީ 83 މިލިއަން ރުފިޔާ އެވެ. މިދިޔަ އަހަރުގެ މި މުއްދަތުގެ ހޭދަ އުޅެނީ 85 މިލިއަން ރުފިޔާގަ އެވެ.\nސިފައިންގެ ހިދުމަތަށް 1.3 ބިލިއަން ރުފިޔާ ކަނޑައެޅިއިރު މިހާތަނަށް 76 މިލިއަން ރުފިޔާ ހޭދަކޮށްފައިވެ އެވެ. މިދިޔަ އަހަރުގެ މި މުއްދަތުގެ ހޭދައަކީ 94 މިލިއަން ރުފިޔާ އެވެ. އަދި ފޮރިން މިނިސްޓްރީއަށް މި އަހަރުގެ ބަޖެޓުން 331.7 މިލިއަން ރުފިޔާ ކަނޑައަޅާފައިވާއިރު، މިހާތަނަށް 64 މިލިއަން ރުފިޔާ ހޭދަކޮށްފައިވެ އެވެ. މިދިޔަ އަހަރުގެ އެ މުއްދަތުގައި ހޭދަކުރީ 35 މިލިއަން ރުފިޔާ އެވެ.\nވުޒާރާތަކުގެ ފަސް ހަފުތާގެ ހޭދަ ކުރުކޮށް\nޖުމްލަ ހޭދަ 1.7 ބިލިއަން ރުފިޔާ\nއެޑިއުކޭޝަން މިނިސްޓްރީ 232.5 މިލިއަން ރުފިޔާ\nހެލްތް މިނިސްޓްރީ 172.4 މިލިއަން ރުފިޔާ\nފުލުހުން 83 މިލިއަން ރުފިޔާ\nސިފައިންނަށް 76 ބިލިއަން ރުފިޔާ\nފޮރިން މިނިސްޓްރީ 64 މިލިއަން ރުފިޔާ\nސަރުކާރުން މި އަހަރަށް 36 ބިލިއަން ރުފިޔާގެ ބަޖެޓެއް ފާސްކޮށްފައިވެ އެވެ. މިހާތަނަށް ދައުލަތަށް ހިލޭ އެހީ އާއި އާމްދަނީގެ ގޮތުގައި ލިބިފައިވަނީ 2.4 ބިލިއަން ރުފިޔާ އެވެ.\nފިނޭންސް މިނިސްޓްރީ މިނިސްޓްރީ އޮފް އެޑިއުކޭޝަން ޑރ. އައިޝަތު އަލީ\n"ސައިބާ ސޭފްޓީ" ފޮތެއް ނެރެފި


ޖާބިރު ހުށަހެޅި މައްސަލާގެ ޝަރީއަތް މާދަމާ ފަށަނީ\nނާޒިމް ހަސަން 12 ފެބްރުއަރީ 2019\nޕާޓީ ޕްރައިމަރީގައި ނާކާމިޔާބުވުމުން އިންތިހާބުގައި ވާދަ ނުކުރެވޭނެ ގޮތަށް އޮންނަ ގާނޫނީ މާއްދާ ބާތިލު ކުރަން ސުޕްރީމް ކޯޓަށް ކާށިދޫ ދާއިރާގެ ކުރީގެ މެންބަރު އަބްދުﷲ ޖާބިރު ހުށަހެޅުއްވި މައްސަލާގެ ޝަރީއަތް މާދަމާ ފެށުމަށް\nމާދަމާ މައްސަލާގެ ޝަރީއަތް ފަށާއިރު އެ މައްސަލަ ކޯޓަށް ހުށަހެޅީ އިއްޔެ އެވެ.\nރައީސް އިބްރާހިމް މުހައްމަދު ސޯލިހުގެ ސްޕެޝަލް އެންވޯއީގެ މަގާމުގައި ހުންނެވި ޖާބިރު ވަނީ އެމްޑީޕީގެ މަޖިލިސް ޕްރައިމަރީގައި ވާދަކުރައްވައި ނާކާމިޔާބުވެފަ އެވެ. ޖާބިރު ވިސްނަވަނީ އަމިއްލަ ގޮތުން އެ ދާއިރާއަށް ކުރިމަތިލެއްވުމަށެވެ.\nމި މަހުގެ 21 ވަނަ ދުވަހަށް އަންނަ ރައްޔިތުންގެ މަޖިލީހަށް ކުރިމަތިލުމުގެ މުއްދަތު ހަމަވާނެ އެވެ. އޭގެ ކުރިން މައްސަލާގައި ގޮތެއް ނިންމާނެ ކަމަށް ބެލެވެ އެވެ.\nއިންތިހާބުތަކާބެހޭ ގާނޫނަށް އެ ބަދަލު ގެނައީ ރައީސް އަބްދުﷲ ޔާމީންގެ ސަރުކާރުގައި ޕީޕީއެމުން މިދިއަ ލޯކަލް ކައުންސިލްތަކުގެ އިންތިހާބާ ދިމާކޮށެވެ. އެ ބަދަލު ބާތިލު ކުރަން ޖާބިރު ކޯޓަށް ވަޑައިގަންނަވާ އިރު އެ މައްދާ އިސްލާހު ކުރުމަށް މިހާރު ވެސް ދިއްދޫ ދާއިރާގެ މެންބަރު އަބްދުއްލަތީފު މުހައްމަދު ވަނީ އިސްލާހެއް މަޖިލީހަށް ހުށަހަޅުއްވާފަ އެވެ.\nނަމަވެސް މަޖިލީހުގެ ޖަލްސާތައް ފެށުމަށް ނިންމާފައިވަނީ މި މަހުގެ 25 ވަނަ ދުވަހު އެވެ. އެހެންކަމުން މަޖިލީހުން އެ ބިލާމެދު ގޮތެއް އަވަހަށް ގޮތެއް ނިންމޭނެ ކަމަކަށް ނުބެލެވެ އެވެ.\nއަރުޝީފަށް ނެގީ 12/02/2019 17:27\nއެންމެފަހުން އަޕްޑޭޓްކުރީ 12/02/2019 17:27\nލުބްނާ މަޖީދް މުޚުތާރް9މިނެޓު ކުރިން\nސުޕްރީމް ކޯޓުގެ ފަނޑިޔާރު ކަމުގެ އިންޓަވިއު މިރޭ ކުރަނީ


Gahdhooah dhiraagu hai speed faibar intanet adhi dhiraagu teevee thaaarafkohfi\nގައްދޫއަށް ދިރާގު ހައި ސްޕީޑް ފައިބަރ އިންޓަނެޓް އަދި ދިރާގު ޓީވީ ތައާރަފްކޮށްފި\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީކުރުމުގެ ގޮތުން ދިރާގުގެ ހައިސްޕީޑް ފައިބަރ ގެ ހިދުމަތާއި ދިރާގު ޓީވީގެ ހިދުމަތް ގދ. ގައްދޫގައި މިއަދު ރަސްމީކޮށް އިފްތިތާހްކޮށްފިއެވެ.\nދިރާގުން ފައިބަރ ގެ ހިދުމަތް މުޅި ރާއްޖޭއަށް ފުޅާ ކުރުމަށް ކުރަމުންދާ މަސައްކަތުގައި 2016 ވަނަ އަހަރުން ފެށިގެން ފައިބަރ ޓު ދަ ހޯމް ގެ ހިދުމަތް މާލެ ވިލިމާލެ އަދި ހުޅުމާލެ ގެ އިތުރުން 40 އެހެން ރަށަކަށް ވަނީ ފޯރުކޮށްދީ ނިމިފައިއެވެ.\nފައިބަރ ބްރޯޑްބޭންޑަކީ ބްރޯޑްބޭންޑް ހިދުމަތް ފޯރުކޮށްދިނުމަށް ބޭނުންކުރެވޭ އެންމެ ފަހުގެ ޓެކްނޮލޮޖީ އެވެ. ދިރާގު ފައިބަރ ބްރޯޑްބޭންޑް ހިދުމަތަކީ 100 އެމްބީޕީއެސް އަދި އެންމެ ބޮޑު އެލަވަންސްކަމުގައިވާ 1ޓީބީގެ ޕެކޭޖް އެކުލެވިގެންވާ ދެވެމުން އަންނަ ހިދުމަތެކެވެ.\nދިރާގުން ވަނީ މިދިޔަ ހަފުތާގެ ބުދަ ދުވަހު ފިކްސްޑް ބްރޯޑްބޭންޑް ޕްރޮމޯޝަނެއްވެސް ފަށާފައިއެވެ. މި ޕްރޮމޯޝަނުގައި ގެ އަށް ފައިބަރ ކަނެކްޝަން މުޅިން ހިލޭ ގުޅައިދިނުމުގެ އިތުރުން3މަސްދުވަސް ވަންދެން ނަންގަވާ ކޮންމެ ފައިބަރ ބްރޯޑްބޭންޑް ކަނެކްޝަނަކަށް މަހުފީގެ ގޮތުގައި ދައްކާ އަދަދުން %25 ޕަސެންޓް ޑިސްކައުންޓެއް ލިބޭނެއެވެ. މި ޕްރޮމޯޝަން ކުރިއަށް ދާނީ މި ހިނގާ ނޮވެމްބަރ މަހުގެ ނިޔަލަށެވެ.


BML Community Fund in AA. AEC library thraggee koffi\nބީއެމްއެލް ކޮމިއުނިޓީ ފަންޑުން އއ. އަތޮޅު ތައުލީމީ މަރުކަޒުގެ ލައިބްރަރީ ތަރައްގީކޮށްފި\nބޭންކް އޮފް މޯލްޑިވްސްގެ ކޮމިއުނިޓީ ފަންޑުން ރަސްދޫގައި ހުންނަ އއ. އަތޮޅު ތަޢުލީމީ މަރުކަޒުގެ ލައިބްރަރީ އަށް އިތުރު ފުރިހަމަކަމެއް ގެނެސްފިއެވެ.\nކޮމިއުނިޓީ ފަންޑުގެ ޕްރޮޕޯސަލް ކާމިޔާބުކުރި، އިސްމާޢިލް ޝިމާއު ހިންގި މި ޕްރޮޖެކްޓުން ލައިބްރައީއަށް ބޭނުންވާ އިތުރު ފޮތާއި ފޮތްހަރުގަނޑުގެ އިތުރުން ފަރުނީޗަރު ވަނީ ހޯދައިދެވިފައެވެ. މި ގޮތުން ހަދިޔާގެ ގޮތުގައި ލިބުނު ފޮތާއެކު ޖުމްލަ 1000 އަށް ވުރެ ގިނަ ފޮތް ވަނީ ލައިބްރަރީއަށް އިތުރުކޮށްދެވިފައެވެ. މި ފޮތްތަކުގެ ތެރެއިން 500 އަށް ވުރެ ގިނަ ފޮތަކީ ކޮމިއުނިޓީ ފަންޑުގެ ދަށުން ގަނެވުނު ފޮތެވެ.\nމި މަސައްކަތުގެ ޕްރޮޕޯސަލް ކާމިޔާބުކުރި ޝިމާއު ވިދާޅުވީ “އއ. އަތޮޅު ތަޢުލީމީ މަރުކަޒަކީ 235 ކުދިން ތައުލީމް ހާސިލް ކުރަމުން އަންނަ ސްކޫލެއް. ސްކޫލްގެ ހާލަތަށް ބަލާލާއިރު ކުދިން ބޭނުން ކުރަން ހުރި ލައިބްރަރީގެ ގިނަ ފޮތްތައް ހުރީ ބާވެފަ. ޖާގަ ތަނަވަސްކަމެއް ހުރި ނަމަވެސް ފޮތް އިތުރުކޮށް ލައިބްރަރީ އަށް ފަރުނީޗަރުވެސް ބޭނުންވޭ. ކޮމިނިއުޓީ ފަންޑުގެ ދަށުން އަޅުގަނޑު ބޭނުންވީ ލައިބްރަރީ އަށް އިތުރު ފުރިހަމަކަމެއް ގެނެސް ކުދިން ފޮތް ކިޔުމަށް ސަމާލުކަންދީ މިކަމަށް ޝައުގުވެރިކުރުވުމަށް. މިގޮތުން ފޮތް ރެކުތައް އާ ކުރުމާއެކު ކުދިން ކިޔާނެ އާ ފޮތްތަކާއި ފޮތް ކިޔަން ތިބެވޭނެ ފަސޭހަ ގޮތް ގާއިމް ކުރުމަށް ބޭނުންވީ. މި ފުރުސަތުގައި މި ޕްރޮޖެކްޓް ކާމިޔާބުކަމާއެކީ ނިންމާލުމުގައި ޢާއިޝަތު އަޒްލީނާ ކޮށްދެއްވި ބުރަ މަސައްކަތް ފާހަގަކޮށް ޝުކުރު ދަންނަވަން. މިއީ އަތޮޅު ތައުލީމީ މަރުކަޒުގައި ކިޔަވަމުންދާ އެންމެހާ ކުދިންނަށް ލިބުނު ވަރަށް އަގުބޮޑު ހަދިޔާ އަކަށް ވެގެންދާނެ.”\nބީއެމްއެލްގެ މެނޭޖަރ ޕްބިލްކ ރިލޭޝަންސް މުޙައްމަދު ސަޢީދު ވިދާޅުވީ ” ތައުލީމީ ދާއިރާ އަކީ ކޮމިއުނިޓީ ފަންޑުގެ ދަށުން ހޮވޭ ޕްރޮޖެކްޓްތައް މެދުވެރިކޮށް އަޅުގަނޑުމެން އެހީފޯރުކޮށްދޭ އަދި ހަމައެހެންމެ އަޅުގަނޑުމެން ހާއްސަ ސަމާލުކަމެއްދޭ އެއް ދާއިރާ. މި ޕްރޮޖެކްޓުގެ ދަށުން މިވަނީ އއ. އަތޮޅު ތަޢުލީމީ މަރުކަޒުގެ އެލްކޭޖީ އިން ފެށިގެން ގްރޭޑް 10 ގައި ކިޔަވަމުންދާ ދަރިވަރުންން ބޭނުންކުރާނެ ފޮތް ހޯދައިދެވިފަ. ފޮތްތަކުގެ އިތުރުން ލައިބްރަރީ އަށް މިވަނީ އިތުރު ފުރިހަމަކަމެއް ގެނެވިފަ. އަޅުގަނޑުމެންގެ އުއްމީދަކީ މިއީ ދެމެހެއްޓެނެވި ގޮތެއްގައި މުޖުތަމައަށް ފައިދާކުރާނެ ޕްރޮޖެކްޓަކަށްވެގެން ދިޔުން.”\nކޮމިއުނިޓީ ފަންޑުގެ ދަށުން މިއަހަރުގެ މިހާތަނަށް 10 ޕްރޮޖެކްޓެއް ހިންގުމަށް މާލީ އެހީތެރިކަން ދެވިފައިވާއިރު، މިހާރު ހުށަހެޅިފައިވާ ޕްރޮޕޯސަލްތަކުގެ ތެރެއިން އެންމެ ރަނގަޅު 10 ޕްރޮޕޯސަލް ހޮވައި ކޮންމެ ޕްރޮޕޯސަލްއެއްގައި ހިމެނޭ ހަރަކާތް ހިންގުމަށްޓަކައި 50,000 ރުފިޔާ ދިނުމަށް ވަނީ ހަމަޖެހިފައެވެ.


މައިކްރޯ ވައިރަހެއްގެ ނުރައްކާ މިހާ ބޮޑުވުމުން އިންސާނާގެ ބަލިކަށިކަން ނުވިސްނޭތޯ! – Haftha\nSun,5July, 2020, 1:27 am\nމައިކްރޯ ވައިރަހެއްގެ ނުރައްކާ މިހާ ބޮޑުވުމުން އިންސާނާގެ ބަލިކަށިކަން ނުވިސްނޭތޯ!\nލޮލަށް ނުފެންނަ މައިކްރޯ ވައިރަހެއްގެ ނުރައްކާތެރިކަން މިހާ ބޮޑުވުމުން އިންސާނާއަށް އޭނާގެ ނިކަމެތި ކަމާއި ބަލިކަށިކަން ނުވިސްނޭތޯ މިއަދުގެ ހުކުރު ހުތުބާގައި ސުވާލު އުފައްދައިފިއެވެ.\n“ބަލިހާލަތު މެދިވެރިވުމުގެ ސަބަބާއި މުސްލިމުން އަމަލުތައް ބަހައްޓަންވީ ގޮތް” މި މައުޟޫއަށް މިއަދު ދިން ހުކުރު ހުތުބާގައި ވިދާޅުވީ، ނުރައްކާތެރި ތަފާތު އެކި ކަހަލަ ޖަރާސީމުތަކާއި ރޯގާތަކާއި ބަލިތައް އާއްމުވުމަކީ އެންމެހައި އިންސާނުން އެކަމާމެދު ވިސްނާ ފިކުރުކޮށް އިބްރަތް ލިބިގަނެ، ހާއްސަ ސަމާލުކަމެއް ދޭންޖެހޭ ކަންކަން ކަމަށެވެ.\nއަދި މިފަދަ ވަބާތަކުގެ ނުރައްކާތެރިކަން ދޭހަވެގެންދަނީ އެކަންކަން މެދުވެރިކުރެއްވި މާތް ﷲގެ ކަށަކުޅަދުންވަތަކަމާއި އެއިލާހުގެ މުތްލަގު ބާރުވެރިކަން ކަމަށް ފާހަގަކުރައްވާ ހުތުބާގައި ވަނީ، ލޮލަށް ނުފެންނަ މައިކްރޯ ވައިރަހެއްގެ ނުރައްކާތެރިކަން މިހާ ބޮޑުވުމުން ދިރިތިބީންނަށް އެކަން އިބްރަކަށް ނުވޭތޯ އާއި އިންސާނާއަށް އޭނާގެ ނިކަމެތި ކަމާއި ބަލިކަށިކަން ނުވިސްނޭތޯ ސުވާލު ކުރައްވައިފައެވެ.\nހުތުބާގައި ވިދާޅުވީ، މާތް ﷲ އެކަލާނގެ އަޅުތަކުން އިމްތިހާނު ކުރައްވަނީ އެކަލާނގެ މަތިވެރިކަމާއި ކުޅަދުންވަންތަކަން ދެއްކެވުމަށާއި އެކަލާނގެ އަޅުތަކުންގެ އީމާންކަމުގެ ތެދުވެރިކަމާއި އިހުލާސްތެރިކަން ބެއްލެވުމަށް ކަމަށެވެ. އަދި އިންސާނާ އޭނާގެ ނިކަމެތިކަން އިހުސާސްކޮށް، ބޮޑާކަމާއި އަނިޔާވެރިކަން ދޫކޮށް، ތައުބާވެ، ހެޔޮކަމުގެ މަގަށް ރުޖޫއަވޭތޯ ކަމަށް ވިދާޅުވިއެވެ.\nއެގޮތުން ބަލިތަކަށް ޝިފާ ދެއްވަނީ ﷲ ކަމަށާއި މުސްލިމުން އެންމެ ބޮޑު އިސްކަމެއް ދޭންޖެހޭނީ ﷲގެ ހަޟްރަތުގައި ދުއާ ދެންނެވުމަށް ކަމަށް ވެސް ހުތުބާގައި ވިދާޅުވިއެވެ.\nބައެއް މީހުންނަށް ބައްޔަކީ ހަމައެކަނި މުސީބާތެއްގެ ގޮތުގައި މެދުވެރިވާ ކަމެއް ކަމަށާއި ނުރަނގަޅު މީހަކަށް މެނުވީ ބައްޔެއް ނުޖެހޭނެ ކަމަށް ހީވެފައިވާކަން ފާހަގަކުރައްވާ ހުތުބާގައި ވިދާޅުވީ، އެއީ ރަނގަޅު ހީއެއް ނޫން ކަމަށެވެ.\nއެގޮތުން ކިތަންމެ ރަނގަޅު މީހެއް ކަމުގައި ވިޔަސް ބަލި ވެދާނެ ކަމަށާއި އެގޮތުން މާތް ވެގެންވާ ނަބީބޭކަލުންނާއި ރަސޫލު ބޭކަލުންގެ ތެރޭގައި ވެސް ބޮޑެތި ބަލިތައް ތަހައްމަލުކުރެއްވި ބޭކަލުންވާ ކަމަށް ވިދާޅުވިއެވެ.\nހުތުބާގައި އިތުރަށް ވިދާޅުވީ، މުސްލިމުންނާ ކުރިމަތި ކުރައްވާ އިމްތިހާނުތަކާ ކުރިމަތިލާން ވާނީ ﷲގެ މަންހަޖާ އެއްގޮތްވެގެންވާ ގޮތުގެ މަތިން، ﷲގެ ހަޟްރަތަށް އެނބުރި ރުޖޫއަވެ ތައުބާވެގެންނާއި ﷲގެ އަންގަވާފައިވާ ގޮތަށް ފިޔަވަޅު އަޅައިގެން ކަމަށެވެ.\nއެގޮތުން ބައްޔެއް ފުތުރެމުންދާނަމަ އެ ބައްޔަކުން ރައްކާތެރިވުމަށް ބޭނުންވާ ވެކްސިނާއި ރައްކާތެރިވުމަށްޓަކައި އަޅަންޖެހޭ ފިޔަވަޅުތައް އަޅައި، އާއްމު ސިއްހަތާ ބެހޭ އިދާރާތަކުން ދޭ އިރުޝާދުތަކަށް ތަބާވެ ބޯ ލަނބަންވާނެ ކަމަށް ހުތުބާގައި ވިދާޅުވިއެވެ.\nއޭރުން ކީރިތި ﷲ ބަރަކާތް ލައްވައި، އިންސާނުންގެ ގައިގައި ސިއްހަތާއި ދުޅަހެޔޮކަމުގެ ފޭރާން ލައްވާނެ ކަމަށް ވިދާޅުވިއެވެ. އަދި އެކަލާނގެ ރަހުމަތުން ނާއުއްމީދު ނުވުމަށާއި ﷲގެ ހަޟްރަތުގައި ޝިފާއަށް އެދި ދެންނެވުމަށް ހުތުބާގައި ގޮވާލެއްވިއެވެ.


Laamarukazee nizaam furihama ah balaigannan jehey: Imran | Mihaaru\nލާމަރުކަޒީ ނިޒާމް ފުރިހަމައަށް ބަލައިގަންނަން ޖެހޭ: އިމްރާން\nމިނިސްޓަރު އިމްރާން: ލާމަރުކަޒީ ނިޒާމަށް އަންނަ ބަދަލުތައް ފުރިހަމަ އަށް ބަލައިގަތުމަށް އިމްރާން ގޮވާލެއްވި. ---ފޮޓޯ: ނިޝާން އަލީ/މިހާރު\n26 ފެބުރުއަރީ 2020 - 16:15\nރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގާތާ ނުވަ އަހަރު ފުރުން ފާހަގަކޮށް، ނެރުއްވި ޚިތާބެއްގައި ކައުންސިލްގެ ބެލެނިވެރިފަރާތްކަމަށްވާ ލޯކަލް ގަވަމެންޓް އޮތޯރިޓީ (އެލްޖީއޭ)ގެ ރައީސް އިމްރާން ވިދާޅުވީ ލާމަރުކަޒީ ނިޒާމް މިހާރު ވަނީ އޭގެ ފޮނިމީރުކަން ރައްޔިތުންނަށް ގެނެސްދޭން ފައްކާވެފައި ކަަމަށެވެ. އެ ނިޒާމް ބާރުވެރިކުރުވަން، ގާނޫނަށް މި ފަހުން ގެނައީ އިންގިލާބީ ބަދަލުތަކެއް ކަން އިމްރާން ފާހަގަކުރެއްވި އެވެ.\nމިނިސްޓަރު ވިދާޅުވި ގޮތުގައި ކައުންސިލްތައް މާލީ ގޮތުން ބާރުވެރިކުރުވާފައި ވުމުން، މަރުކަޒީ ސަރުކާރަށް ބަރޯސާވެފައި ތިބުން ނިމުމަކަށް އަތުވެއްޖެ އެވެ. ކައުންސިލްގެ ނަމުގައި ވިޔަފާރިކުރުމާއި އާމްދަނީ ހޯދުމުގެ ބާރު ވެސް ކައުންސިލްތަކަށް ދޫކޮށްލާފައިވާ ކަން ފާހަގަކުރެއްވި އެވެ.\n"ކުރިން ދުވަހަކު ވެސް މާލީ ގޮތުން ރަށާއި އަތޮޅުތަކަށް ސަރުކާރުގެ މާލީ ބާރުތައް ދޫނުކޮށްލާ މިންވަރަށް މިވަނީ ދޫކޮށްލާފައި،" އިމްރާން ވިދާޅުވި އެވެ.\nގާނޫނަށް ގެނައި އިސްލާހާ އެކު ކައުންސިލްތަކުގެ 33 ޕަސެންޓް އަންހެނުންނަށް ޚާއްސަކުރަން ނިންމުމަކީ، މިނިސްޓަރު ވިދާޅުވި ގޮތުގައި، އަތޮޅާއި ރަށު ފެންވަރުގައި ސިޔާސަތު ކަނޑައެޅުުމާއި ގޮތް ނިންމާ ފެންވަރުގައި އަންހެނުންގެ ދައުރު އިތުރުކުރަން އޮތް ގޮންޖެހުމުން އަރައިގަތުމަށް އެޅުނު މުހިއްމު ފިޔަވަޅެކެވެ.\nމިނިސްޓަރު ވިދާޅުވީ ކައުންސިލްތަކުގެ ދައުރު ތިން އަހަރުން ފަސް އަަހަރަށް ދަންމާލުމަކީ ކައުންސިލްތަކުން ނަތީޖާ ނެރުމަށް ފަހިކޮށްދިން ފުރުސަތެއް ކަމަށެވެ.\nއެ ނިޒާމަށް ތައްސައްރަފް ފުދިފައިވާ ބަޔަކަށް ރައްޔިތުން ވާން ޖެހޭއިރު ކައުންސިލްތަކުގެ ރައީސުންނާއި މެމްބަރުން ޒިންމާދާރުކަމާ އެކު މަސައްކަތް ކުރަން މިނިސްޓަރު ގޮވާލެއްވި އެވެ. އެއާއެކު ކުރިއަށް އޮތް ކައުންސިލް އިންތިޚާބަށް ފަހު ސިޔާސީ ވާދަވެރިކަން ނިމުމަކަށް ގެނެސް ރަށާއި އަތޮޅު އަދި ސިޓީ ތަރައްގީކުރަން އެންމެން އަތުގުޅާލަން ޖެހޭ ކަމަށް ވިދާޅުވި އެވެ.\n"މުޅި ރަށް މުޅި އަތޮޅު ޝާމިލްވާނެހެން، މުޅި ސިޓީގެ ރައްޔިތުންގެ ބައިވެރިވުން ހޯދައިގެން ކުރިއަށް ދިއުމުގެ ވިސްނުން އިސްކުރަން މި ފުރުސަތުގައި އަޅުގަނޑު ގޮވާލަން،" އިމްރާން ވިދާޅުވި އެވެ.\nއިމްރާން އަބްދުﷲ، ހޯމް މިނިސްޓަރު އެލްޖީއޭ\nލާމަރުކަޒީ ނިޒާމް ބަލައިނުގަނެގެން އުޅެނީ ރައްޔިތުންނެއްނޫން، އަދި ކައުންސިލްތަކަކުންވެސް ނޫނ، އެނިޒާމް ބަލައިނުގަނެވިގެން އުޅެނީ މިނިސްޓްރީތަކުންނާއި އެލްޖީއޭއިން، އެލްޖީއޭއާއި ހޯމް މިނިސްޓަރު އުޅެނީ އެޓޮލސް މިނިސްޓްރީ ހެދިގެން ކައުންސިލްތަކުން ކުރާ ކަންކަމަށް އަތްބާނަން، ކައުންސިލުތަކަށް އެންމެ ދުއްޕާންކުރަނީ ހޯމްމިނިސްޓްރީއިން\nތިބޭފުޅުން ތި ޕްރޮމޯޓް ކުރާ "އީ-ކައުންސިލް" ނިމުން ދުވަހަކުން ކަމަކަށް ވާ ވަރުގެ ކަމެއް ވީކަމަށް އެލްޖީއެއް ވާނީ.\nރައިސް ޔާމިން މަގާމު ނުދިނީމަ. ރޔާމިނާ ދެކޮޅަށް ނިކުތީ. ދެއަގައިން ވާހަކަދައްކާ މީހުން ބަލައެއްނުގަންނަން.\nތިޔައީ ( ސިޔާސީ ) ޅެން ބަހުރުވަ. ދީނީ ( ޅެން ) ބަހުރުުވަ އަކީ ދަރިފުޅާ ގޭމް ކުޅެން ތިޔަ އިނީ ( މެންދުރު ) ކޮށްފިން ހެއްޔޭ އެހީމާ ދަރި ފުޅު ބުނާނެ ނަމާދު ނުކޮށް އިނީމާ މަންމާ މެންދުރު ނަމާދު ވިއްޔާ ފަހެ ނުކޮށް ވާނޭ ހޭ. ނުކުރާ ވާހަކައެއް ނުބުނޭނު. މުޅި ދައުލަތް ސަރުކާރު ރައީސް އިބޫ ރައީސް ނަޝީދު އެކަމުގައި އަދި ވަޒީރު ތިޔަ ވިދާޅު ވަނީ ތިޔަ އެއްޗެއް ބަލައި ގަންނަން ޖެހެޔޭ ދެއްތޮ


"Fahi dhiriulhun Cooperation" ge namugai cooperation eh ufadhavan Raees ninmavaiffi\nއަގުހެޔޮ ބޯހިޔާވަހިކަމެއް ހޯދައިދޭން ކޯޕަރޭޝަނެއް އުފައްދަން ނިންމައިފި\nރައްޔިތުންނަށް އަތްފޯރާ ފަށުގައި ބޯހިޔާވަހިކަން ފޯރުކޮށްދިނުމުގެ މަގުސަދުގައި “ފަހި ދިރިއުޅުން ކޯޕަރޭޝަން ލިމިޓެޑް” ގެ ނަމުގައި ކޯޕަރޭޝަނެއް އުފެއްދެވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ނިންމަވައިފިއެވެ.\nސައްތައިންސައްތަ ސަރުކާރު ހިއްސާވާ އެ ކޯޕަރޭޝަނެއް އުފެއްދެވުމަށް ރައީސް ނިންމެވީ އިކޮނޮމިކް ކައުންސިލުގެ ލަފާފުޅާއެކުއެވެ.\nރައީސް އޮފީހުން އިތުރަށް ބުނީ، އަތްފޯރާފަށުގައި ރައްޔިތުންނަށް ބޯހިޔާވަހިކަން ފޯރުކޮށްދިނުމަށް ސަރުކާރުން އިސްނަގައިގެން، ރާއްޖޭގެ ހުރިހާ ކަންކޮޅެއްގައި ހިންގާ މަސައްކަތްތައް ކުރިއަށްގެންދާނީ އެ ކޯޕަރޭޝަންގެ ދަށުން ކަމަށެވެ.\nއަދި ކުރިމަގުގައި ސަރުކާރުން ކުރިއަށްގެންދާ އެފަދަ މަޝްރޫއުތައް ވެސް ހިންގާނީ އެ ކޯޕަރޭޝަންގެ ދަށުން ކަމަށް ރައީސް އޮފީހުން ބުނެއެވެ.\nފަހި ދިރިއުޅުން ކޯޕަރޭޝަނުން ހިންގާ މަޝްރޫއުތައް ކުރިއަށް ގެންދާނީ މިހާރު ސަރުކާރުން މަސައްކަތް ފައްޓާފައިވާ ހައުސިން ނީޑްސް އެސެސްމަންޓަށް ރިއާޔަތް ކުރެވިގެންނެވެ.\nއެގޮތުން ރައްޔިތުންނަށް ބޯހިޔާވަހިކަން ފޯރުކޮށްދެވޭއިރު، ފަހި ދިރިއުޅުމެއް އުޅޭވޭނެފަދަ މާހައުލެއް ގާއިމްކުރުމަށް ބޭނުންވާނެ ވަސީލަތްތައް ވެސް ހަމަޖައްސައިދިނުމަކީ ސަރުކާރުގެ އަމާޒެއް ކަމަށް ރައީސް އޮފީހުން ބުނެފައެވެ.


Fuaaf - 13 | Vaahaka ފުއާފް – 13 – Vaahaka\n2k40\tFebruary 18, 2021\nއެހިސާބުން އަލައިނާއަށް އޭނަގެ ކުރިމަތިން ފެންނަމުން ދިޔަ މަންޒަރު ފުސްވާން ފެށިއެވެ. ބޮލަށް ތަދުވާން ފެށީ ކެތްނުކުރެވޭ ވަރަށެވެ. ހަމަ އެވަގުތު މާޒީގެ އެހެން ތަންކޮޅެއް އޭނަގެ ސިކުނޑީގައި އުތުރިގަތެވެ. އަސްރާ ގެއިން ނިކުމެގެން ދިޔަ ފަހުން އޭނަގެ ގާތަށް އައިސް މަޑުކުރި ޒުވާނެކެވެ. އެމީހަކު އޭނަ ގެން ގޮސް ބަގީޗާއެއް ތެރެއަށް ގެންދިޔަ މަންޒަރެވެ. އޭނަ އުފާކޮއްދޭން މަސައްކަތްކުރި މަންޒަރެވެ. ސޫރަ ހަނދާން ވަނިކޮށް އަލައިނާ ހޭނެތިގެން ފާހާނަ ތެރެއަށް ވެއްޓުނީއެވެ.\n" އޭތް! ދަންޏާ މިވެސް ގޮވައިގެން ދޭ!! " އަސްރާ ގޭގެ އޮޅިގަނޑުުން ބޭރަށް ހައަހަރުގެ އަލައިނާ ކޮއްޕާލިއެވެ. އެއާއެކު މެދުގޯތީގައި ހުރި އަޙްސަންގެ ދެލޯ ވަގުތުން ބޮޑުވެގެން ދިޔައެވެ. ވީތަދުން އަލައިނާ ވަގުތުން ރޮއެގަތުމާއެކު އަސްރާ އަލިފާންކަނި އަރަމުން ދިޔަ ދެލޮލުން އެކުޑަކުޑަ މައުސޫމް ކުއްޖާއާ ދިމާއަށް ބަލާލިއެވެ.\n" ކޮން ރުއިމެއް ރޯކަށް؟ ކަލޭގެ ސަބަބުންނޭ މަށަށް މިހުރިހާ ވޭނެއް މިލިބެނީ! " އަސްރާ އައިސް އަލައިނާގެ މޫނަށް އެތި ފަހަރެއް ވީއްލާލީއެވެ. އެއާއެކުު އަލައިނާގެ އެރުއިމުގެ އަޑު ގަދަވެގެން ދިޔައެވެ. ގޭތެރޭގައި މާ އަޑުގަދަވެގެން ޖެހިގެން ހުރި ގޭ ލަތީފާގެ އާއިލާ ތެޅެމުން ފޮޅެމުން ކަހަލަ ގޮތަކަށް އައިސް އެގެޔެއަށް ވަނެވެ. އޭރު އެހިސާބުގަނޑު އެތައް ބަޔަކު އެތަނަށް އެއްވަމުން ދިޔައެވެ.\n" ބަލަ މަގޭ ލޭ ނަމަތާ ތިގެންދަނީ.. ކޮންމެހެން މަށަކަށް އަމިއްލައަށް ބުއި ބޮނޑީގެ ހަދިޔާ ދޭނެ ކަމެއް ނެތް.. މަގެންދާނީ މަގޭ ދަރިން! " އަޙްސަން ވެސް ވަކި ދުލެއް ނުކުރެއެވެ.\n" ބަލަ މި ކަލޭގެ އެއްޗެކޭ! މިގެންދޭ! އޭރުން މަށަށް މިމުސީބާތުން ސަލާމަތްވެވޭނީ.. " އަސްރާ އަލައިނާގެ ކޮނޑުގައި ހިފާ ރަހުމެއް ނެތް ގޮތަކަށް އުފުލާލާ އަޙްސަންއާއި ދިމާއަށް ކޮއްޕާލިއެވެ.\n" އަސްރާ... ހެޔޮ ނުވާނެ ތިހެން ހަދަން އެތުއްތު ކުއްޖާއަށް.." ލަތީފާ ވަގުތުން އަލައިނާ ހިފާ ގެނެސް އޭނަ މެޔާ ލައި ބޮނޑިކޮއްލިއެވެ.\n" ކޮންމެހެން މާ ގަދަވެގެން މަވާވައްދަން އުޅޭނެ ކަމެއް ނެތް! ދުވަހެއްގެ ކޮޅުން ވެސް ދެން މަށަށް ކަލެޔާ އަދި ކަލޭގެ ތިޔޮތް ދަރި މަށަށް ފެނިގެން ނުވާނެ!! މަހޯދަން ދެން ނޫޅޭތި! އިބްރާހީމްއާ އަޙްމަދުވެސް ހޯދަން ނޫޅޭތި!! " އަޙްސަން އޭނަ ބޭނުންވާ އެއްޗެއް ބުނުމަށްފަހު ގެއިން ނިކުތެވެ. އަސްރާ އައި ރުޅިން ކައިރީގައި ހުރި ގޮނޑި ނަގާ ބިންމައްޗަށް ޖަހާފައި އެތެރެއަށްވަދެ ގަދައަށް ދޮރު ޖެހިއެވެ.\n" މަންމާ... " އެމައުސޫމް އަޑުން އަލައިނާއަށް ގޮވާލެވުނީ އޭނަގެ އަސްރާއަށެވެ. އެމައިމީހާ އޭނަ ދެކެ ކިތަންމެ ލޯބި ނުވި ކަމުގައި ވިޔަސް އޭނަ އެމައިމީހާދެކެ ލޯބިވެއެވެ.\n" ހުއްޓާލާ ދަރިފުޅާ.. ހިނގާ އަވަހަށް ބޭސް އަޅަން ދާން.. " ލަތީފާ އެނިކަމެތި ހަށިގަނޑުގެވެރި އަލައިނާ އުރާލައިގެން އެގެއިން ނިކުންނަން ހިނގައިގަތް އިރު އެތާ ތިބި އެތައް ބަޔަކު އަސްރާގެ ނުބައި ވާހަކަ ދައްކަމުން ގެއިން ނުކުންނަނީއެވެ.\n" ލީން! ނުރޮއެ ހީލަބަލަ... " ވަަރުދެރަވެ ދެލޯ މެރެމުން ދިޔަ އަލައިނާއަށް އެއްލި ކަޅިއަކުން އެއްކަލަ ޒުވާނާ ފެނިލިއެވެ. މޫނު ވަކި ނުވަނީސް އޭނަގެ ދެލޯ މެރިއްޖެއެވެ.\nކުއްލިއަކަށް ތެދުވެވުނު އަލައިނާއަށް ދެލޯ ހުޅުވާލެވުނު އިރު ފާހަނައިގައި ދިއްލާފައިވާ ބޮކިން ދެލޮލަށް އުނދަގޫވެގެން ދިޔައެވެ. އެއާއެކު ވެއްޓުނު ވަގުތު ޖެހުނު ތަންތަނުން ތަދު އަރަމުން ދިޔައެވެ. ބިލިގާގައި ހިފަހައްޓައިގެން އުނދަގުލުން ތެދުވި އިރު ބޯޖެހުނު ގޮތަކުން ބޮލުގައި ރިހުމެއް ހުއްޓެވެ. ބޮލުގައި ހިފަހައްޓާލަމުން އިށީނދެ ދޮރުގައި ލެނގިލިއިރު ފައިގެ ކަށިމަތިން ބައެއް ވަރަށް ބޮޑަށް ދުޅަވެފައިވެއެވެ. އޭނަ ކުޑަކޮށް އަތްދޮންނަ އިސްކުރު ކައިރިއަށް ޖެހިލަމުން އަތްދޮންނަ އިސްކުރުގެ ތަށީގައި ހިފަމުން ތެދުވިއެވެ. އަދި ފައި ކާއްތަމުން ގޮސް އެނދުގައި އޮށޯވެލިއެވެ. އެއާއެކު ދެން ހަނދާންވާން ފެށީ ވެއްޓެން ދިޔަ ވަގުތު ފެނުނު މާޒީގެ ތަންކޮޅެކެވެ.\n" އެކާކުބާ؟ " މާޒީ އިން އެފެނުނު ޒުވާނާ ހަނދާންވެފައި އަލައިނާ އަމިއްލަ ނަފްސާ ސުވާލުކޮއްލިއެވެ. އެއީ އޭނަ ދަންނަ މީހަކާ ވަރަށް ވައްތަރު މީހެކެވެ. އެހެނަސް މޫނު ނޭގުމުން އެއީ ކާކުކަން ދެނެގަންނާކަށް އޭނައަކަށް ނޭނގުނެވެ.\n" ކޮބާ އޭތި؟ " ފައިޒަން ޓެރެސްމަތިން އެކެވިކޮޅު ހޯދުމައިގެން އުޅެމުން ދިޔައިރު އިބްރާހީމް އެނަގައިގެން އެތެރެއަށް ވަންކަމެއް އޭނަ ނުދެނަ ހުއްޓެވެ.\n"އަހަރެން ކީއްވެތަ އެކެވެލިކޮޅު ނުނެގީ؟ ކެވެލިކޮޅު ގެއްލިއްޖެނަމަ ލީންއަށް އޭގެ އުނދަގޫ ބޮޑުވާނެ! ދެވަނަ ފަހަރަށް އޭގެ އެއްޗެއް ހެދޭނީ އެހާ ދުވަހުން.. " ފައިޒަންއަށް އަމިއްލަ ނަފްސު ދެކެ ރުޅިއާދެވުނެވެ.\n" އޭގެ އޭ ތި ނިސްބަތް ކުރީ މަށަށްތަ؟ " ފައިޒަންގެ ފުރަގަހުން ކުރަކި އަޑެއް އައެވެ. ސިހިފައި ފައިޒަން ފަސްއެނބުރި ބަލާލިއިރު ކުރިމަތީގައި ހުރީ ބިޔަ އެއްޗެކެވެ. އެއެއްޗެއްގެ ހަންގަނޑު އަނދާފައި ހުރި އިރު ހަތަރެސްފައިގެ ނިފަޔަތިތައް ތޫނުވެފައި ދިގެވެ. ދެލޯ ރަތްކުލައިން ދިއްލިފައިވާއިރު ބޮލުގެ ދިގު އިސްތަށިތައް މޫނަށް އެޅި ނިވާވެފައިވެއެވެ.\n" އާން ކަލޭ! " ފައިޒަންގެ ގާތަށް އައިސްފައި ހުރި ރުޅި ދެގުނަވެގެން ދިޔައެވެ.\n" ހާދަ ރުޅިއެއް؟ މަ ހަމަ ހުރިހާ ކަމެއްވެސް މިކުރަނީ ކަލޭގެ ރައްކަލަށޭ.. ކީއްވެތަ ނުވިސްނިގެން ތިއުޅެނީ!؟ " އެއެތީގެ އަޑު އިހުނަށްވުރެ ބާރުވިއެވެ.\n" މަބޭނުމީ މަގޭ ލޯބި.. " ފައިޒަންގެ އަޑުވެސް ވަކި މަޑެއް ނޫނެވެ.\n" ލޯތްބަކީ ކޯޗެއް؟ ކަލޭ ހަނދާން އެބަހުރިތަ މީގެ ތޭރަ އަހަރު ކުރިން ކަލޭ ކުރި ކަންތައް؟ " އެއެތި އަހާލިއެވެ.\n" ނެތް. މަބޭނުމެއްވެސް ނޫން ހަނދާންކުރާކަށެއްވެސް... ކޮންގެން ވާނެ ފައިދާއެއްވެސް ނެތް!! މާއަނގަ ގަދަ ނުކޮށް ރައްކާވާން އުޅޭ މިތަނުން.. " ފައިޒަންގެ ދެލޯ ދިއްލިގެން ދިޔައެވެ.\n" ހާދަ ވަރު ތިދައްކަނީ؟ ބަލަ ކަލޭގެ ހުރީ ކޮންބާރެއް؟ ސިފަ ބަދަލުވުމާ ކުދިކުދި ބާރުތަކެއް.. ބުނަން ފުއާފް! ކަލެޔަށް މަދޭނީ އެންމެ ދުވަހެއް.. އެދުވަސް ތެރޭގައި ކަލޭ އަލައިނާއަށް ހަޤީގަތް ކިޔައިދީފައި އެނބުރި ނާއްސިނަމަ ދެން ވާނެ ގޮތް ކަލެޔަށް ސިފަކޮއްލަން ވެސް ނޭނގޭނެ! ހަނދާންކުރާތި! އެއްދުވަސް!! " އެއެތި ކުނޑި ކޮޅަކަށްވެ މައްޗަށް އަރައިގެން ދިޔައިރު ފައިޒަން ހުރެވުނީއެވެ. އޭނަގެ ލޯބި އަތުން ބީވެގެން ދާކަށް މާގިނައިރެއް ނެތެވެ. އެހެނަސް އަލައިނާއަށް އޭނަ ހަގީގަތް ކިޔައިދޭނީ ކިހިނެތް ހެއްޔެވެ؟ އަސްރާގެ މަރުގެ ފަހަތުގައިވަނީ އޭނަ ކަން ބުނެދޭނީ ކިހިނެތްކަމެއް ނޭނގެއެވެ. އަނެއްކޮޅުން އޭނައަކީ ޖިންނިއެއްކަން އެނގުމުން އަލައިނާ އޭނައާ ގަބޫލުވާނެ ހެއްޔެވެ؟\n" ތީބާ... މިއީ ކާކުގެ ކެވެލިކޮޅެއް؟" ހުސެންގެ އާއިލާ ދިއުމުން އިބްރާހީމް ސޯފާގައި އިން ތީބާ ކުރެ އޭނަ ގެންގުޅުނު ކެވެލިކޮޅު ނަގާފައި އެހިއެވެ.\n" ނޭނގެ.. ހަމަ ގައިމުވެސް އަޅުގަނޑުގެ އެއްޗެއް ނޫން ތިއީ.. ތިއީ ދޮންބެ ކޮންތާކުން ހޯދި އެއްޗެއް؟ " ތީބާ ހައިރާންވެފައި އެކެވެލިކޮޅަށް ބަލާލިއެވެ.\n" މިއީ ޓެރަސްމަތިން ފެނުނު އެއްޗެއް.. " އިބްރާހީމް ކެވެލިކޮޅު ކައިރީގައި ހުރި ކޮފީ ޓޭބަލްމަތީގައި ބަހައްޓާލިއެވެ.\n" އެތަނަށް އަޅުގަނޑުމެން ވަރަށް ނާރަން.. ފައިޒަން ވެސް އެތަނަކަށް ނާރާނެ.. ދެން ނޭނގެ ކާކުކަމެއް އިތުރަށް ތިތަނަށް ދާނީކީ... ދޮންބެދައްތަގެ ނޫނީ ލީންގެ އެއްޗެއް ނޫންތަ ތިއީ؟ " ތީބާ އޭނަގެ އުރުގައި ނިދާފައި އޮތް އިބާ ކުޑަކޮށް ކުކުރާލުމުން ދެއަތަށް ހެލިލިއެވެ.\n" ދޮންބެދައްތަ އަޅަނީ ހުސް ރިހި ކެވެލި. ދޮންބެދައްތައަށް ކަމުދާނީ ހުސް ސިލްވާ އެއްޗިސް.. ކުޑައިރު އެދިމާވި ކަންކަމަށްފަހު ލީން ކެވެލި އެޅުން ދޮންބެ މަނާކޮއްފައި އޮންނާނީ.. އަޙްމަދު ބުނީ ލީން ކުޑައިރު އެދިން ކެވެލިކޮޅަކީ ފައިޒަން ދިން އެއްޗެކޭ.. އެކަމަކު އޭރު އެއެޅި އިރުވެސް ނުވޭ ގޮތެއް. ފަހުން މަންމަ ރުޅިގަދަވެ އެކެވިކޮޅަށް ސިހުރު ހަދާފައި ލީން އަތުގައި އެޅުވީކަމަށް ލަތީފާއްތަ ބުނީ.. " އިބްރާހީމް ސޯފާގައި ރީތިކޮށް ލެނގިލިއެވެ.\n" ދޮންބޭ... އަސްލު ކިހިނެތްވީ އޭރު؟ " ތީބާ އަހާލިއެވެ.\n" ދެން މިގަޑިޔަކު ނޫން ދޯ ތީބާ... " އިބްރާހީމް އެހަނދާންތައް އާކުރާ ހިތެއް ނުވިއެވެ. ތީބާ އާނއެކޭ ބުނަމުން ބޯޖަހާލިއެވެ.\n" ތީބާ.. ފައިޒަން ބޮޑުބެ އަކްރަމްބޭބެ ނަންބަރު އެބައިންތަ؟ " އިބްރާހީމް އަހާލިއެވެ.\n" އުހުން.. އަޙްމަދު އަތުގައި އިންނާނީ.. ދޮންބޭ މިދަނީ ނިދަން އިނގޭ.. އިބާ ވެސް މިހާރު ގަދަޔަށް މިއޮތީ ނިދާފަ.. މިކަމަނާ މިރޭ ހޭލައިފިއްޔާ ދެން ނުނިދާނެ.. " ތީބާ ހީލަމުން އެތެރެއަށް ހިނގައިގަތް އިރު އިބްރާހީމް އިނީ ހިތް ނުތަނަވަސްވެފައެވެ. މިއަދު އެއިވުނު ބިރުވެރި އަޑާ މާޒީގައި ހިނގާދިޔަ ކަންކަމާ ގުޅުމެއް ވާކަމުގައި ހިތް ބުނަމުން ދިޔައެވެ.\n" ދޮންބެ އަދިވެސް ނިދަން ނުދަނީތަ؟ މާދަން ފުރަން ޖެހޭނެއެއްނު... " އަޙްމަދު ކޮޓަރިން ނިކުމެގެން ކާކޮޓަރިއަށް ވަންނަން އައި އިރު ސޯފާގައި އިން އިބްރާހީމް ފެނިފައި އަހާލިއެވެ.\n" އެބުނާހެން.. " އަފްޝާ ވެސް އިބްރާހީމް ކޮބައިތޯ ބަލަން ކޮޓަރިން ބޭރަށް ނިކުތެވެ.\n" ކޮބާ ލީން؟ " އަޙްމަދު އަހާލިއެވެ.\n" ނިދިފައި އޮތީ.. ބޭސް ނުކެޔަސް މިހާރު ލީންއަށް ފަސޭހައިން ނިދޭތި ކޮންމެހެން ބޭސްކާކަށް ނުގޮވަން.. " އަފްޝާ ސޯފަގައި ހުރި ކުޝަންތައް ތަރުތީބުކޮއްލިއެވެ.\n" ދާން ވީ ދޯ؟ ގަޑިން މިހާރު ދިހަގަޑި ބައިވަނީ ވިއްޔާ.. ސަލާމް އަޙްމަދު" އިބްރާހީމް އަފްޝާގެ އަތުގައި ހިފައިގެން ކޮޓަރިއަށް ދިޔައެވެ.\n" ވިޕް ކުރީމް ޕެކެޓަކާ ބިސްކޯދު ބޮނޑިއެއް އެކަނި ގަންނާނީ އިނގޭ... އިތުރަށް ލީން ބޭނުން އެއްޗެއް ހުރިއްޔާ ތޫއަށް އޯކޭ ގަތަސް.. ލަސްނުކޮށް އަންނައްޗޭ އިނގޭ... " ތީބާ އަލައިނާއަށް ފަސްސަތޭކަ ރުފިޔާ ދިނެވެ. އަލައިނާ ބޯޖަހާލާފައި ހީލަމުން ގޭޓުން ނިކުތެވެ.\nގޭޓު ލައްޕާލަމުން ބޭރަށް ނިކުތް އަލައިނާ ފެނިފައި ކޮޓަރިން ނިކުތް ފައިޒަން ހައިރާންވިއެވެ. އާއްމުކޮށް ބޭރަށް ނުނިކުންނަ އަލައިނާ މިގަޑީގައި އެދަނީ ކޮންތަނަކަށް ކަމާމެދު އޭނަގެ ހިތުގައި ސުވާލު އުފެދުނެވެ. އަދި ދުވެފައި އަލައިނާގެ ފަސް ފަހަތުން ދާން ފެށިއެވެ.\nއަލައިނާ ފިހާރަޔާ ހަމަޔަށް ހިނގަމުން ދިޔައިރު މަޑުމަޑުން ރާގެއް ކިޔަމުން ދިއުމުން އޭނަ އެހުރީ މިވަގުތު ވަރަށް ހަމަޖެހިފައިކަން ފައިޒަންއަށް އެނގުނެވެ. އޭރު ޖެހިގެން ހުރި ދިއްގަރުގޭގައި އެގޭ ލަތީފާއާއި އެހެން އަންހެނަކު ވާހަކަ ދައްކާ އަޑު އިވެމުން ދިޔައެވެ.\n" ވަސީމާމެން ދޯ އިންޑީޔާގައި އަބަދު އުޅެންޏާ ކޯޗެއް އެނގޭނީ..؟ މިހިރަ އެމަރަލްޑްގޭގައި މިހާރު އުޅެނީ އަސްރާއެއް ނޫން. އަސްރާގެ ދަރިން. އެހެންވެ އެހާ ރީތިކޮށް ގެހެދިފަ އެހުރީ.. އަސްރާ މަރުވިފަހުން މިހާރު ތޭރަ އަހަރު މިވީ.. " ލަތީފާ ކިޔަމުން ދިޔައެވެ. އަލައިނާއަށް ފިޔަވަޅުތައް މަޑުކޮއްލެވުނީ ލަތީފާ އަސްރާގެ ވާހަކަދެއްކުމުންނެވެ. ބޮލަށް އެނބުރުން އަރައި ފައިގެ ވަރުދޫވެ ބިންމައްޗަށް ތިރިވި އިރު ވެސް އޭނަގެ މަޤްސަދަކަށްވީ ލަތީފާ ދައްކާ ވާހަކަ އަޑުއެހުމެވެ.\n" އިންނާ ލިއްލާހި ވައިންނާ އިލައިހި ރާޖިޢޫން... " ވަސީމާ ކިޔާލިއެވެ.\n" އަސްލު ކިހިނެތްވީ އަސްރާ މަރުވީ؟ " ވަސީމާ އަހާލިއެވެ.\n" ވަސީމާއަށް ވެސް އެނގޭނެ އަސްރާއަކީ ނުލާހިކު ރީތި އަންހެނެއްކަން. މާޝާﷲ. މަޔަކާ ނުލާ އަސްރާ ބައްޕަ އޭނަ ބަލާ ބޮޑުކުރީ ނުހަނު ރަނގަޅަށް.. މުރާލިވެފަ އެހާ ގެވެހި. މަޑުމައިތިވެފަ އަޙްލާޤު ރަނގަޅު. އަސްރާއަށް ސަތާރަ އަހަރުގައި ކުއްލި ގޮތަކަށް އަސްރާ ބައްޕަ ޔޫސުފް ބަލިވީ.. އަސްލު ނޭނގެ ވީގޮތެއް.. ދެން ޔޫސުފް ބޭނުންވީ އޭނަގެ ރައްޓެހި ކ.ހުރާ ރައްޓެއްސެއްގެ ދަރި އަހްސަންއާ އަސްރާ ކައިވެނި ކުރުވަން.. ނަސީބު ދިމާ ކުރި ގޮތުން އަހްސަންއާ އަސްރާ ދެމިހުން އެކަކު އަނެކަކު ދެކެ އިންތިހާއަށް ލޯބިވި. އަސްރާއާއި އަހްސަން އިނދެގެން މިހިރަ ގޭގައި އުޅުންތާ މަހެއް ވަނިކޮށް ޔޫސުފް މިދުނިޔެ ދޫކޮށް ދިޔައީ. އަހްސަނަކީ ބޯޓު ދަތުރު ކުރާ މީހެއް. ކައިވެންޏަށްފަހު އަހްސަން ބޯޓު ދަތުރުކުރަން ފުރި އިރު އަސްރާ އިނީ ދޮށީ ފިރިހެން ދަރިޔަށް ބަލިވެ.. އަސްރާ އެކަނިމާ އެކަނި މިހިރަ ގޭގައި މަސައްކަތްކޮށް އުޅުނީ. ނުހަނު ހީވާގި. އަސްރާ އެހެން އަންހެނުންހާ މާބަނޑުވީމައި ފަލައެއް ނުވޭ.. ވިހައި ގަދަވިއިރު ވެސް އަސްރާ ހަމަ ނުލާހިކު ނަލަ.. މާޝާﷲ. ދޮށީ ސޮރަށް އަހަރެއް ވާން އުޅެނިކޮށް ދެވަނަ ސޮރަށް އަސްރާ ބަލިވެ އިން. އޭރުވެސް އަސްރާއާއި އަހްސަން އުޅުނީ ނުހަނު ލޯބިން އުފާވެރި އާއިލާއެއް ގޮތަށް.\nދެވަނަ ދަރި ވިހޭ ފަހުން އަސްރާއަށް ދަރިން ލިބުމަށް ދަތިވި. މިކަމާ އަހްސަން ނުހަނު ރުޅި އައި. އޭނަ ބޭނުންވަނީ ބޮޑު އާއިލާއެއް. އެފަހުން ނުވަ އަހަރު ވީއިރު ވެސް އަހްސަން އަސްރާއާ ވާހަކަ ނުދައްކާ ކަމަށްވަނީ.. އެހެން އަސްރާ އުޅެނިކޮށް ނުވަ އަހަރު ފަހުން ހަގު ދަރިޔަށް ބަލިވެ އިނީ. އޭރު މީހުން ކިޔާ އަހްސަންގެ ދަރި ލިބުމުގެ ނިޒާމަށޯ ދަތިވީ.. އަސްރާ އެހެން މީހަކާ ގުޅުމެއް ހިންގައިގެންނޯ އެދަރި ލިބުނީ.. މީހުން ބުނޭ އެގެއިން އެހެން ފިރިހެނަކު ދޭތެރެ ދޭތެރެއިން އޭރު ފެންނަ ވާހަކަ. ވަރަށް ރީތި ފިރިހެނެކޯ އެއީ.\nއަސްރާ ދުވަސް ފުރާ ވިހޭ ލޯބި އަންހެންކުއްޖެއް. މާޝާﷲ. އެކުއްޖައަށްކީ އަލައިނާ. އަލައިނާ ބޮޑުވަމުން އައި ވަރަކަށް ވައްތަރުވަމުން ދިޔައީ ހަމަ އަސްރާއާ..\nއަލައިނާއަށް ހަތް އަހަރުވާން އުޅެނިކޮށް ކުއްލިއަކަށް އަހްސަން އައިސް އަސްރާ ވަރިކޮއްފަ ދިޔައީ ދޮށީ ދެދަރިން ގޮވައިގެން އެފަހުން އަހްސަން މިރަށަކަށް ނާދޭ. ހަގު ދަރި ނުގެންދޭ. ބުންޏޯ އަސްރާ ޒިނޭ ކޮއްގެން ލިބިފައި ހުރި މީހެއް ހެވޯ.. އެހިސާބުން އަސްރާ ރުޅިގަދަވެ އެހަގު ދަރިޔަށް އަނިޔާކުރަން ފެށީ.. ބައެއް މީހުން ބުނި އެމިހުންގެ ޝައްކު ޔަޤީނޯ އަސްރާ އެހެން މީހަކާ ގުޅުމެއް ހިންގައިގެން ލިބުނު ދަރިޔެކޯ އެއީ. އެހެންވެ އޯ އަހްސަން އޭނަ ވަރިކުރީ.\nއެއްދުވަސް ވެސް ނުދާނެ އަސްރާ އެހަގު ދަރިޔަށް އަނިޔާ ނުކުރާ.. އަސްރާ އަބަދުވެސް އެކުއްޖާއަށް ކޮންމެވެސް އަނިޔާއެއް ދީފައި ހުންނާނީ. އެއްދުވަހު މާގަދަޔަށް ހަގު ކުއްޖަ ރޯތި މަކުރަން ހުރި ކަމެއް ވިއްޔާ ދޫކޮއްފަ ތެޅި ފޮޅިގެން ގޮސް އެގެޔަށް ވަތްއިރު އަސްރާ ހުރީ އެކުއްޖާ ފަޔަށް ވަޅި ހަރައިގެން. މަށަށް ކެތްނުވެގެން އެކުއްޖަ ގަދަކަމުން އަސްރާގެ ކައިރިން ސަލާމަތްކޮއްގެން މިގެޔަށް ގެނައީ. އެކުއްޖާ ހުރީ ރޮއެ ރޮއެ އެކައް ހަންވެފަ. އެކުޑަ ކުއްޖަ މީގެގައި ނިދަން ބޭއްވީ އެރޭ. އަސްރާ ނާދޭ އެކުއްޖަ ހޯދަންވެސް. މީހުން ކިޔޯ އަސްރާ އެދުވަހު އަތިރި މައްޗަށް ދިޔަ ގޮތަކަށް ގެޔަކަށް ނާދެޔޯ.\nމަޖެހިގެން އައި ދުވަހު ހޭލި އިރު ހަގު ކުއްޖައެއް ނެތް. އެގެޔަށް ދިޔައިރު އެކުއްޖަ އޮތީ އެގޭގެ ގަސްތަކުގެ ތެރޭގައި ހޭނެތިފައި. އަސްރާގެ ޙަބަރެއް އޭރުވެސް ނުވޭ.\nއެދުވަހުގެ ފަހުން އަހަރެން އެކުއްޖަ ބެލިން ހަފްތާއެއް ވަންދެން. ދެން މިވީ ގޮތަކީ އެއްރޭ އަހަރެން އެގޭގައި އޮއްވާ އަސްރާ ކުއްލިއަކަށް ގެޔަށް އައިސް އަހަރެން ގެއިން ނެރެފަ ހަގު ކުއްޖަ ގޮވައިގެން ކޮންމެވެސް ކަމެއް ކުރަން އުޅުނީ. އެކުއްޖާ ރޯތި ކެތްނުވެގެން މަގޭ ފިރިމީހައާއި ރަށު މީހުން ވެގެން އެގޭ ދޮރު ހަލާކުކޮށް އެގެޔަށް ވަތް އިރު އަސްރާ އޮތީ ބޮޑު އަލިފާން ގަނޑެއްގެ ކައިރީގައި މަރުވެފަ. ކައިރީގައި އިން ހަގު ދަރި ގިސްލަ ގިސްލާފައި ރޮނީ. މީހުން ކިއީ އަމިއްލައަށް ފަންޑިތަ ހަދާ އެކުއްޖަ މަރާލަން އުޅެނިކޮށޯ އަސްރާ މަރުވީ.. މަށަކަށްވެސް މާރަނގަޅަކަށް ނޭނގެ. ދެން އެދުވަހު މަގޯތި މީހަ އެކުއްޖަ ގެންގޮސް އެކުއްޖަ ދެބޭބެއާ ހަވާލުކުރީ. އެހިސާބުން އަހްސަން ދޮށީ ދެދަރިންވެސް އެގޯތިން ބޭރުކުރީ. އޭރުއްސުރެ އެކުއްޖަ އެގެންގުޅުނީ އެކުއްޖަ ބޭބެމެން.\n" މަ އަދިވެސް މިހިތަށް އަރަނީ އަސްރާ އެކަހަލަ ބޮޑު ކަމެއް ކުރީ ކީއްވެހޭ؟ އަސްރާ ހިތާވީ ކާކާހޭ؟ އޭނަ ކީ... " ލާތީފާގެ ވާހަކަތައް އަލައިނާއަށް އިވުނީ އެހޭ ހަމަޔަށެވެ. އެހިސާބުން އޭނަ ހުރިތަނަށް ހޭނެތުނީއެވެ.\nމިޕާޓް ލަސްވި ކަމަށްޓަކާ ކިޔުންތެރިންގެ ކިބައިން މާފަށް އެދެން.. 🥺😔\nފުރަތަމަ އަޅުގަނޑު ދޯ ކީ\nAarsh February 28, 2021\nKookie💜 February 22, 2021\nކޮންއިރަކު ދެންއޮތްބައި އަޕްކުރާނީ؟ ވަރަށް ރީތި 💜\nއަޕްކޮއްފައި އިންނާނީ.. ތޭންކްސް ކޫކީ 💜😊\nLeaveaReply to Kookie💜 X